|  |  |  |
| --- | --- | --- |
| **לפני: כב' השופטת קרן כהן**  **נציג ציבור (עובדים) מר אריה גור**  **נציג ציבור (מעסיקים) מרעמירם אלון** | |  |
|  | | |
| **התובע** | **אוחנה דניאל ת.ז. 69097855** | |
| **-** | | |
| **הנתבע** | **המוסד לביטוח לאומי**  **ע"י ב"כ עו"ד מרב אבירם** | |

|  |
| --- |
| **פסק דין** |

הנתבע דחה את תביעת התובע לתשלום דמי אבטלה מן הטעם שלא צבר את תקופת האכשרה הנדרשת בהתאם להוראות חוק הביטוח הלאומי [נוסח משולב], התשנ"ה-1995 (להלן: **החוק**).

האם התובע הוכיח כי צבר את תקופת האכשרה הנדרשת לצורך קבלת דמי אבטלה? זו השאלה הדרושה הכרעה במסגרת פסק הדין.

**העובדות**

1. **ביום 2.5.2016** הגיש התובע לנתבע תביעה לתשלום דמי אבטלה (להלן: **טופס התביעה**). בטופס התביעה ביקש התובע דמי אבטלה מחודש 3/2016, המועד שבו התייצב בלשכת שירות התעסוקה[[1]](#footnote-1).
2. מהמסמכים שצורפו לטופס התביעה ושהוגשו לבית הדין ביום 14.3.2018 עולה כי התובע עבד בחודשים שיפורטו להלן:
   1. בחודש 9/2014 עבד ב"מלון עדן בע"מ".
   2. בחודש 10/2014 עבד ב"טבע יחיעם ושות'".
   3. מחודש 6/2015 ועד לחודש 1/2016 עבד פעם נוספת ב"טבע ביחיעם ושות'". התובע חזר לעבוד בטבע יחיעם ביום 4.6.2015 וסיים לעבוד בחודש 1/2016, שבו עבד 4.5 שעות.
   4. מחודש 1/2016 ועד לחודש 3/2016 עבד ב"מיליאות אגודה שיתופית חדשה". התובע התחיל לעבוד במיליאות ביום 24.1.2016 וסיים לעבוד בחודש 3/2016, שבו עבד 6 ימים בלבד.
3. **ביום 7.7.2016** דחה הנתבע את תביעתו של התובע מן הטעם ***"שלא צברת את תקופת העבודה הנדרשת בתקופת הזכאות המזכה בדמי אבטלה. צברת 10 מתוך 12 חודשי עבודה בשנה וחצי שקדמו לתאריך תחילת התייצבותך בלשכת התעסוקה"***.

**ההליכים המשפטיים**

1. **בחודש 8/2016** התובע הגיש תביעה נגד הנתבע[[2]](#footnote-2).

התביעה נמחקה **ביום 9.5.2017** מכיוון שהתובע לא התייצב לדיון אליו הוזמן כדין[[3]](#footnote-3).

1. **ביום 19.12.2017** הגיש התובע את התביעה הנוכחית נגד הנתבע.
2. **ביום 14.2.2018** התקיים דיון בהליך. בדיון טען התובע את טענותיו בנוגע לזכאותו לתשלום דמי אבטלה וביקש שהות של 30 ימים על מנת להגיש מסמכים נוספים שיצביעו על תקופות עבודה נוספות. התובע הודיע שאם לא יגיש מסמכים נוספים, אין לו התנגדות שיינתן פסק דין בתיק.

בקשת התובע התקבלה וניתנה החלטה ולפיה הוא רשאי להגיש מסמכים המצביעים על זכאותו לדמי אבטלה ועל ביצוע עבודה במהלך 18 החודשים שקדמו למועד הגשת התביעה לדמי אבטלה.

1. **ביום 14.3.2018** הגיש התובע מסמך של הנתבע המפרט את תקופות עבודתו. התובע טען שהמסמך מצביע על כך שעבד 13 חודשים מחודש 9/2014 ועד ליום 31.3.2016 ולכן הוא זכאי לתשלום דמי אבטלה.
2. המסמכים הועברו לתגובת הנתבע. **ביום** **21.3.2018** שב הנתבע על טענתו ולפיה התובע לא צבר את תקופת האכשרה הקבועה בחוק.

**דיון והכרעה**

1. כאמור, השאלה השנויה במחלוקת היא אם התובע צבר את תקופת האכשרה הנדרשת בחוק לצורך קבלת דמי אבטלה. תחילה נפרט את התשתית המשפטית הרלוונטית ולאחר מכן את הכרעתנו.

**התשתית המשפטית**

1. **סעיף 160 (א) לחוק** העוסק בזכאות לדמי אבטלה קובע כי דמי אבטלה ישולמו למבוטח שצבר את תקופת האכשרה המוגדרת בסעיף 161 לחוק.
2. **סעיף 161 (א) לחוק** קובע לעניין תקופת האכשרה כך:

***"לעניין סימן זה, תקופת האכשרה לגבי תקופת אבטלה פלונית היא 12 חודשים קלנדריים שבעדם שולמו דמי ביטוח אבטלה, בעד אחד או יותר מהימים בחודש, בתוך 18 החודשים בתכוף לתאריך הקובע"***.

כלומר על מנת שמבוטח יהיה זכאי לתשלום דמי אבטלה עליו לעבוד ב-12 חודשים מתוך 18 החודשים שקדמו ל"תאריך הקובע".

1. ה"תאריך הקובע" לעניין הזכאות לדמי אבטלה הוגדר **בסעיף 158 לחוק** באופן הבא:

***"ה-1 בחודש שבו התחילה תקופת האבטלה, ובלבד שחלפו 12 חודשים לפחות מה-1 בחודש שבו תחילה תקופת האבטלה הקודמת..."***.

כלומר, התאריך הקובע לבחינת תקופת העבודה שעבד המבוטח הוא המועד שבו התחילה תקופת האבטלה.

1. בחוק לא קיימת הגדרה ברורה למועד תחילת תקופת האבטלה. אולם, **בסעיף 163 לחוק** נקבע כי אדם ייחשב כמובטל אם הוא רשום בלשכת שירות התעסוקה כמחוסר עבודה. מכאן ניתן להסיק, שתקופה האבטלה של מבוטח מתחילה במועד שבו הוא נרשם כמחוסר עבודה בלשכת שירות התעסוקה.
2. מן המקובץ עולה כי התובע יהיה זכאי לדמי אבטלה אם יוכיח שעבד ב-12 חודשים מתוך 18 החודשים שקדמו למועד שבו נרשם בלשכת התעסוקה כמחוסר עבודה.
3. כאמור, בטופס התביעה כתב התובע כי התייצב בלשכת שירות התעסוקה **בחודש 3/2016**. בנסיבות אלה עלינו לבחון אם עלה בידיו להוכיח שעבד ב-**12 חודשים** מתוך 18 החודשים שקדמו לחודש 3/2016, דהיינו **מחודש 9/2014 ועד לחודש 2/2016**.

**הכרעה**

1. **לאחר ששקלנו את טענות הצדדים ועיינו במסמכים שהוגשו בהליך מצאנו כי דין התביעה להידחות מן הטעם שהתובע לא צבר את תקופת האכשרה הנדרשת לצורך תשלום דמי אבטלה**, כפי שיפורט להלן.
2. מהמסמכים שהוצגו לפנינו עולה כי התובע עבד בחודשים הבאים:

9/2014 (מלון עדן), 10/2014 (טבע יחיעם), 6/2015 (טבע יחיעם), 7/2015 (טבע יחיעם), 8/2015 (טבע יחיעם), 9/2015 (טבע יחיעם), 10/2015 (טבע יחיעם), 11/2015 (טבע יחיעם), 12/2015 (טבע יחיעם), 1/2016 (טבע יחיעם ומיליאות), 2/2016 (מיליאות).

1. כלומר, התובע עבד ב-**11 חודשים בלבד** מתוך 18 החודשים שקדמו למועד שבו נרשם כמחוסר עבודה. לפיכך, התובע לא צבר את תקופת האכשרה הנדרשת לצורך תשלום דמי אבטלה.
2. *למעלה מן הדרוש*, נציין כי אף אם נביא בחשבון את עבודתו של התובע בחודש 3/2016 ונקבע כי התאריך הקובע לבחינת הזכאות לדמי אבטלה הוא חודש 4/2016, עדיין לא צבר התובע את תקופת האכשרה הנדרשת בחוק, כפי שיפורט להלן.
   1. אם ה"תאריך הקובע" ייחשב כחודש 4/2016 (ולא כך אנו סבורים) אזי יש לבחון אם התובע עבד במשך ב-12 חודשים מתוך 18 החודשים שקדמו לחודש 4/2016, דהיינו בתקופה המתחילה **בחודש** **10/2014 והמסתיימת בחודש 3/2014**.
   2. מהמסמכים שהוצגו עולה כי בתקופה האמורה עבד התובע בחודשים הבאים:

10/2014 (טבע יחיעם), 6/2015 (טבע יחיעם), 7/2015 (טבע יחיעם), 8/2015 (טבע יחיעם), 9/2015 (טבע יחיעם), 10/2015 (טבע יחיעם), 11/2015 (טבע יחיעם), 12/2015 (טבע יחיעם), 1/2016 (טבע יחיעם ומיליאות), 2/2016 (מיליאות) ו-3/2016 (מיליאות).

* 1. כלומר, גם אם היינו קובעים כי ה"תאריך הקובע" הוא חודש 4/2016 עדיין במהלך 18 החודשים שקדמו לחודש זה, עבד התובע רק ב-**11 חודשים**.

1. לסיכום, התובע לא צבר את תקופת האכשרה הנדרשת לצורך קבלת דמי אבטלה מכיוון שעבד רק ב-11 חודשים מתוך 18 החודשים שקדמו למועד שבו נרשם בלשכת שירות התעסוקה, דהיינו מחודש 9/2014 ועד לחודש 2/2016.

כמו כן, אף אם נקבע כי התקופה הרלוונטית היא 18 החודשים שקדמו לחודש 4/2016, דהיינו מחודש 10/2014 ועד לחודש 3/2016, לא יהיה בכך בכדי לסייע לתובע מכיוון שגם בתקופה זו עבד רק ב-11 חודשים.

**סוף דבר**

1. התביעה נדחית.
2. משמדובר בתביעה בתחום הביטחון הסוציאלי – אין צו להוצאות.

על פסק הדין ניתן לערער בזכות בפני בית הדין הארצי לעבודה בירושלים. הודעת ערעור יש להגיש לבית הדין הארצי בתוך 30 ימים ממועד קבלת פסק הדין.

**ניתן היום, כ"ז ניסן, התשע"ח, (12 אפריל 2018), בהעדר הצדדים ויישלח אליהם.**

|  |  |  |  |  |
| --- | --- | --- | --- | --- |
|  |  | **037580560** |  |  |
| **מר אריה גור**  **נציג ציבור (עובדים)** |  | **קרן כהן, שופטת** |  | **מר עמירם אלון**  **נציג ציבור (מעסיקים)** |

1. סעיף 3 לתביעה לדמי אבטלה – צורפה לכתב התביעה. [↑](#footnote-ref-1)
2. בל (חי') 48988-08-16. [↑](#footnote-ref-2)
3. סעיף 3 לכתב ההגנה; נספח א' לכתב ההגנה. [↑](#footnote-ref-3)