|  |  |  |
| --- | --- | --- |
| **בפני** | **כב' השופט נוהאד חסן** | |
| **התובע:** | | **בני אברהם, ת.ז. 068245745**  ע"י ב"כ עוה"ד ערן פיינשטיין ואח' |
| **-** | | |
| **הנתבע:** | | **המוסד לביטוח לאומי**  ע"י ב"כ עוה"ד וירג'ינה מנסור |

|  |
| --- |
| **החלטה** |

1. **מינוי מומחה רפואי:**

**ד"ר ארז בנדט, מומחה א.א.ג., רח' הרצל 61, כפר סבא** - מתמנה בזה לשמש מומחה יועץ רפואי **נוסף** (להלן: "המומחה") לשם מתן חוות דעת רפואית בשאלות המפורטות להלן בהחלטה זו והמתייחסות לתובע, וזאת בתוך 30 ימים ממתן החלטה זו.

2. בעל דין המבקש להתנגד למינוי המומחה שמונה בתיק זה, יעשה כן בהודעה מנומקת שתוגש למזכירות בית הדין, בתוך 7 ימים.

3. אם, וככל שמי מן הצדדים היה או עודנו בקשר עם המומחה, לגבי תובענה זו, או הפגיעה מושא התובענה, לרבות חוות דעת שקיבל מהמומחה, יגיש הודעה בכתב לבית דין זה וישירות לצד שכנגד, תוך 7 ימים ממועד קבלת החלטה זו.

4. מובהר בזאת, כי הצדדים אינם רשאים לפנות אל המומחה באופן ישיר, אלא אך ורק באמצעות בית הדין.

5. **מסמכים רפואיים:**

**א. חומר רפואי מהתיק השני של התובע שמספרו** 48579-01-15**, לפי הפירוט כלהלן:**

**- תיקו הכללי והמקצועי של התובע קופת חולים כללית.**

**- מסמכים רפואיים שונים שצורפו להודעת הנתבע מיום 31.5.15.**

**- מסמכים רפואיים שונים שצורפו לתצהירי עדות ראשית של התובע.**

**ב.** בדיקות שמיעה שצורפו להודעת הנתבע מיום 6.3.17 (בתיק זה).

ג. חוות הדעת שניתנה ע"י המומחה הראשון שמונה מטעם בית הדין, ד"ר מיכאל ביזר, בצירוף תשובותיו לשאלות ההבהרה.

6. **להלן העובדות:**

א. התובע יליד שנת 1953.

ב. התובע עובד ברפאל משנת 1977 בתפקיד של טכנאי, והוא חשוף לרעש מזיק.

ג. תביעתו של התובע מיום 18.2.16 להכיר בירידה בשמיעה הוכרה ע"י הנתבע, אולם הטנטון לא אושר בהתבסס על בדיקה מיום 4.4.16, שלפיה הטנטון שממנו סובל התובע אינו תמידי.

ד. תשומת לב המומחה, ד"ר דויטש, כי הוא מתמנה כמומחה **נוסף** מטעם בית הדין, שכן בתיק זה מונה תחילה ד"ר מיכאל ביזר אשר נתן חוות דעת והשיב לשאלות הבהרה.

7. **השאלות**

א. האם סובל התובע מליקוי שמיעה, ואם כן – האם זו ירידה בשמיעה בתדירויות הדיבור, האופיינית לחשיפה לרעש מזיק.

ב. האם כושר שמיעתו של התובע פחת בשיעור 20 דציבל לפחות בכל אחת מהאוזניים, בממוצע תדירויות הדיבור בלבד?

ג. מהו המועד בו תועד לראשונה ליקוי שמיעתו של התובע ברשומה רפואית, כמשמעה בסעיף 17 בחוק זכויות החולה, התשנ"ו-1996?

ד. במידה ואכן מדובר בירידה בשמיעה בתדירויות הדיבור, שנגרמה גם בגין תהליך תחלואתי וגם בגין חשיפה לרעש, האם השפיע מה שאירע בעבודה על הופעת ליקוי השמיעה ובאיזו מידה?

**רק במידה וניתן לקבוע, כי התובע סובל מליקוי שמיעה בתדירויות הדיבור האופייני לחשיפה לרעש מזיק, שנגרם כתוצאה מחשיפתו לרעש בעבודה וכושר שמיעתו פחת בשיעור של 20 דציבל לפחות בכל אחת מהאוזניים – מתבקש המומחה להשיב על השאלות הבאות, אשר מתייחסות לתביעת הטנטון:**

ה.באשר לטנטון - האם התובע עומד בתנאי סעיף 84א(ב)(1) לחוק, כך שכושר שמיעתו בתדירויות הגבוהות פחת בשיעור של 25 דציבל לפחות בכל אחת מהאוזניים?

ו. האם הטנטון תועד ברשומה רפואית לפני שהתובע חדל לעבוד בחשיפה לרעש מזיק? במידה וכן – נבקשך לנקוב את מועדי הפניות ואת שמו של הרופא בפניו הועלו פניות אלו, האם מדובר ברופא משפחה או רופא אף-אוזן-גרון?

ז. האם תפקודו של התובע נפגע עקב הטנטון באופן שחייב פניות חוזרות ונשנות לטיפול רפואי, שתועדו ברשומה רפואית? במידה וכן – נבקשך לנקוב במועדי הפניות ואת שמו של הרופא בפניו הועלו פניות אלו.

8. המומחה מתבקש ליתן את חוות דעתו בדרך שבה ניתנת חוות דעת של מומחה לפי פקודת הראיות [נוסח חדש], התשל"א-1971, ובכלל זה לפרט את פרטי השכלתו וניסיונו, וכן להצהיר כי ידוע לו שחוות דעתו ניתנת במקום עדות בבית הדין, על המשתמע מכך.

9. המומחה מתבקש לבסס את חוות דעתו על העובדות שנקבעו בהחלטה זו ועל המסמכים הרפואיים המצורפים, מהם ניתן ללמוד על מצב בריאותו של התובע.

10. לתשומת לב המומחה יוער, כי הכלל בבית הדין לעבודה, שאין בודקים את התובע, אלא אם באופן חריג מבקש זאת המומחה.

11. **המומחה מתבקש להעביר את חוות הדעת לפקס' מס' 04-8698057.**

12. שכר טרחת המומחה ישולם מקופת בית-הדין, כמקובל.

13. **מזכירות בית הדין תדאג להמציא העתק החלטתי זו, הן למומחה והן לצדדים.**

14. **לעיון ביום 31.5.18.**

**ניתנה היום, כ"ז ניסן תשע"ח, 12 אפריל 2018, בהעדר הצדדים ותישלח אליהם.**

