|  |  |  |
| --- | --- | --- |
|  | |  |
| **לפני כבוד השופטת נעה תבור** | | |
| **המאשימה:** | **רשות המיסים-מע"מ:היחידה המשפטית לתיקים מיוחדים** ע"י ב"כ עו"ד לירון וקנין | |
| **נגד** | | |
| **הנאשמים:** | **1. משה פרחי**  **2. ב.א. נועה** ע"י ב"כ עו"ד תמיר סולומון | |
|  | | |

|  |
| --- |
| **החלטה** |

1. בתאריך 21.2.18 נשמעו סיכומי הצדדים משך מספר שעות וניתנה לשני הצדדים הזדמנות מלאה להביא בהרחבה טיעוניהם המפורטים.

2. כמובן שבעת הסיכומים נשאלו שני הצדדים שאלות על ידי בית המשפט והתבקשו להתייחס לנקודות שונות שעלו משמיעת הראיות. אין בהעלאת שאלות משום מתן אפשרות להגשת סיכומים נוספים בכתב. הצדדים לא ביקשו זאת ולא התרתי כדבר הזה לא במפורש ולא במשתמע ובאותו מעמד נקבע מועד שימוע הכרעת הדין.

3. על אף זאת, הגיש הסנגור הודעה ובה "הבהרה" לשאלות בית המשפט במהלך הסיכומים. הודעה זו (שלא לוותה בבקשה להגישה) הוגשה בתאריך 8.4.18 בהיקף של 13 עמודים.

4. המאשימה התנגדה להגשת המסמך ולחילופין הגישה התייחסות לגופו.

5. הרבה לפנים משורת הדין אני מתירה הגשת מסמך ההבהרה ותגובת המאשימה, מבלי שיש בכך לקבל טענות עובדתיות חדשות שהועלו לראשונה באותו מסמך. כדי לשמר את עקרון זכות המילה האחרונה לנאשם, אני מתירה הגשת תגובה לעמדת המאשימה בהיקף שלא יעלה על עמוד אחד. תגובה (אם הסנגור מוצא בה צורך) תוגש לא יאוחר מיום 16.4.18.

6. אין שינוי במועד שנקבע לשימוע הכרעת הדין.

**המזכירות תעביר לידיעת הצדדים בדחיפות.**

ניתנה היום, כ"ז ניסן תשע"ח, 12 אפריל 2018, בהעדר הצדדים.

