|  |  |
| --- | --- |
| **לפני כבוד השופטת אידית קליימן-בלק** | |
| **התובעים:** | **עזבון המנוחה פלונית ואח'**  **ע"י ב"כ עו"ד ישראל ענבר** |
| **-נ ג ד-** | |
| **הנתבעת:**  **צד ג':** | **מדינת ישראל- משרד הבריאות ע"י ב"כ עו"ד איילת סבג  -נ ג ד-  קופת חולים מאוחדת ע"י בכ" עו"ד דרור וידוצינסקי ואח'** |

|  |
| --- |
| **ה ח ל ט ה** |

1. בחלוף מועד התזכורת הפנימית (1/4/18) ובהמשך להחלטתי מפרוטוקול הדיון מיום 1/2/18 ובהיעדר עמדת הנתבעת בנוגע למינוי מומחה רפואי בתחום ההמוטולוגי מטעם בית המשפט באתי למסקנה כי לנוכח השאלות השנויות במחלוקת בהיבט הרפואי-עובדתי יש מקום למנות מומחה רפואי בתחום ההמוטולוגי מטעם בית המשפט וכך אני מורה.
2. לפיכך, הריני ממנה בזאת את **פרופ' שלמה ברלינר, מנהל פנימית ה' בבית חולים איכילוב**  (**טלפון- 03-5053605**).
3. המומחה יעיין במסמכים הרפואיים אשר יומצאו לו מאת באי –כוח בעלי הדין ויקבע ממצאים באשר **להשתלשלות העניינים הרפואית הכרונולוגית בנוגע למצבה הרפואי של המנוחה ילידת 1/12/1966, מעת הגיעה לבית חולים פוריה ביום 23/6/10 ועד לפטירתה ביום 11/7/10 כעברו 18 ימי אשפוז (להלן: "האשפוז")** ובמיוחד יקבע:
   1. המומחה מתבקש להתייחס לשאלה מהי המחלה ממנה סבלה המנוחה ומה המחלה שאובחנה אצל המנוחה במהלך האשפוז ובאיזה שלב של האשפוז?
   2. איזה טיפול תרופתי ניתן למנוחה במהלך האשפוז? במסגרת זו מתבקש המומחה להתייחס לסדר הכרונולוגי של מתן הטיפול וכן למינונים של הטיפול התרופתי במהלך האשפוז.
   3. המומחה מתבקש להתייחס לשאלה מהי סיבה המוות של המנוחה: האם המנוחה נפטרה בעקבות דלקת ריאות, או שמא בעקבות תסחיפי ריאה, או בשל תסמונת CAPS , או שמא כתוצאה מאי טיפול מונע/מספק בהפרין?
   4. המומחה מתבקש להתייחס לשאלה בנוגע לטיב, רמת וסבירות הטיפול הרפואי שקיבלה המנוחה בהתאם לתמונה הרפואית עימה התקבלה מרגע האשפוז ובמהלך כל האשפוז ועד פטירתה.
   5. במסגרת זו, מתבקש המומחה להתייחס גם לשאלה: מה היו סיכויי ההחלמה של המנוחה בשים לב למצבה ולתמונה הקלינית עימה התקבלה המנוחה לאשפוז, ובשים לב לטיפול הרפואי שניתן לה הלכה למעשה, ביחס לטיפול רפואי אחר ככל שהיה צריך להינתן כזה, אם בכלל.
4. הצדדים ימציאו למומחה הרפואי את מלוא המסמכים הרפואיים המצויים בידיהם והנוגעים למנוחה, **ובעיקר את מלוא תיק האשפוז בבית חולים פוריה**, בתוך 30 יום מהיום.
5. הצדדים רשאים להמציא למומחה את מלוא חוות דעת הרפואיות מטעמם. העתק כל פניה אל המומחה יועבר במישרין לצד שכנגד.
6. **בשכר טרחת המומחה בסך 6,000 ₪ בצירוף מע"מ, יישאו, בשלב זה, הצדדים בחלקים שווים, שליש כל צד, על פי חשבונית שימציא להם המומחה.**
7. המומחה מתבקש ליתן חוות דעתו תוך 45 יום, ורק לאחר ששכר טרחתו ישולם כאמור.
8. באי –כוח הצדדים ימציאו העתק החלטה זו למומחה.
9. עם קבלת חוות דעת המומחה, יגישו הצדדים תחשיבי נזק: התובעים- בתוך 30 יום מקבלת חוות הדעת. הנתבעת בתוך 30 יום לאחר מכן וצד ג' 30 יום לאחר מכן. הצדדים יצרפו לתחשיבים את כל המסמכים הרלבנטיים לרבות חוו"ד אקטוארית בנוגע להוון גמלאות מל"ל שארים או גמלאות פנסיית שארים.
10. התובעים מתבקשים לפעול בהתאם לאמור בסעיף 3 לפרוטוקול דיון יום 1/2/18 ולהגיש צו ירושה ובהתאמה כתב תביעה מתוקן.
11. **התחשיבים יוגשו לקראת מועד דיון קדם משפט שנקבע ליום 8/11/18 שעה 10:00.**
12. המזכירות תודיע החלטתי לב"כ הצדדים.

ניתנה היום, כ"ו ניסן תשע"ח, 11 אפריל 2018, בהעדר הצדדים.

