|  |  |  |
| --- | --- | --- |
| **בפני** | **כבוד השופטת עמיתה אביבה טלמור** | |
| **המבקשות** | | **1. א. דורי יזום בע"מ**  **2. קבוצת עמוס לוזון יזמות ואנרגיה בע"מ** |
| **נגד** | | |
| **המשיבים** | | **1. שי שאול יהודה**  **2. נלי יהודה** |
|  | | |

|  |
| --- |
| **החלטה** |

לפניי בקשה לביטול פסק דין שניתן במעמד צד אחד ובהעדר הגנה.

עיינתי בבקשה ובאמור בה, בתגובה לבקשה ובאמור בה ובתיק שבפניי על כל המצוי בו.

הגישה הכללית של בתי המשפט כלפי ביטול פסק דין שניתן בהעדר התייצבות ובהעדר כתב הגנה כבענייננו, הינה גישה ליברלית והדבר נכון במיוחד בבית משפט לתביעות קטנות, בו הצדדים אינם מיוצגים.

בשל נימוקי הבקשה, אין להסיק ממחדל המבקשות כי הן מזלזלות בהליכים המשפטיים.

בכתב הטענות שהוגש, פורטו הטענות ובשלב זה אין לומר שסיכויי המבקשות קלושים.

כפי שפסק בית המשפט המחוזי ברת"ק 12626/12/11 אליהו גרבי נגד יעל בן משה "אי ביטול פסק דין כמוהו כנעילת שערי המשפט בפני המבקש, זאת תוך מניעת אפשרות קיום בירור ענייני והוגן של הנושא שבמחלוקת והכרעה בו על סמך ראיות של צד אחד בלבד. אין לשכוח, שסדר הדין אינו אלא אמצעי להשגת המטרה של עשיית משפט צדק ואין להפוך את האמצעי למטרה בפני עצמה. בתי המשפט נזהרים ב"נעילת שערי המשפט", במיוחד לאור חשיבותה של זכות הגישה לערכאות, שהינה זכות יסוד במשפט הישראלי, ויש אף שרואים בה כזכות חוקתית של ממש".

בנסיבות אלו, מאחר ואין זה ראוי לסגור את דלתות בית המשפט בפני המבקשות ויש לאפשר להן "את יומן" בבית המשפט, אני מחליטה לבטל את פסק הדין שניתן במעמד צד אחד ובהעדר הגנה אך עם זאת לחייב את המבקשות, ביחד ולחוד, בהוצאות המשיבים שהתייצבו לדיון, הגיבו לבקשה וכעת בירור התביעה נדחה למועד נוסף.

פסק הדין שניתן במעמד צד אחד ובהעדר הגנה מבוטל.

אני מחייבת את המבקשות, ביחד ולחוד, לשלם למשיבים, ביחד ולחוד, הוצאות הבקשה ובזבוז זמן בסך של -500 ₪.

סכום זה ישולם על ידי משלוחו בדואר רשום למשיבים תוך 30 יום מיום מתן ההחלטה.

אם לא ישולם הסכום במועד האמור, יישא הסכום ריבית והפרשי הצמדה החל מיום מתן ההחלטה ועד התשלום המלא בפועל.

**המזכירות תקבע מועד לדיון בתיק זה בהתאם ליומנו של בית המשפט ותזמן את הצדדים לדיון שייקבע בדואר רשום בצירוף אישורי מסירה.**

**ההחלטה תישלח לצדדים על ידי המזכירות בדואר רשום בצירוף אישורי מסירה.**

ניתנה היום, כ"ז ניסן תשע"ח, 12 אפריל 2018, בהעדר הצדדים.

