|  |  |  |  |
| --- | --- | --- | --- |
|  | | | **מספר בקשה:3** |
| **בפני** | **כב' השופטת הבכירה – אירית מני-גור** | | |
| **מבקשים** | | **ר. כ.** | |
| **נגד** | | | |
| **משיבים** | | **הראל, חברה לביטוח בע"מ** | |

|  |
| --- |
| **החלטה** |

לפני בקשה למינוי מומחים רפואיים לתובע בתחום האורתופדיה וא.א.ג, בעקבות פגיעתו בתאונת דרכים מיום 28.7.16. הנתבעת התנגדה למינוי המומחים.

לאחר שעיינתי בכתבי הטענות ובנספחים אני סבורה שיש למנות לתובע אורתופד ומומחה א.א.ג, כדלקמן:

**בתחום האורתופדי** - לאחר שעיינתי בבקשה, בתגובה ובנספחים הרפואיים, לאחר התאונה החל התובע להתלונן על כאבי גב וצוואר ותועדו מספר תלונות. בבדיקתו נמצאה רגישות והגבלת תנועה. השאלה אם מדובר בנזק השייך לתאונה או לעברו הרפואי של התובע, כפי שטענה הנתבעת, היא שאלה שיש להניח לפתחו של המומחה שנדרש ממילא לעברו הרפואי של התובע במסגרת כתב המינוי. כמו כן, ביצע התובע 25 טיפולי פיזיותרפיה מיום 5.9.16 עד ליום 12.1.17, ובהמשך ביצע 12 טיפולים נוספים מיום 23.3.17 עד ליום 29.5.17. מתיעוד זה עולה כי קיים רצף טיפולי ודי בכך כדי למנות מומחה בתחום האורתופדיה.

**בתחום א.א.ג** - מהמסמכים עולה כי במועד התאונה נפתחו כריות אוויר. התובע פנה לרופא א.א.ג והתלונן על סחרחורות, טנטון וכאבי אוזניים. התובע ביצע בדיקת שמיעה ונמצא כי קיימת ירידה בשמיעה קלה באוזן שמאל. די בתיעוד זה כדי להוות ראשית ראיה לצורך מינוי מומחה רפואי בתחום זה.

אני מורה על מינוי ד"ר יורם אנקשטיין כמומחה רפואי בתחום האורתופדיה ועל מינוי ד"ר בלום כמומחה בתחום א.א.ג.

**1. המומחים יעיינו במסמכים הרפואיים אשר יומצאו להם ע"י ב"כ בעלי הדין, יבדקו את התובע ויקבעו ממצאים לגבי מצבו הרפואי בעקבות התאונה מיום 28.7.16 ובמיוחד יקבעו:**

1. **האם לוקה התובע כיום בנכות, ואם כן – לאיזו תקופה ומהו שיעור הנכות.**

**מהן הנכויות הזמניות שיש לקבוע לתובע ולאילו תקופות.**

1. **האם יש לצפות לשיפור או להחמרה במצבו בעתיד.**
2. **מהן המגבלות התפקודיות של התובע, אם בכלל, ובמיוחד בשם לב לעבודתו ולמקצועו.**
3. **האם יהיה התובע זקוק לטיפולים רפואיים בעתיד, ואם כן – מהם סוגי הטיפולים ומהי העלות המשוערת של הטיפולים האלה לפי המחירים הנכונים להיום.**
4. **המומחה יתייחס, בין השאר, לקשר שבין התאונה לבין מצב התובע נכון להיום.**

**2. על מינויו של המומחים כאמור בצו זה, יחולו תקנות פיצויים לנפגעי תאונות דרכים (מומחים), התשמ"ו-1986).**

**3. ב"כ בעלי הדין ימציאו למומחים הרפואיים את כל המסמכים הרפואיים המצויים תחת ידיהם והנוגעים לתובע, בתוך 30 ימים מהיום.**

**4. בשכר טרחת המומחים תישא הנתבעת ישירות בשלב זה, על פי חשבוניות שיומצאו לה ע"י המומחים, ואולם אם יקבע מי מהמומחים כי לא נותרה לתובע נכות בגין התאונה, תהא הנתבעת רשאית לעתור לקזז את סכום טרחת המומחה מסכום הפיצויים שישולמו לתובע. אני קובעת את שכ"ט כל אחד מהמומחים בסך 4,500 +מע"מ.**

**5. המומחים מתבקשים ליתן חוות דעתו תוך 60 יום, ורק לאחר ששכר טרחתו ישולם,**

**כאמור.**

**6. ב"כ התובע ימציא/תמציא העתק החלטתי למומחים.**

**7. לאחר קבלת חווה"ד ומשלוח שאלות הבהרה למומחים, יגישו באי כח הצדדים תחשיבי נזק, ב"כ התובע יגיש 45 יום לפני מועד הדיון הבא, וב"כ הנתבעת יגיש/תגיש 15 יום לפני מועד הדיון הבא.**

ניתנה היום, כ"ז ניסן תשע"ח, 12 אפריל 2018, בהעדר הצדדים.

