|  |  |  |
| --- | --- | --- |
| **בפני** | **כב' השופטת הבכירה – אירית מני-גור** | |
| **תובעים** | | **י. א. י.** |
| **נגד** | | |
| **נתבעים** | | **1. יונה יהושוע**  **2. הראל חברה לביטוח בע"מ** |

|  |
| --- |
| **החלטה** |

לפני בקשה למינוי מומחה רפואי לתובע בתחום האורתופדיה בעקבות פגיעתו בשתי תאונות דרכים. האחת, מיום 16.3.16 ומועד התאונה השנייה לא צוין בכתב התביעה, אלא שמעיון בתעודת חדר מיון ותגובת הנתבעת עלה כי התאונה אירעה ביום 28.7.15. על התובע להבהיר מהו המועד המדויק בו אירעה התאונה השנייה. הנתבעת התנגדה למינוי המומחה וטענה כי התאונה השנייה הוכרה כתאונת עבודה ועל התובע לפנות למל"ל לצורך קביעת נכותו.

**ככל שהתובע לא פנה לקביעת נכותו במל"ל**, הלכה פסוקה, כי אין למנוע מניזוק את מימוש זכותו לכך שבימ"ש ימנה לו מומחה רפואי רק בשל העובדה שפתוחה בפניו הדרך לפנות למל"ל לקביעת דרגת נכות (רע"א 1619/93 אליהו חברה לביטוח בע"מ נ' טטרו יאיר, פ"ד מז (4) 89; רע"א 1588/10 חן מיכאל נ' ביטוח ישיר חברה לביטוח בע"מ פורסם ביום 6.9.10). **ברם, אם התובע פנה לקביעת נכות במל"ל אין מקום למנות מומחה מטעם בימ"ש בגין התאונה השנייה, ויש לעכב את מינוי המומחה מטעם ביהמ"ש, עד להודעת התובע בעניין זה.**

לאחר שעיינתי בכתבי הטענות ובנספחים אני סבורה שיש למנות לתובע אורתופד, כדלקמן:

לאחר התאונה הראשונה התלונן התובע על כאבי גב תחתון והוא ביצע 9 טיפולי פיזיותרפיה. לאחר התאונה השנייה הוא ביצע 12 טיפולי פיזיותרפיה מיום 16.3.16 עד ליום 8.5.16. התובע המשיך להתלונן על כאבי גב ובדיקת MRI מיום 21.4.16 הדגימה בלטי דיסק עם לחץ על השק בחוליות L3-4-5, ובלט דיסק בחוליות L5-S1. מתיעוד זה עולה כי קיימת ראשית ראיה ורצף טיפולי ודי בכך כדי למנות מומחה בתחום האורתופדיה.

1. אני מורה על מינוי ד"ר קובי בר אילן כמומחה רפואי בתחום האורתופדיה, המומחה יעיין במסמכים הרפואיים אשר יומצאו לו ע"י ב"כ בעלי הדין, יבדוק את התובע ויקבע ממצאים לגבי מצבו הרפואי בעקבות כל אחת מהתאונות כאמור לעיל, ובמיוחד יקבע:

א. האם לוקה התובע כיום בנכות, ואם כן – לאיזו תקופה ומהו שיעור הנכות.

מהן הנכויות הזמניות שיש לקבוע לתובע ולאילו תקופות.

ב. האם יש לצפות לשיפור או להחמרה במצבו בעתיד.

ג. מהן המגבלות התפקודיות של התובע, אם בכלל, ובמיוחד בשים לב לעבודתו ולמקצועו.

ד. האם יהיה התובע זקוק לטיפולים רפואיים בעתיד, ואם כן – מהם סוגי הטיפולים ומהי העלות המשוערת של הטיפולים האלה לפי המחירים הנכונים להיום.

ה. המומחה יתייחס, בין השאר, לקשר שבין התאונה לבין מצב התובע נכון להיום.

2. על מינויי המומחה כאמור בצו זה, יחולו תקנות פיצויים לנפגעי תאונות דרכים (מומחים), התשמ"ו-1986).

3. ב"כ בעלי הדין ימציאו למומחה הרפואיים את כל המסמכים הרפואיים המצויים תחת ידיהם והנוגעים לתובע, בתוך 30 ימים מהיום.

4. בשכר טרחת המומחה תישא הנתבעת ישירות בשלב זה, על פי חשבונית שתומצא לה ע"י המומחה, ואולם אם יקבע המומחה כי לא נותרה לתובע נכות בגין התאונה, תהא הנתבעת רשאית לעתור לקזז את סכום טרחת המומחה מסכום הפיצויים שישולמו לתובע. אני קובעת את שכ"ט המומחה בסך 4,500 +מע"מ.

5. המומחה מתבקש ליתן חוות דעתו תוך 60 יום, ורק לאחר ששכר טרחתו ישולם, כאמור.

6. ב"כ התובע ימציא העתק החלטתי למומחה.

7. לאחר קבלת חווה"ד ומשלוח שאלות הבהרה למומחה, יגישו באי כח הצדדים תחשיבי נזק, ב"כ התובע יגיש 45 יום לפני מועד הדיון הבא, וב"כ הנתבעת יגיש/תגיש 15 יום לפני מועד הדיון הבא.

ניתנה היום, כ"ז ניסן תשע"ח, 12 אפריל 2018, בהעדר הצדדים.

