|  |  |  |
| --- | --- | --- |
| **בפני** | **כב' הנשיא אלכס קוגן** | |
| **התובע:** | | **יצחק עברי**  ע"י ב"כ עוה"ד ישראלה זטרמן |
| **-** | | |
| **הנתבע:** | | **המוסד לביטוח לאומי**  ע"י הלשכה המשפטית חיפה |

|  |
| --- |
| **החלטה** |

**1. מינוי מומחה רפואי:**

**ד"ר ורסנו שבתאי מרח' ארלוזורוב 31 רעננה 43607,** מתמנה בזה לשמש מומחה יועץ רפואי (להלן: "המומחה"), לשם מתן חוו"ד רפואית בשאלות המפורטות להלן בהחלטה זו והמתייחסות לתובע, וזאת תוך 30 ימים ממתן החלטה זו.

**2. מסמכים רפואיים:**

**להחלטה זו מצורפים מסמכים כמפורט להלן:**

א. תיק רפואי ככלי, ריאות וכירורגי – קופ"ח כללית.

ב. תיק רפואי - בית חולים בילינסון.

ג. תיק רפואי - בית חולים רמב"ם.

ד. אוניברסיטה העברית בירושלים – דו"ח תוצאות בדיקות מעבדה.

ה. תוויות של חומצת מלח, סודה קאוסטית ודבקים.

3. העובדות:

א. התובע יליד 2/2/1953.

ב. התובע עובד כאינסטלטור עצמאי החל מספטמבר 1990.

ג. במהלך עבודתו בתיקוני צנרת, ביוב, חדרי אמבטיה ושירותים בבתים פרטיים ובמוסדרות שונים עוסק התובע בניסור באמצעות דיסק של צנרות העשויות מקרמיקה, בטון, וברזל.

ד. עד שנת 2004 לערך, היו גם צינורות שעשויים מאסבסט אותם ניסר התובע באמצעות דיסק.

ה. כך גם עוסק התובע בשבירה וניסור של אריחים ורצפות מחרסינה, קרמיקה ובטון.

ו. לצורך התיקונים כאמור נהג התובע לעבוד שעות, מידי יום, בחשיפה לאבק שנוצר כתוצאה מהניסור והשבירה, זאת בדרך כלל בתוך חללים קטנים ובלתי מאווררים.

ז. בעת הניסור השתמש התובע במסכת בד פשוטה (עלות של כ- 7-8 ₪) שאותה נהג להסיר לצורך המשך העבודות אלא שהאבק והאדים ממשיכים להישאר באוויר באותו חלל החדר הקטן במשך שעות בזמן המשך עבודתו של התובע.

ח. התובע נחשף בעבודתו לחומר אפוקסי שמשמש לאיטום, סיליקון, דבק (סופר 7), חומצת מלח וסודה קאוסטית.

ט. ב- 3-4 שנים האחרונות מבצע התובע את אותן העבודות אלא בפחות שעות, ובהיקף של 30% - 40% ממה שביצע קודם, כאשר בשנים האחרונות הוא נעזר יותר בפועלים לאותן עבודות קשות כגון: עבודות עם קונגו וחפירות, וזאת בשל קשיי נשימה.

י. לטענתו של התובע בשנת 2013 הוא החל לסבול מבעיית נשימה, אלא שמאחר והוא עבר צנתור בשנת 2013 וצנתור נוסף ביוני 2014 ועוד צנתור ביקורת בדצמבר 2014 ולכן התחיל טיפול ואבחון בנושא הריאות רק לאחר שהתברר שלמרות הצנתורים ממשיכים קשיי הנשימה.

יא. התובע עישן מגיל 15 ועד גיל 60, כקופסא וחצי סיגריות ביום.

4. השאלות:

א. מהו ליקויו של התובע בריאות?

ב. האם ניתן לקבוע, בסבירות של מעל 50%, קיומו של קשר סיבתי בין עבודת התובע לליקוי ממנו הוא סובל בריאות?

גם החמרת מצב הליקוי עקב העבודה משמעה קיום קשר סיבתי בין השניים.

ג. ככל שהתשובה לשאלה הקודמת הינה בחיוב, וקיים לדעת המומחה קשר סיבתי בין העבודה לליקוי בריאות, הוא מתבקש להשיב לשאלה הבאה בדבר אופן קרות הליקוי, דהיינו:

האם בעיקרו של דבר ניתן לומר, כי ליקויו של התובע בריאות עקב עבודתו נגרם על דרך של פגיעות זעירות כך שכל אחת מהן הסבה לו נזק זעיר בלתי הדיר עד שהצטברות הנזקים הזעירים הללו זה על גבי זה גרמה גם כן לליקויו (כדוגמת טיפות מים המחוררות את האבן עליה הן נוטפות).

ד. ככל שהמומחה ישיב לשאלה הקודמת בחיוב, הוא מתבקש להשיב לשאלה הבאה בדבר השפעת העבודה על הליקוי ביחס לגורמיו האחרים, דהיינו - האם לעבודת התובע השפעה משמעותית על ליקויו של התובע?

(השפעה משמעותית על פי הפסיקה הינה בשיעור של 20% ומעלה).

5. המומחה מתבקש לבסס את חוות דעתו על העובדות שנקבעו בהחלטה זו ועל המסמכים הרפואיים המצורפים, מהם ניתן ללמוד על מצב בריאותו של התובע.

6. לתשומת לב המומחה יוער, כי הכלל בבית הדין לעבודה, שאין בודקים את התובע, אלא אם באופן חריג מבקש זאת המומחה.

7. כמו כן יצוין, כי אין הצדדים רשאים לפנות ישירות אל המומחה.

8. שכר טרחת המומחה ישולם מקופת בית-הדין, כמקובל.

9. **מזכירות בית הדין תדאג להמציא העתק החלטתי זו, הן למומחה והן לצדדים.**

10. **לעיון ביום 20.5.18.**

**ניתנה היום, כ"ד ניסן תשע"ח, 09 אפריל 2018, בהעדר הצדדים ותישלח אליהם.**

