|  |  |  |  |
| --- | --- | --- | --- |
|  | | | **מספר בקשה:3** |
| **בפני** | **כבוד השופטת אשרית רוטקופף** | | |
| **מבקשים** | | **המאגר הישראלי לביטוחי רכב ואח'** | |
| **נגד** | | | |
| **משיב** | | **פלוני** | |

|  |
| --- |
| **החלטה** |

1. עניינה של החלטה זו הינו בבקשת הנתבעים למתן צו במסגרתו הינה עותרת לקבל לידיה מאת עיריית בני ברק את "מלוא תיק הרווחה של התובע ומשפחתו".
2. יצוין בתמצית כי עסקינן בתביעה לפיצוי בגין נזקי גוף שהוגשה על-פי חוק פיצויים לנפגעי תאונות דרכים, תשל"ה-1975 בגין תאונת דרכים שאירעה לתובע ביום 11/12/14 בעת שנפגע כרוכב אופניים מקטנוע שהיה נהוג על ידי הנתבע ושהיה מבוטח על ידי הנתבעת. התאונה הוכרה על ידי המל"ל כתאונת עבודה ולתובע נקבע דרגת נכות צמיתה בשיעור 19% .
3. במסגרת בקשתם דנן, טוענים הנתבעים כי קבלת תיק הרווחה נועדה על מנת לבחון את מצבו ו/או תפקודו ו/או עיסוקיו של התובע עובר לתאונה, על מנת להציג בפני בית המשפט את "מלוא התמונה" וכן לצורך בחינה האם יש מקום להגשת בקשה להבאת ראיות לסתור.
4. התובע מתנגד לבקשה. לטענתו הטעם העיקרי לקבלת התיק מנוסח בכלליות ובצורה שאינה רלוונטית בעליל, כשהצו מופנה גם לבני משפחתו של התובע אשר אינם צדדים ו/או בעלי דין בתיק. בנסיבות אלה, נטען כי עסקינן בצו גורף ובלתי מידתי העשוי להביא לפגיעה קשה בפרטיות התובע ומשפחתו.
5. לאחר שעיינתי בבקשה, בתגובה ובתשובה לה, נחה דעתי כי אין להיעתר לצו המבוקש.
6. כלל מושרש הוא כי יש להתיר גילוי רחב של מסמכים בין בעלי דין (בין כאלה המושגים באמצעות בקשה לצד השני או באמצעות צו המתבקש מבית המשפט), ובלבד שהמסמך רלוונטי למחלוקת הנדונה בבית המשפט. כן, עמדה הפסיקה על כך שאין חובה לגלות את מכלול המסמכים המבוקשים ויש להקפיד על גילוי המסמכים הרלוונטיים בלבד, על מנת שלא לפגוע בפרטיותו של בעל דין שלא לצורך (ר' רע"א 8473/99 **כרטיסי אשראי לישראל נ' איילון שגב ואח'**, פ"ד נה (1) 337).
7. גם אם אמנם פרטיותו של תובע נסוגה במידת מה מקום בו עסקינן בתביעה בה הוא עותר לפיצוי בגין נזקי גוף (כשלרוב הדבר בא לידי ביטוי בהסכמה לחשיפת המידע הרפואי באמצעות חתימתו על וס"ר), אין לומר כי בכל תחום הקשור למחלוקת שבין הצדדים בתביעה מסוג זה, ייאלץ תובע להשלים עם כל פגיעה בפרטיותו.
8. במקרה דנן, הצו המבוקש בכל הקשור לתיק הרווחה, הינו לטעמי בבחינת צו גורף וחסר מידתיות, ובעיקר בשעה שהינו מתייחס מלבד לתובע גם לבני משפחתו אשר אינם צד להליך. מטבע הדברים, בתיק האמור שהעיון בו מבוקש, עשויים להיכלל מסמכים המכילים פרטים רגישים הקשורים בתובע ובני משפחתו אשר אין להם בהכרח זיקה למידע ולנתונים הרלוונטיים למידע אותו מבקשים הנתבעים להשיג באמצעות הצו.
9. לאור כל האמור, דין הבקשה להידחות.
10. שאלת ההוצאות תידון בתום ההליך.

ניתנה היום, כ"ז ניסן תשע"ח, 12 אפריל 2018, בהעדר הצדדים.

