|  |  |  |
| --- | --- | --- |
| **בפני** | **כב' סגן הנשיא, השופט נווה ערן** | |
| **תובעים** | | **1.סלמאן שנאן ת.ז.050803667**  **2.רשות הפיתוח באמצעות רשות מקרקעי ישראל** |
| **נגד** | | |
| **נתבע** | | **סאמי בדר ת.ז. 020912176** |

|  |
| --- |
| **פסק דין משלים (בנוגע לדמי שימוש ראויים והוצאות משפט)** |

בהתאם להסכמות בין הצדדים כפי שהוצגו בדיון שהתקיים ביום 10.4.18 ואשר קיבלו תוקף של פסק דין חלקי, הוסכם כי הצדדים ייטענו בפני בית המשפט בכל הנוגע לתשלום דמי השימוש הראויים במקרקעין נשוא התביעה והוצאות המשפט, ויינתן פסק דין בהתאם לסעיף 79א' לחוק בתי המשפט התשמ"ד – 1984, כאשר פסק הדין לא יהיה מנומק.

לאחר ששמעתי את טיעוני הצדדים, אני סבור, כי יש לאמץ את חוות הדעת שניתנה על ידי השמאי מטעם התובע, מר אוסאמה סריאן, במלואה, שכן חוות הדעת סבירה וראויה בעייני ולא מצאתי בטיעוני הנתבע הצדקה לסטות ממנה.

לאור האמור, אני מורה כדלקמן:

בכל הנוגע לתשלום דמי שימוש ראויים:

הנתבע ישלם לתובע מס' 1 דמי שימוש ראויים בסך של 73,000 ₪ + מע"מ. לסכום זה יש להוסיף ריבית והצמדה כחוק מיום מתן חוות הדעת (13.9.14) ועד התשלום המלא בפועל.

בנוסף, הנתבע ישלם לתובעת מס' 2 דמי שימוש ראויים בסך של 36,256 ₪ +מע"מ. לסכום זה יש להוסיף ריבית והצמדה כחוק מיום מתן חוות הדעת (13.9.14) ועד התשלום המלא בפועל.

הסכומים ישולמו תוך 60 יום מהיום שאם לא כן יישאו הפרשי הצמדה וריבית כחוק.

בכל הנוגע להוצאות משפט:

במסגרת ההסכמות בין הצדדים הוסכם, כי תשלום סכום ההוצאות שייקבע במסגרת פסק הדין שיינתן בתיק דנן, יעוכב עד מועד מתן פסק הדין בבית המשפט המחוזי (בתיק מס' 55059-01-17) בדומה לפסק הדין החלקי שניתן המתייחס לעיכוב הביצוע לגבי החלקות הרלוונטיות.

לאור האמור, אני מורה כדלקמן:

ככל שהתביעה בבית המשפט המחוזי תתקבל, ישלמו התובעים לנתבע שכ"ט עו"ד בשיעור של 8,000 ₪ +מע"מ. מדובר בחיוב ביחד ו/או לחוד.

ככל שהתביעה בבית המשפט המחוזי תדחה, ישלם הנתבע את הסכומים שלהלן:

לתובע מס' 1 סך של 1,200 ₪ + מע"מ ששולם למודד וכן סך של 1,695 ₪ + מע"מ ששולם לשמאי. בנוסף, ישלם הנתבע לתובע מס' 1 שכ"ט עו"ד בשיעור של 8,000 ₪ + מע"מ.

לתובעת מס' 2 שכ"ט עו"ד בשיעור של 8,000 ₪ + מע"מ .

הסכומים כאמור ישולמו תוך 30 יום ממועד מתן פסק הדין שיינתן בבית המשפט המחוזי אלא אם כן יהיה עכוב ביצוע בהתאם לכל דין, שאם לא כן יישאו הסכומים הפרשי הצמדה וריבית כחוק.

אני מורה על החזר מחצית שניה של אגרת בית משפט לתובע 1 תוך 30 יום.

**למילוי על ידי המזכירות.**

**המזכירות תשלח את פסק הדין לצדדים.**

ניתן היום, כ"ז ניסן תשע"ח, 12 אפריל 2018, בהעדר הצדדים.

