|  |  |  |
| --- | --- | --- |
| **בפני** | **כב' סגן הנשיא, השופט גיל דניאל** | |
| **תובע** | | **פלוני** |
| **נגד** | | |
| **נתבעת** | | **הפניקס חברה לביטוח בע"מ** |

|  |
| --- |
| **החלטה** |

התובע ביקש לזמן המומחה הרפואי מטעם בית המשפט למתן עדות במסגרת קדם המשפט. לעמדת התובע, יהיה בכך כדי לקדם ולייעל את בירור המשפט. הנתבעת מתנגדת לבקשה. לעמדת הנתבעת, אין מקום לחרוג מסדרי הדיון הרגילים במסגרתם תשמע עדות המומחה בשלב ההוכחות.

לאחר עיון בבקשה, בתגובה ובתשובה לבקשה, נמצא כי בהעדר הסכמה של שני הצדדים, אין זה המקרה המתאים לחרוג מסדרי הדיון הרגילים. אכן, לבית המשפט הסמכות להורות על שמיעת עדות של עד ספציפי כבר במסגרת קדם המשפט. עם זאת, הדבר אינו מתחייב בנסיבות המקרה, ולפיכך לא יהיה זה נכון לקבוע כאמור בהעדר הסכמה של הצדדים. לפי הסדר הרגיל, עדות המומחה מטעם בית המשפט נמסרת לאחר הגשת תצהירי העדות הראשית ובדרך כלל אף ראוי כי עדות המומחה תשמע לאחר עדויות העדים מטעם הצדדים, על מנת שהתשתית העובדתית תונח בפני בית המשפט בעת שמיעת עדות המומחה.

הצדדים יגישו ראיותיהם בתצהירים, לרבות חוות דעת מומחים, עם העתק ישירות לצד שכנגד, כדלקמן:

התובע יגיש תצהירי עדות ראשית, וחוות דעת שלא בתחום הרפואה, עד ליום 27.5.2018.

הנתבעת תגיש תצהירי עדות ראשית, וחוות דעת שלא בתחום הרפואה, עד ליום 8.7.2018.

למעט תצהירי חוקרים שיובאו לעיון בית המשפט בדיון קדם ההוכחות, לצורך מתן החלטה בשאלת מועד המצאתם לבא כוח התובע.

בד בבד, עם הגשת תצהירי העדויות, יגישו הצדדים תיקי מוצגים, אשר בהם יכללו כל המסמכים שבדעת מגיש תיק המוצגים להסתמך עליהם במהלך המשפט.

כל צד יגיש העתק נוסף של התצהירים ותיק המוצגים מטעמו באופן ידני למזכירות בית המשפט, עם הנספחים ממוספרים ומסומנים ב"דגלונים", לצורך תיוקו בתיק הנייר. צד אשר לא יעשה כן, יחשב כמי שלא הגיש תצהיריו.

תצהירים ותיקי מוצגים שיוגשו מרחוק באמצעות "נט המשפט", לא יתקבלו אלא אם במקביל יוגש גם עותק לצורך תיוק בתיק הנייר. תצהירים ותיקי מוצגים שיוגשו באמצעות המזכירות, לא יתקבלו, אלא אם יוגש מלבד העותק המיועד לסריקה, עותק נוסף כרוך לצורך תיוק בתיק הנייר.

לא תורשה השמעת עדות שלא הוגשה בתצהיר, או הגשת מוצג שלא נכלל בתיק המוצגים, אלא ברשות בית המשפט, ולאחר הגשת בקשה כדין. צד המבקש להזמין עד שאינו בשליטתו, יגיש במועד הקבוע להגשת התצהירים מטעמו בקשה לזימון העד, בה יפורטו פרטי העד, מדוע לא ניתן לקבל ממנו תצהיר ותמצית עדותו.

אם לאחד מהצדדים יש מחלוקת על מסמך שצורף לתצהיר עדות ראשית והוא מבקש שעורך המסמך יזומן לעדות ייתן הודעה על כך לצד שכנגד קודם לדיון קדם ההוכחות. בהעדר מעש יוגש המסמך כפי שהוא.

דיון קדם הוכחות נקבע **ליום 17.7.2018** **שעה 12:10.**

ניתנה היום, כ"ה ניסן תשע"ח, 10 אפריל 2018, בהעדר הצדדים.

