|  |  |
| --- | --- |
| **לפני כבוד השופטת תמי לוי יטח** | |
| **בעניין תיק 35344-07-16**  **התובעים** | | **.1** **מוטי אורנשטיין**  **.2** **רונית אורנשטיין** | |
| **נגד** | | | |
| **הנתבעים** | | **.1** **משהב חברה לשכון בנין ופתוח בע"מ**  **.2** **תורג בע"מ** | |
| **נגד** | | | |
| **צד ג'** | | **רחל יגלום דוקוב** | |
| **ובעניין תיק 27194-11-16** | |
| **התובעים** | | **.1** **יצחק טסלר**  **.2** **חן טסלר** | |
| **נגד** | | | |
| **הנתבעים** | | **.1** **משהב חברה לשכון בנין ופתוח בע"מ**  **.2** **תורג בע"מ** | |
| **נגד** | | | |
| **צד ג'** | | **רחל יגלום דוקוב** | |

|  |
| --- |
| **החלטה** |

נוכח עמדת הצדדים ביחס למינוי המומחה וינלס גיל, ואי הסכמתם למומחים הנוספים שהוצעו על ידי בית המשפט, אני מורה כדלקמן:

1. ראשית, אני מורה על ביטול המינוי של המהנדס והשמאי וינלס גיל.

שנית, אני ממנה את המהנדס והשמאי דן ברלינר, כמומחה מטעם בית המשפט לבדיקה ומתן חוות דעת בדבר המצאות ליקויים בנכס נשוא התביעה, האחריות להיווצרותם, אפשרות ועלות תיקונם אלו והפיצוי הראוי בגין ליקויים שאינם ניתנים לתיקון. ככל שחלק מהליקויים מקורם בביצוע לקוי וחלקם בתכנון לקוי, יפרט המומחה את כל אחד מסוגי הגורמים לליקויים וכן את חלוקת הנזקים בהתאם.

כמו כן, מומחה בית המשפט יבחן את הצורך במינוי מומחה אדריכל לשם בחינת הטענות המועלות על ידי אדריכלית הפרויקט שהינה צד ג' בתביעה זו.

2. המומחה יגביל עצמו לליקויים כפי שמופיעים בכתבי הטענות ובחוות הדעת מטעם הצדדים ויחווה דעתו גם לגבי משך הזמן הדרוש לביצוע התיקונים ואפשרות הביצוע כשדיירי הנכנס מתגוררים בו, ככל שקיימים.

3. המומחה מתבקש לבחון כבר עתה האם קיימת מניעה ממשית שמקורה בקשרי עבודה והיכרות אישית, בכל מסגרת שהיא, ולהודיע לבית המשפט במידה ויש מקום לשקול מחדש את המינוי בתיק זה.

4. הצדדים ימציאו הדדית למומחה  תוך 14 ימים מהיום את חווֹת הדעת שהגישו כל אחד מטעמו  וכן את כתבי הטענות.

5. המומחה יוכל להיפגש עם הצדדים או מי מטעמם לליבון השאלות העובדתיות, יוכל לדרוש מהם כל מסמך לו יזקק לצורך הכנת חוות הדעת וכן יוכל לבקר בנכס לצורך מתן חוות הדעת.  המומחה יוכל לצלם הביקור בנכס.

6. המומחה יגיש חוות דעת לבית המשפט תוך 90 יום ממועד המצאת החלטה זו עם עותק לצדדים. שאלות הבהרה ככל שתהיינה יש להפנות למומחה תוך 20 יום מקבלת חוות הדעת.

7. בשלב זה, יישאו הצדדים בשכ"ט המומחה בחלקים שווים. בתביעה 35344-07-16 התובעים יישאו ברבע משכ"ט המומחה, הנתבעות 2-1 במחצית משכר טרחת המומחה וצד ג' ברבע משכר טרחת המומחה. בתביעה 27194-11-16 התובעים יישאו ברבע משכ"ט המומחה, הנתבעות 2-1 במחצית משכר טרחת המומחה וצד ג' ברבע משכר טרחת המומחה. המומחה יחל במלאכתו לאחר שיוסדר נושא שכרו. מובהר בזאת כי החלוקה האמורה הינה בהתייחס לשלב המקדמי של הדיון ואין בכך כדי לקבוע את חלקו של כל אחד מהצדדים בעלות הסופית של חוו"ד המומחה.

8. שכר הטרחה כולל תשובות לשאלות הבהרה ובלבד שלא מדובר בשאלות מכבידות בגינן יוטל השכר על "המכביד".

9.       **המזכירות תעביר עותק ההחלטה לצדדים ולמומחים : וינלס גיל ודן ברלינר**.

ניתנה היום, כ"ו ניסן תשע"ח, 11 אפריל 2018, בהעדר הצדדים.

