|  |  |  |  |
| --- | --- | --- | --- |
|  | | | **מספר בקשה:11** |
| **בפני** | **כבוד הסגנית נשיא לימור רייך** | | |
| **מבקשים** | | **פלוני** | |
| **נגד** | | | |
| **משיבים** | | **דותן צבי תירוש** | |

|  |
| --- |
| **החלטה** |

לפניי בקשת התובע למינוי מומחה בתחום הנוירולוגיה בהינתן מצב רפואי נטען בעטיה של תאונת-דרכים מיום 19.9.16. הנתבעת מתנגדת לבקשה.

בתיק זה מונה זה מכבר מומחה בתחום האורתופדיה, אשר בחוות-דעתו הציע לשקול מינוי מומחה בתחום הנוירולוגיה, נוכח תלונות התובע בגין "כאבי ראש, כולל טיפול תרופתי ע"י נוירולוג". מעיון בתיעוד הרפואי בעניינו עולה בין היתר, כי מאז התאונה מתלונן התובע אודות כאבי ראש ורדימות; ביקר אצל רופאים נוירולוגיים שאבחנו, כי מדובר בכאבים מתחום הנוירולוגיה והמליצו על טיפול תרופתי והמשך מעקב נוירולוגי; התובע אף טופל תרופתית בגין הכאבים הנוירולוגיים משך כארבעה חודשים ללא שיפור במצבו.

אומנם, כפי העולה מהמסמך האחרון מהמחלקה הנוירולוגית בבי"ח בלינסון מיום 22.10.17, התובע הופנה להשלמת בירור באמצעות בדיקת MRI  מוח ונדרש להגיע לביקורת כעבור שלושה חודשים ולא צורף כל תיעוד אודות ביצוע הבדיקה האמורה ותוצאותיה או תיעוד רפואי אחר המאוחר לתיעוד זה. עם זאת, בהינתן תלונותיו החוזרות ונשנות כאמור מאז התאונה למשך למעלה משנה ובשים לב לגישה המקלה במינוי מומחים בתיקים מסוג זה, אני מוצאת כי קיימת ראשית ראיה לצורך מינוי מומחה בתחום המבוקש ונעתרת לבקשה.

בשלב זה, שכר-טרחת המומחה ישולם ע"י הנתבעת, אשר תהא רשאית לעתור לקיזוזו מכל סכום שיפסק לתובע, ככל שלא תקבע לו נכות.

הודעת מינוי תשוגר בהחלטה נפרדת.

ניתנה היום, כ"ו ניסן תשע"ח, 11 אפריל 2018, בהעדר הצדדים.

