|  |  |  |
| --- | --- | --- |
| **בפני** | **כב' הרשם הבכיר צחי אלמוג** | |
| **התובעים** | | **1.אסף ליס ניהול ציי רכב ותחבורה בע"מ**  **2.אסף מאיר** |
| **נגד** | | |
| **הנתבעים** | | **1.פיראס עזאיזה**  **2.איילון חברה לביטוח בע"מ** |

|  |
| --- |
| **פסק דין** |

תביעה בגין נזקים שנגרמו לרכב התובעים בתאונה שקרתה ביום 11.3.16 בה היה מעורב רכב הנתבע 1 שבוטח על ידי הנתבעת 2.

גרסת נהג התובעים לתאונה:

*עמדתי בצומת שני נתיבים שמאלה ושניים ימינה, אני עמדתי בנתיב הימני לפניה שמאלה, אוטובוס עמד בנתיב לידי בצד ימין כשהוא פונה לצד ימין. צומת ימינה ושמאלה, הרמזור התחלף לירוק והתחלתי לנסוע והוא הגיע מצד שמאל וניסה להיכנס. הוא נכנס בדלת של נוסע בצד ימין. הנזק שלי בדלת ובמראה. צילמתי מיד כשעצרתי בצד. רואים את המראה מכופפת קדימה.*

גרסת הנתבע לתאונה:

*עמדתי בצד ימין מבין שני נתיבים, רציתי לפנות שמאלה, הוא עמד לידי בצד שמאל, התחלתי לנסוע ברמזור ואני צריך להרחיב כדי לעשות שמאלה, ברמזור הבא אני צריך לפנות ימינה. אני רואה מישהו שנכנס בי בחזית האוטובוס בצד שמאל. הוא טוען שאני נכנסתי בו. אני רציתי לעשות קשת גדולה כדי לעשות את הסיבוב. אני מדגים עם רכבי צעצוע כיצד ארע האירוע. הוא המשיך ישר במקום לפנות ונכנס בי.*

***ש. מספר לך את גרסת הצד השני, מה אתה אומר?***

*ת. מה יש לי לעשות בנתיב הכי ימני, אני רוצה לקחת שמאלה. אני בנתיב הימני. אני רוצה לפנות שמאלה וברמזור הבא מיד ימינה.*

גרסתו של הנתבע בלתי מתקבלת על הדעת ואינה הגיונית. אם הוא עומד בנתיב הימני ועליו להרחיב את הפניה שמאלה משמע שהוא סוטה מעט ימינה לשם כך. לכן, אם רכב התובעים נמצא בנתיב משמאלו הרי שנתבע מתרחק מממנו ולא להפך ! במצב כזה, אין כל סיבה שכלי הרכב ייפגשו ואין סיבה שרכב התובעים יסטה לימין לעבר הנתבע, שכן מגמת פניו של רכב התובעים היא פנייה שמאלה.

בתמונות רכב התובעים ניתן לראות פגיעת מעיכה בדלת קדמית ימין ותלישה של מראת הצד. אם רכב התובעים היה זה שסוטה לעבר הנתבע, סביר כי הפגיעה היתה במוקד הקדמי ימני של הרכב ולא כפי שנראה בתמונות. תמונות הנזק תומכות בגרסתו של נהג התובעים ולפיה סטה הנתבע בחוסר זהירות לנתיב בו נסע רכב התובעים.

לפיכך, אני מעדיף את גרסת נהג התובעים לנסיבות קרות התאונה על פני גרסת הנתבע.

התביעה מתקבלת.

הנתבעים ישלמו 11,620 ₪ בצירוף הפרשי הצמדה מיום תשלום תגמולי הביטוח, בתוספת אגרת משפט כפי ששולמה, שכר עדות ככל שנפסק ושכ"ט עו"ד בשיעור 3,000 ₪.

ניתן היום, כ"ה ניסן תשע"ח, 10 אפריל 2018, בהעדר הצדדים.

