|  |  |  |
| --- | --- | --- |
| **בפני** | **כב' השופטת הבכירה – אירית מני-גור** | |
| **תובעים** | | **ב. מ. נ.** |
| **נגד** | | |
| **נתבעים** | | **ביטוח חקלאי - אגודה שיתופית מרכזית בע"מ .** |

|  |
| --- |
| **החלטה** |

לפני בקשה למינוי מומחה רפואי בתחום האורתופדיה לתובעת אשר נפגעה בתאונת דרכים ביום 20.2.14 עת הייתה בחודש תשיעי להריונה. התובעת אושפזה למשך כשלושה ימים. הנתבעת התנגדה למינוי מומחה.

במועד התאונה התלוננה התובעת על כאבי גב. התובעת ביצעה 11 טיפולי פיזיותרפיה מיום 8.7.14 עד ליום 31.12.14. בהמשך תועדו תלונות נוספות בגין כאבים בע"ש ונימול בגפיים. אני ערה לכך שבאפריל 2015 התגלה לתובעת סרטן, אלא שחלק מתלונותיה כמו גם טיפולי הפיזיותרפיה תועדו לאחר תאונת הדרכים ועובר לגילוי המחלה. מתיעוד זה עולה כי קיימת ראשית ראיה למינוי מומחה בתחום האורתופדיה.

1. אני ממנה בזאת את פרופ' בלנקשטיין כמומחה רפואי בתחום האורתופדיה בתיק זה.

המומחה יעיין במסמכים הרפואיים אשר יומצאו לו ע"י ב"כ בעלי הדין, יבדוק את התובעת ויקבע ממצאים לגבי מצבה הרפואי בעקבות התאונה מיום 20.2.14 ובמיוחד יקבע:

א. האם לוקה התובעת כיום בנכות, ואם כן – לאיזו תקופה ומהו שיעור הנכות.

מהן הנכויות הזמניות שיש לקבוע לתובעת ולאילו תקופות.

ב. האם יש לצפות לשיפור או להחמרה במצבה בעתיד.

ג. מהן המגבלות התפקודיות של התובעת, אם בכלל, ובמיוחד בשם לב לעבודתה ולמקצועה.

ד. האם תהיה התובעת זקוקה לטיפולים רפואיים בעתיד, ואם כן – מהם סוגי הטיפולים ומהי העלות המשוערת של הטיפולים האלה לפי המחירים הנכונים להיום.

ה. המומחה יתייחס, בין השאר, לקשר שבין התאונה לבין מצב התובעת נכון להיום.

2. על מינויי המומחה כאמור בצו זה, יחולו תקנות פיצויים לנפגעי תאונות דרכים (מומחים), התשמ"ו-1986).

3. ב"כ בעלי הדין ימציאו למומחה הרפואיים את כל המסמכים הרפואיים המצויים תחת ידיהם והנוגעים לתובעת, בתוך 30 ימים מהיום.

4. בשכר טרחת המומחה תישא הנתבעת בשלב זה. אולם אם יקבע המומחה כי לא נותרה לתובעת נכות בגין התאונה, תהיה הנתבעת רשאית לעתור לקזז את סכום טרחת המומחה מסכום הפיצויים שישולמו לתובעת. אני קובעת את שכ"ט המומחה בסך 4,500 +מע"מ.

5. המומחה מתבקש ליתן חוות דעתו תוך 60 יום, ורק לאחר ששכר טרחתו ישולם, כאמור.

6. ב"כ התובעת ימציא העתק החלטתי למומחה.

7. לאחר קבלת חווה"ד ומשלוח שאלות הבהרה למומחה, יגישו באי כח הצדדים תחשיבי נזק, ב"כ התובעת יגיש 45 יום לפני מועד הדיון הבא, וב"כ הנתבעת יגיש 15 יום לפני מועד הדיון הבא.

ניתנה היום, כ"ז ניסן תשע"ח, 12 אפריל 2018, בהעדר הצדדים.

