**לפני:**

**כב' הרשמת רויטל טרנר**

|  |  |
| --- | --- |
| **התובע** | **GEBREYSUS HAILA, מס' דרכון אריתראה 4628/104804** |
| **-** | |
| **הנתבעים** | **1. פיאנו פיאנו יקנעם בע"מ, ח.פ. 514727122**  **2. מאור גואטה** |

**החלטה**

1. מונחת בפני בקשת התובע למתן צו לחברת הסלולר על מנת לקבל פירוט שיחות בינו לבין מר אופיר, מנהל בנתבעת מס' 1 (להלן: הנתבעת) לחודשים מרץ-מאי 2016.

2. התביעה בתיק הנדון עניינה בזכויותיו של התובע בגין תקופת עבודתו במסעדה השייכת לנתבעת. בכתב התביעה נטען כי תקופת העבודה נמשכה מחודש מרץ 2016 ועד למחצית חודש מרץ 2017, וכי התובע הועסק בפועל על ידי הנתבעת באמצעות מר אופיר. בכתב ההגנה מטעם הנתבעת, נטען כי היא אינה מכירה את התובע ופרטיו אינם מזוהים. לאחר שהתקיים דיון מוקדם ביום 29.1.18, אליו הגיעו נציגות הנתבעת, הסתבר כי התובע אכן מוכר לנתבעת ולכן הוגש כתב הגנה מתוקן, במסגרתו נטען כי התובע עבד במסעדה, כעובד של נתבע מס' 2, החל מחודש מאי 2016.

3. על כן, קיימת מחלוקת בין הצדדים לגבי תקופת עבודתו של התובע במסעדה, האם מחודש מרץ 2016 או מחודש מאי 2016.

4. ביום 18.12.2017, עוד בטרם התקיים הדיון המוקדם הראשון בתיק, ביקש התובע צו כלפי חברת הסלולר על מנת לקבל את פלט השיחות בינו לבין מר אופיר, אשר משמש כמנהל במסעדה, לחודשים מרץ 2016 ועד מרץ 2017. הבקשה הועברה לתגובה וכן נקבע כי טענות הצדדים בעניין זה תתבררנה במסגרת הדיון המוקדם. ביום 20.3.2018, לאחר שהתקיים הדיון המוקדם השני ומאחר והנתבעת הודיעה כי התובע עבד במסעדה מחודש מאי 2016, הגיש התובע בקשה נוספת למתן הצו כלפי חברת הסלולר, אולם רק לחודשים מרץ עד מאי 2016.

5. ביום 27.3.2018 השיבה הנתבעת כי מתן הצו לא יתרום להכרעה במחלוקות בתיק זה, שכן אף אם התקיימו שיחות בין התובע לבין מר אופיר, הרי שיש בכך כדי להצביע רק על היכרות מוקדמת ולא על תקופת עבודה. עוד טוענת הנתבעת כי מדובר בפגיעה בצד שלישי וכי הבקשה לא נתמכה בתצהיר.

6. לאחר עיון בטענות הצדדים, מצאתי כי יש לקבל את הבקשה.

7. באשר לטענת הנתבעת כי הבקשה לא נתמכה בתצהיר, הרי שהעובדות העומדות בבסיס בקשה זו התבררו במסגרת הדיונים שהתקיימו בתיק זה, כאשר התובע עצמו נכח בדיונים וטען לעניין היכרותו עם מר אופיר.

8. אין גם לקבל את טענת הנתבעת בנוגע להעדר רלוונטיות. אחת המחלוקות בתיק כאמור הינה תקופת עבודתו של התובע. הנתבעת טוענת כי תקופת העבודה החלה בחודש מאי 2016 כאשר התובע נשלח לעבודה על ידי קבלת הניקיון, וגם טוענת הנתבעת בכתב ההגנה המתוקן כי התובע הגיע למסעדה אך ורק דרך קבלן הניקיון. על כן, ככל שקיים תיעוד לשיחות טלפוניות רציפות בין התובע לבין מר אופיר בתקופה הקודמת לחודש מאי 2016, הרי שתיעוד זה עשוי לתמוך בטענתו של התובע, וכן יהא בכך כדי לתרום בירור המחלוקת לגבי זהותו של המעסיק.

9. בכל הנוגע לפגיעה בפרטיות צד ג', הרי שמדובר במקרה זה בפגיעה מינימלית, שכן מדובר בתיעוד שיחות שהתקיימו בין התובע לבין מר אופיר בלבד, לתקופה של שלושה חודשים.

10. על כן, ניתן בזאת צו כלפי חברת אורנג' ישראל בע"מ, למסור לידי התובע או באי כוחו, תוך 30 ימים מהיום פירוט שיחות בין מספר 054-7986454 לבין מספר 054-9413132, לחודשים מרץ-מאי 2016.

11. התובע ימציא את הצו לחברת הסלולר.

12. הנתבעת תשלם לתובע הוצאות בקשה זו בסך 1,500 ₪, תוך 30 ימים מהיום.

**ניתנה היום, כ"ז ניסן תשע"ח, (12 אפריל 2018), בהעדר הצדדים ותישלח אליהם.**

