|  |  |  |
| --- | --- | --- |
| **בפני** | **כב' השופט נאסר ג'השאן** | |
| **בעניין:** | | **פקודת פשיטת הרגל [נוסח חדש], התש"ם-1980**  **להלן: "הפקודה"** |
| **בעניין:** | | **מראד זייד, ת"ז 59349001**  **להלן: "החייב"** |
| **ובעניין:** | | **הכונס הרשמי מחוז חיפה**  **להלן: "הכונ"ר"** |
| **ובעניין:** | | **עו"ד רון אברמוב**  **להלן: "המנהל המיוחד"** |
| **החלטה** | | |

לאחר שעיינתי בבקשת החייב ובמסמכים המצורפים אליה ולאחר קבלת תגובת הכונס הרשמי (להלן: "**הכונ"ר**"), אני מחליט כדלקמן:

א. ניתן צו כינוס לנכסי החייב.

ב. הכונ"ר מתמנה בזאת ככונס לנכסי החייב.

ג. הנני מורה על עיכוב יציאת החייב מן הארץ. צו זה מחליף ובא במקום צווי עיכוב יציאה מן הארץ אשר הוצאו כנגד החייב בתיקי ההוצאה לפועל הפרטניים שההליכים בהם עוכבו בצו זה. על משטרת ישראל ו/או רשות האוכלוסין וההגירה לעכב יציאתו של החייב עד קבלת הודעה מבית המשפט בדבר ביטול צו עיכוב היציאה.

ד. הגבלות שהוטלו, ככל שהוטלו, על רישיון הנהיגה של החייב מתוקף הליכי ההוצאה לפועל לרבות הליכים המתנהלים, אם מתנהלים, על ידי המרכז לגביית קנסות, מבוטלות בזאת, ובלבד שהוטלו בגין חובות שנוצרו עובר למתן צו הכינוס.

ה. על החייב לבצע את הפעולות הבאות:

1. להתייצב בפני הכונ"ר במשרדו או בפני מנהל מיוחד, ככל שזה ימונה על ידי ב"כ הכונ"ר, בכל עת שיידרש לכך, לצורך חקירה.

2. לשלם לכונ"ר לטובת נושיו סך של **1,000 ₪ לחודש, החל מיום 1.5.18**, ומדי חודש בחודשו עד ליום ה- 10 בכל חודש.

3. להגיש לכונ"ר דו"ח אחת לחודשיים על הכנסותיו והוצאותיו, על פי הטפסים שיימסרו לו על ידי הכונ"ר ובמועדים שייקבעו על ידי הכונ"ר.

ו. ניתן בזאת צו לעיכוב כל ההליכים מכל סוג שהוא כנגד החייב, כאמור בסעיפים 20(א)  
ו-22(א) לפקודת פשיטת הרגל [נוסח חדש], התש"ם-1980. מובהר כי החייב יהיה רשאי לנהל חשבון בנק ביתרת זכות בלבד, ובלבד שלא ייעשה שימוש בכרטיסי אשראי ובפנקס שיקים, ויהיה רשאי למשוך כספים שהופקדו לחשבון זה, ובלבד שלא תיווצר בו יתרת חובה. בכפוף לתנאים אלו, יהיה החייב רשאי לחתום על הרשאה לחיוב החשבון ולעשות שימוש בכרטיס מגנטי ובכרטיס לחיוב מידי (כרטיס דביט). יובהר כי החשבון לא יוכל לשמש בטוחה לחיוב כלשהו, וכי על החייב לצרף העתק מדפי התנועות בחשבון לדו"חות השוטפים שיוגשו על ידו בהתאם להוראות סעיף ה'3 לעיל.

ז. אני מטיל על החייב את ההגבלות לפי סעיף 42א' לפקודת פשיטת הרגל [נוסח חדש], התש"ם-1980 (עותק מהוראת הפקודה מצוי במזכירות בית המשפט), למעט לצורך האמור בסעיף ו' לצו הכינוס, ולצורך כך לא יהיה החייב לקוח מוגבל. למרות האמור בסעיף 42א' לפקודת פשיטת הרגל [נוסח חדש], יהיה רשאי החייב לנהל חשבון בנק בתנאים האמורים בצו זה.

ח. בנוסף, אני מורה על ביטול העיקולים אשר הוטלו במסגרת הליכי ההוצאה לפועל, ככל שהוטלו, על משכורתו של החייב אצל המעביד, ו/או על גמלאות או קצבאות שלהן זכאי החייב, ו/או על חשבון העו"ש המנוהל על שם החייב אליו מופקדת משכורתו החודשית.

ט. הכספים המעוקלים שנצברו אצל המעביד ו/או בחשבון הבנק, וכן הכספים שנגבו מן החייב בתיקי ההוצאה לפועל אשר לא הועברו לזוכה במועד המצאת צו זה, יועברו לקופת הכינוס בתוך 30 יום מהיום.

י. מיטלטלין מעוקלים אשר נתפסו טרם מתן צו הכינוס, המאוחסנים במחסני ההוצאה לפועל או במרכז לגביית קנסות, ואשר טרם נמכרו עד היום, ככל שקיימים כאלה ע"ש החייב, יימכרו על ידי מערכת ההוצאה לפועל, בהתאם לכללי מכר מעוקלים בהוצאה לפועל, כאמור בסעיף 27 לחוק ההוצאה לפועל, התשכ"ז-1967 ותקנה 53 לתקנות ההוצאה לפועל, התש"ם-1979. התמורה בניכוי ההוצאות תועבר לקופת הכינוס. כספים אשר נגבו מהחייב בתיקי ההוצאה לפועל וטרם הועברו לנושים במועד צו הכינוס, יועברו לקופת הכינוס.

יא. בהתאם לתקנה 21 לתקנות פשיטת הרגל, התשמ"ה-1985, אני מורה לרשם המקרקעין, רשות מקרקעי ישראל ורשם המשכונות לרשום הערה אודות צו הכינוס על כל נכסי החייב הרשומים בפנקסים המתנהלים על ידם.

יב. **המועד לדיון בבקשת פשיטת הרגל נקבע בזה ליום 4.2.20 שעה 09:30.**


יג. פרסום צו כינוס זה יבוצע על ידי הכונ"ר ויכלול את מועד הדיון האמור. אני מורה כי הפרסום האמור שיתבצע על ידי הכונ"ר, יודיע גם על אסיפת נושים, ככל שתתקיים, ויהווה הזמנה כדין לנושים. כן יודיע הפרסום על אפשרות מתן הפטר לאלתר לחייב אם נסיבות המקרה יצדיקו זאת. ללא קשר לפרסום ימסור הכונ"ר לחייב מהו המועד שנקבע לאסיפת הנושים, ככל שתתקיים, בתוך 14 יום ממתן צו הכינוס.

יד. לבקשת הכונ"ר, בהתאם להוראות סעיף 23 לפקודת פשיטת הרגל [נוסח חדש], אני מורה על מינוי **עו"ד רון אברמוב** כמנהל מיוחד לנכסי החייב בתיק זה, ומאשר סמכויותיו ושכרו בהתאם למפורט בכתב המינוי המצורף.

טו. המנהל המיוחד ידאג לזימון החייב וכל הנושים שיגישו תביעות חוב ו/או שצוינו כנושה בדו"ח החייב בדיון שנקבע, בצירוף הודעה מפורטת, לפיה תתברר בדיון הבקשה לפשיטת רגל וכן תכנית הפירעון והאפשרות למתן הפטר לחייב. כמו כן, יודיע המנהל המיוחד לחייב ולנושים על זכותם להגיש לבית המשפט השגה בכתב על המפורט בדו"ח, עם העתק למנהל המיוחד ולכונ"ר טרם המועד הקבוע לדיון.

טז. **על החייב למסור עותק מצו זה בכל תיקי ההוצל"פ המתנהלים כנגדו ולהמציא אישור כי הערה בדבר צו הכינוס נרשמה בכל אחד מתיקי ההוצל"פ עליהם הצהיר, וזאת בתוך 30 ימים ממועד קבלת הצו, וכן ישלח בדואר רשום עם אישור מסירה הודעה על צו הכינוס הכוללת עותק ממנו לכל נושיו, למעט אלה אשר פעלו נגדו במסגרת ההוצל"פ ובמסגרת זו קיבלו הודעה על צו הכינוס שנשלח לתיקי ההוצל"פ, וזאת בתוך 30 ימים מיום קבלת הצו כאמור.**

ניתנה היום, כ"ו ניסן תשע"ח, 11 אפריל 2018, בהעדר הצדדים.



ק': סיגל