|  |  |  |
| --- | --- | --- |
|  | | **מספר בקשה:** **26** |
| **לפני כבוד השופטת, סגנית נשיא סיגל רסלר-זכאי** | | |
| **המבקשים:** | **נציגות שפרינצק 3 חולון** | |
| **נגד** | | |
| **המשיבים:** | **רום-רימון נכסים ובניין בע"מ** | |
|  | | |

|  |
| --- |
| **החלטה** |

לפני בקשה לביטול הוצאות מחובת הצדק.

אין לי אלא לתמוה על הבקשה ועל העולה ממנה. ולהצר על עיוות החלטת ביהמ"ש מיום 10 אפריל 2018.

הוצאות הדיון מיום 10 אפריל 2018, נפסקו בנסיבות בהן ב"כ המבקשת, בחר **שוב** ועל דעת עצמו, שלא לקיים את החלטת ביהמ"ש, כי לדיון יתייצג נציג מטעם המבקשת. זאת, בשעה שהנחיות ברורות ומפורשות בעניין זה ניתנו בהחלטה מיום 21 פברואר 2018, החלטה מיום 15 מרץ 2018 וכן באופן מפורט בפרוטוקול הדיון מיום 27 מרץ 2018.

בפתחו של הדיון מיום 10 אפריל 2018, עדכן ב"כ המבקשת את ביהמ"ש וב"כ המשיבה, כי נודע לו כבר ביום 9 אפריל 2018 בשעות הבוקר כי אחד מנציגי המבקשת יושב שבעה, וכי בנסיבות אלו החליט שוב ועל דעת עצמו שלא לזמן לדיון נציג **אחר** מטעם המבקשת, לא לעדכן על כך את ב"כ המשיבה וגם לא את ביהמ"ש. כל אלו, תוך שהוא שב ומסביר את טעמיו ונימוקיו לעמדתו לכך שאין צורך בהתייצבות נציג מטעם המבקשת, טענות **שנדחו** על ידי ביהמ"ש בפרוטוקול הדיון מיום 27 מרץ 2018.

ב"כ המבקשת התעלם לחלוטין מהחלטת ביהמ"ש ומכך שממסמכים שהוגשו לתיק ביהמ"ש ואליהם הפנתה ב"כ המשיבה, למבקשת מספר נציגים המעורבים בהליך, כפי שעולה מחוה"ד מומחה ביהמ"ש אשר פירטו מספר נציגים של המבקשת המעורבים באופן אישי בהליכים ואשר ליוו את מומחה ביהמ"ש בביקורו בנכס, נשוא התובענה:-

גב' עינת קורח (חוה"ד מיום 12 פברואר 2018)

מר מתי חכמון ומר אלי ויצמן (ביקור מיום 9.3.16, חו"ד מיום 13 יולי 2016)

לא ניתן כל הסבר על ידי ב"כ המבקשת מדוע איש מאותם נציגים לא התייצב לדיון.

לישיבה מיום 10 אפריל 2018, התייצבה ב"כ המשיבה וכן מנהלה, אשר התייצב בשנית, נוכח העובדה כי גם לישיבה מיום 27 מרץ 2018 לא התייצב נציג מטעם המבקשת.

בנסיבות כפי שפורטו לעיל ובהחלטה מיום 10 אפריל 2018, חוייבה המבקשת לשאת בשכ"ט ב"כ המשיבה והוצאות מנהלה של המשיבה, אשר השחית זמנו והתייצב לדיון כאמור לעיל.

הבקשה נדחית. בנסיבות בהן לא הועברה הבקשה לתגובה, איני עושה צו להוצאות.

ניתנה היום, כ"ו ניסן תשע"ח, 11 אפריל 2018, בהעדר הצדדים.

