**לפני: כב' השופט יוסף יוספי**

|  |  |
| --- | --- |
| **התובע:** | **דוד חזן**  **ע"י ב"כ: עו"ד מירב לוי** |
| **-** | |
| **הנתבע:** | **המוסד לביטוח לאומי**  **ע"י ב"כ: עו"ד אביחי דהן** |

**החלטה**

1. **הנני ממנה את ד"ר ארנון קרני מומחה לנוירולוגיה למומחה – יועץ רפואי מטעם בית הדין על מנת ליתן חוות דעת ולענות על השאלות שיפורטו להלן, כאשר הבסיס העובדתי למתן חוות הדעת יפורט להלן**.

2. **העובדות עליהן יסתמך המומחה**

א. התובע יליד 1963, תושב העיר קריית גת.

ב. נכון ליום 15.3.2016 (להלן: "יום האירוע"), התובע עבד בעיריית קריית גת כעובד אחזקה במחלקה לקידום נוער. במסגרת עבודתו נדרש התובע לטפל ולתחזק דירות למורות חיילות ובנות שירות השייכות לעירייה.

ג. ביום 15.3.2016 בסביבות השעה 17:00-17:30 קיבל טלפון מגב' בת אל סויסה, מנהלת מחלקת נוער בעירייה במהלך היותו בנסיעה למשרדי המחלקה לקידום נוער. בשיחה האמורה הודיעה גב' סויסה לתובע, על ביטול אישור העסקה בשעות נוספות.

ד. השיחה וההודעה הכניסו את התובע ללחץ נפשי קשה, התובע "רתח מזעם" שכן האישור על העסקה בשעות נוספות היה הטבה שקיבל מיום תחילת עבודתו בעירייה, וביטולה היווה פגישה ממשית בשכר.

ה. השיחה האמורה - הודעת המעסיק לתובע ותגובת התובע להודעה - הינה בגדר אירוע חריג.

ו. בסמוך לאחר השיחה ותוך כדי הנהיגה, החל התובע להרגיש תחושה של נימול ביד וברגל שמאל, ותחושת שיתוק של צד שמאל וסחרחורת. התובע הגיע למשרדי המחלקה וחש בשנית ברע והגיע בכוחות עצמו, בנהיגה, לקופת החולים.

ז. מצבו הרפואי של התובע הוא כעולה מהחומר הרפואי.

3. **המומחה מתבקש לענות על השאלות הבאות**

א. מהו הליקוי ממנו סובל התובע בכל הנוגע ליד שמאל ולרגל שמאל?

ב. האם התובע עבר אירוע מוחי על פי החומר הרפואי שצורף להחלטת העובדות?

ג. ככל שהמומחה ישיב בחיוב לשאלה הקודמת, הוא מתבקש להשיב לשאלה הבאה:

האם קיים קשר סיבתי בין האירוע בעבודה המתואר בעובדות המקרה לבין האירוע המוחי אותו עבר התובע?

ד. ככל שהמומחה ישיב בחיוב לשאלה הקודמת, הוא מתבקש להשיב לשאלה הבאה:

האם לדעתך סביר יותר להניח כי האירוע המוחי היה מתרחש בפרק הזמן בו הוא אירע בפועל גם אלמלא האירוע בעבודה; או שסביר יותר להניח שאלמלא האירוע בעבודה, מועד התרחשותו היה נדחה לפרק זמן מאוחר יותר?

4. **החומר שיועבר למומחה**

החומר הרפואי המצוי בתיק.

5. **המזכירות תשלח החלטתי זו לצדדים בדואר רשום עם אישורי מסירה, במקביל להעברת החלטה זו והחומר הרפואי הקיים בתיק למומחה.**

6. **המומחה מתבקש להגיש חוות דעתו לבית הדין תוך 30 ימים מיום קבלת החומר ולא יאוחר מיום 21.5.18.**

7. **לעיון ביום 22.5.18.**

**ניתנה היום, כ"ז ניסן תשע"ח, (12 אפריל 2018), בהעדר הצדדים ותישלח אליהם.**

