|  |  |  |
| --- | --- | --- |
|  | |  |
| לפני: כבוד השופט גיא הימן | | |
| התובעת: | סטריט וור בע"מ | |
| נגד | | |
| הנתבעות: | 1. עופר מרכזי מסחר (ניהול מעוף) בע"מ  2. עופר מרכזי מסחר בע"מ | |
|  | | |

|  |
| --- |
| **החלטה** |

לפי החלטה, שהובאה בהודעת-המזכירות מיום 20.11.2017, תמו ההליכים המקדמיים בתיק זה.

התובעת תגיש תצהירים של עדות ראשית; כל חוות-דעת של מומחה שברצונה להגיש, ערוכה כדין; וכל בקשה להזמנתו של עד בידיו של בית-המשפט – מנומקת ובה גם הערכה של תמצית-העדות, עד ליום 1.6.2018. הנתבעות תעשינה כן לא יאוחר מיום 15.7.2018. לתצהירים ולחוות-הדעת תצורפנה כל הראיות החפציות, שמבקש בעל-הדין כי יהיו חלק מחומר-ראיותיו בתיק זה, ושניתן להגישן באמצעותו של המצהיר או המומחה, לפי הענין. לא תצורף ראיה כזו לתצהיר או לחוות-הדעת – לא יורשה צירופה אל התיק בשלב מאוחר יותר אלא מטעמים מיוחדים.

למומחה מטעמו של בית-המשפט בתיק זה, ככל שיואיל ליטול עליו את המלאכה, אני ממנה את המהנדס, מר שמחה פלדמן, שפרטי-ההתקשרות עמו הם: רחוב בני משה 9, תל אביב-יפו; טל': 052-8602957; 03-6047089. הצדדים יישאו בשכר-טרחתו של מומחה זה בחלקים שווים. הצדדים יפנו אל המומחה ויביאו לפניו החלטה זו וכן כל חומר נדרש. המומחה יעיין בכל חומר, שיבקשו הצדדים להניח לפניו וישמע כל טענה שיבקשו להשמיע. המומחה יתבקש להניח לפניו של בית-המשפט חוות-דעת ובה התייחסות לשאלות הבאות:

1. האם בנכס הנדון מצויים מוקדים של רטיבות פעילה?
2. מה מקורה של הרטיבות? האם מעשה או מחדל של מי מהנתבעות גרמו לה?
3. מה נדרש לעשות לתיקונה של רטיבות כזו ומה העלויות?
4. הערכת יעילותם של פתרונות, שהציעו הנתבעות ליישם או שיישמו בעבר, מפברואר 2016 ואילך, לפתרונן של נזילות בנכס.
5. האם הרטיבות היום, או רטיבות בעבר ככל שהייתה מפברואר 2016 ואילך, גרמה לנזקי-רכוש בנכס הנדון?
6. אם כן, מהי עלות-תיקונם של הנזקים שנגרמו?

את חוות-דעתו יתבקש המומחה להגיש לתיק בית-המשפט עד ליום 15.6.2018. באחריותן של באות-הכוח לוודא זאת ועל כל בעיה – להודיע לבית-המשפט. כל אחד מהצדדים יוכל לשלוח, עד יום 1.7.2018, למומחה שאלות-הבהרה. בגין כל שאלה מעֶבר לחמש הראשונות זכאי המומחה לשכר-טרחה נוסף. עד ליום 15.7.2018 תדאג השואלת להימצאותן בתיק של בית-המשפט של השאלות ושל תשובות-המומחה להן.

קודם שיחל בעבודתו יודיע המומחה לצדדים מהו שכר-טרחתו. כל פנייה בנדון או בקשר לזהותו של המומחה ניתן להגיש לבית-המשפט בבקשה ערוכה כדין.

למען הסר ספק, המומחה איננו "מומחה מוסכם" כהגדרתו בתקנה 130(ג) לסדר הדין האזרחי, התשמ"ד-1984.

דיון נוסף בקדם-משפט נקבע לפנַי ליום 25.10.2018 בשעה 10:00.

ניתנה היום, כ"ז בניסן התשע"ח, 12 באפריל 2018, שלא במעמד-הצדדים.

