**לפני: כב' השופט יוסף יוספי**

|  |  |
| --- | --- |
| **התובעת:** | **זהבה בן שימול**  **ע"י ב"כ: עו"ד אורטל יונה** |
| **-** | |
| **הנתבע:** | **המוסד לביטוח לאומי**  **ע"י ב"כ: עו"ד ילנה צ'וקלר** |

**החלטה**

1. **המומחה מתבקש להשיב על השאלות הבאות:**

א. האם תסכים כי על פי החומר הרפואי לתובעת אובחנה הפרעת תחושה בכפות ידיים וגם בכפות רגליים?

ב. האם נכון לומר כי הקליניקה וסמיכות זמנים בין הופעת תלונות אלה לבין טיפולי כימותרפיה מכוונים לאבחנה קלינית ברורה של נוירופתיה (פגיעה עצבית) מפושטת הן בידיים והן ברגליים אשר נגרמה מתופעות לוואי של כימותרפיה?

ג. האם ניתן להסכים כי מדובר בפגיעה עצבית מפושטת משנית לתופעות לוואי של כימותרפיה?

ד. האם ניתן להסכים כי טיפול קרינתי שבוצע לתובעת באזור הצוואר עלול לגרום לתופעות לוואי קשות למערכת העצבית הממוקדת באזור זה דהיינו: חוט השדרה, שורשי עצבים ו-BRACHIAL PLEXUS?

ה. האם ניתן להסכים כי אבחנת ה- CTS אצל התובעת מוטלת בספק?

ו. האם תסכים כי לתובעת גורמי סיכון אחרים כגון: גיל מעל 50, מין, מספר לידות, תת פעילות של בלוטת התריס, עודף משקל (BMI-30) זאת בנוסף לטיפולים כימותרפיים אשר גרמו לפגיעה עצבית מפושטת בידיים וגם ברגליים?

ז. תשומת ליבו של כב' המומחה מופנית לשני מאמרים עדכניים בהם נבדקו קבוצות עובדים העוסקים בהקלדת טקסטים רצופה (קלדניות). לפי אסכולה עדכנית זו לא נמצא קשר סיבתי בין העבודה של קלדנית (מדובר בקלדנית מקצועית ולא בסוג עבודה בה עסקה התבעת) לבין מחלת ה- CTS.

**המאמר הראשון:**

Is carpal tunnel syndrome related to computer exposure at work? A review an meta-analysis. JOEM volume 56, number 2 February 2014

סקירה מסוג Systematic review של 6 מאמרים עם כ -300 נבדקים סה"כ ולאחר ביצוע מטה-אנאליזה לא נמצא קשר בין סוגי העבודה במחשב לבין שכיחות של CTS (שימוש במחשבOR 1.67, הקלדה-1.11 ושימוש בעכבר- 1.94 ולפיהם סבירות של קיום קש"ס בין עבודות שונות הכרוכות בשימוש במחשב פחותה מ-50%).

**המאמר השני:**

Carpal tunnel syndrome and computer exposure at work in two large complementary cohorts. Mediouni Z, et al BMJ open 2015

עבודה פרוספקטיבית אשר חקרה 1551 נבדקים (שתי קבוצות של הנבדקים: אחת בצרפת והשנייה בארצות הברית) אשר במהלך רוב שעות עבודתם (6-7) עבדו עם המחשבים. החוקרים עקבו אחריהם במהלך 5 שנים רצופות ולאחר מכן אספו את הנתונים מכל המקרים של התפתחות CTS ועשו בהם ניתוח סטטיסטי רחב ומעמיק, והתוצאות לא הראו כל קשר סיבתי מובהק מבחינה סטטיסטית בין עבודה במחשב לבין הופעת CTS בעובדים אלו.

ח. המומחה מתבקש לעיין במאמרים אלה ולהשיב האם יש בהם כדי לשנות מעמדתו. במידה והתגובה הינה שלילית על המומחה לנמק באופן ברור את עמדתו.

2. **החומר שיועבר למומחה**

מסמכים שהוגשו מטעם הנתבע ביום 11.4.18.

3. **המזכירות תשלח החלטתי זו לצדדים בדואר רשום עם אישורי מסירה, במקביל להעברת החלטה זו למומחה.**

4. **המומחה מתבקש להגיש תשובותיו לא יאוחר מיום 20.5.18.**

5. **לעיון – 21.5.18.**

**ניתנה היום, כ"ז ניסן תשע"ח, (12 אפריל 2018), בהעדר הצדדים ותישלח אליהם.**

