|  |  |  |
| --- | --- | --- |
| **בפני** | **כב' הרשם הבכיר צוריאל לרנר** | |
| **תובעת ונתבעת שכנגד** | | **הפניקס חברה לביטוח בע"מ** |
| **נגד** | | |
| **נתבעות; נתבעת 2 היא תובעת שכנגד** | | **1.אורית דרורי**  **2.שירביט חברה לביטוח בע"מ** |

|  |
| --- |
| **פסק דין** |

בפני תביעה כספית, על סך של 6,120 ₪, ותביעה שכנגד, על סך של 6,539 ₪, שעניינה נזקים שנגרמו כתוצאה מתאונת דרכים. בתום הדיון שהתקיים בפני, ובנסיבות, הסכימו הצדדים להכרעה על פי סעיף 79א(א) לחוק בתי המשפט, בלא נימוקים, ובהסתמך על כתבי הטענות, העדויות וחומר הראיות שהוגש. לשם הנוחות, יכונו הצדדים לפי תפקידיהם בתביעה העיקרית.

בקליפת אגוז: על כביש דו-סטרי, בו חונים כלי רכב בצד ימין בניצב לכביש, נסע רכב התובעת על הנתיב הימני, ורכב הנתבעות ניסה להיכנס לחניה בימין הדרך, אלא שבין הפינה השמאלית-קדמית של רכב התובעת לדלת ימנית-קדמית של רכב הנתבעות היה מגע. נהגת הנתבעות עומדת על כך שפנתה ימינה מהנתיב הימני (הגם שטענה זו כמעט בלתי אפשרית, פיזית, ולבטח שאינה מתיישבת עם מוקדי הנזק), ואילו נהג התובעת טוען שהפנייה ימינה היתה מהנתיב השמאלי (אך אם אכן עמדה שם, כטענתו, תמוה שהופתע עד כדי שלא יכול היה לבלום).

לאחר ששמעתי את העדויות, ולאחר שעיינתי במוצגים ובכתבי הטענות, לרבות רכיבי הנזק השונים, הנני קובע שיהיה זה נכון וצודק לחלק את האחריות בין הנהגים בשיעור 80:20 לחובת נהגת הנתבעות.

בהתאם, בתביעה העיקרית, אני מחייב את הנתבעות לשלם לתובעת סך של 4,896 ₪, וכן את אגרת התביעה בסך 374 ₪, את שכר העד בסך 300 ₪, ושכ"ט עו"ד בסך 1,800 ₪; ואילו בתביעה שכנגד אני מחייב את הנתבעת שכנגד לשלם לתובעת שכנגד סך של 1,308 ₪, וכן את אגרת התביעה בסך 374 ₪, ושכ"ט עו"ד בסך 1,800 ₪.

כל הסכומים האמורים ישולמו תוך 30 יום מהיום, אחרת יצברו הפרשי הצמדה למדד וריבית כדין מהיום ועד לתשלום בפועל.

ניתן היום, כ"ג ניסן תשע"ח, 08 אפריל 2018, בהעדר הצדדים.

