|  |  |  |
| --- | --- | --- |
| **בפני** | **כבוד השופטת גלית אוסי שרעבי** | |
| **תובעת** | | **תמיר ניהול ציי רכב (1998) בע"מ** |
| **נגד** | | |
| **נתבעים** | | **1.מנורה מבטחים ביטוח בע"מ**  **2.מירי סקורי**  **3.שנית סקורי**  **4.עלי עבוד** |
|  | | |
|  | |  |

|  |
| --- |
| **פסק דין** |

לפני תביעה בגין נזקים שנגרמו לרכב התובעת, לאחר שרכב בבעלות הנתבעת 2 פגע בו מאחור ביום 16/07/15.

1. הנתבעת 1, מבטחת רכב הנתבעת 2, טענה להעדר כיסוי ביטוחי, שכן במועד התאונה נהג ברכב הנתבע 4, שאיננו מורשה לנהוג ברכב עפ"י תנאי הפוליסה.

2. הנתבעת 2 לא הגישה כתב הגנה מטעמה, אך התייצבה לדיון שנערך במעמד הצדדים. הנתבעת 2 טענה כי בתה נהגה ברכב במועד התאונה.

לדיון התייצבו גם בתה של הנתבעת 2 ובן זוגה. השניים צורפו, בהסכמתם, כנתבעים 3-4 בהליך וטענו אף הם כי בתה של הנתבעת 2, היא הנתבעת 3, נהגה ברכב בעת התאונה, ומשכך קיים כיסוי ביטוחי לאירוע התאונה. הנתבעים 2-4 לא היו מיוצגים ע"י עו"ד בהליך זה.

3. לאחר ששמעתי את העדויות ועיינתי בכתבי הטענות על נספחיהם ובמוצגים שהוגשו, אני קובעת כי התאונה התרחשה בעת שהנתבע 4 נהג ברכב הנתבעת 2. אני קובעת כי הנתבע 4 פגע ברכב התובעת מאחור. כפועל יוצא, לא ניתן לחייב את הנתבעת 1 בשיפוי לפי הפוליסה, מאחר שאין חולק כי הנתבע 4 לא היה מורשה לנהוג ברכב בהתאם לתנאי הפוליסה.

להלן נימוקי:

א. הנהג מטעם התובעת ציין כבר בטופס ההודעה על מקרה הביטוח (ת/1) שנערך ביום התאונה ממש, כי הנהג המעורב היה הנתבע 4. בטופס צוין שמו המלא של הנתבע 4, מספר תעודת הזיהוי שלו, מספר הטלפון שלו וכתובתו.

ב. לעומת זאת, הנתבעת 2 או מי מטעמה כלל לא דיווחו על התאונה, אלא בחלוף למעלה מחמישה חודשים ממועד התרחשותה. בטופס ההודעה על התאונה מטעם הנתבעת 2 (נ/2) צוין כי הנתבעת 2 עצמה נהגה ברכב. הנתבעת 2 הצהירה כי מדובר בטעות וכי צריך היה לציין את שם בתה.

ג. הנתבעים 3-4 הצהירו כי הנתבעת 3 נהגה ברכב, אך בשל העובדה שלא נשאה עימה מסמכים מזהים, מסר הנתבע 4 את פרטיו לנהג התובעת. אני מעדיפה את גרסת נהג התובעת לענין זה. נהג התובעת הצהיר כי ברכב נהג בחור והוא רשם את פרטיו כפי שקיבל ממנו. הוא הצהיר כי לא זכור לו שהיה מישהו נוסף ברכב המעורב והוא גם לא ציין זאת בטופס ההודעה. אני מקבלת את עדותו שהיתה אמינה עלי ונטולת אינטרס.

לעומת זאת, הנתבעת 2 לא ידעה מידיעה אישית מי נהג ברכב, ומחקירתה הנגדית עלה כי בפני החוקר מטעם הנתבעת 1 ניסתה לכאורה להרחיק עצמה מהיכרותה את הנתבע 4, הגם שהינו בן זוגה של בתה. עדות בני הזוג, הנתבעים 3-4, לא רק שהינה בעלת אינטרס, על מנת להכשיר קיומו של כיסוי ביטוחי מטעם הנתבעת 1, אלא היא אף איננה מסתברת בעיני, שהרי גם אם ניתנו פרטי הנתבע 4 "ליתר בטחון" בהעדר מסמכים מטעם הנתבעת 3, מדוע לא ניתן כל פרט מזהה אודות הנתבעת 3, כגון, מספר תעודת הזיהוי שלה, מספר הטלפון שלה וכתובתה, לכל הפחות, נוסף על פרטי הנתבע 4. ומדוע לא נרשמו פרטי הנתבע 4 כפרטיו של בן זוגה של הנהגת המעורבת בתאונה?

ד. לאור האמור אני קובעת כי הנתבע 4 נהג במועד התאונה ברכב הנתבעת 2.

ה. באשר לאופן התרחשות התאונה, נהג התובעת הצהיר כי רכב הנתבעת 2 פגע בו מאחור. הנתבעים 3-4 טוענים כי מדובר היה ב"מכת נשיקה" וכי לרכב התובעת לא נגרמו הנזקים הנטענים. עם זאת, נהג התובעת ציין כבר בטופס ההודעה על מקרה הבטוח (ת/1) כי לרכב נגרם מכה/שפשוף בפגוש האחורי, כי מדובר בנזק חיצוני ולא ידוע אם יש נזק נוסף. הוא אף ציין כי לרכב הנתבעת 2 נגרם נזק לפגוש הקדמי ולפנס הקדמי. נהג התובעת אף צילם מיד לאחר התאונה את שני הרכבים המעורבים והציג התמונה בפני בית המשפט באמצעות מכשיר טלפון נייד שברשותו.

הנתבעים 3-4 הצהירו כי לרכב התובעת נגרם נזק "בקטנה", כלשונם. הם בחרו שלא לצלם את הרכבים המעורבים לאחר התאונה.

בנוסף, רכב התובעת נבדק מספר ימים לאחר התאונה ע"י שמאי מטעם התובעת. חוות הדעת מטעמו הוגשה ולא נדרשה חקירתו עליה. נהג התובעת אישר כי הנזק המופיע בתמונות (ת/2) הוא הנזק שנגרם כתוצאה מהתאונה. הוא אישר בהגינותו פגיעה קודמת ברכב עקב תאונה, ובהתאם לשומה שצורפה אף הופחתה ירידת ערך הרכב בגינה.

בשל כל האמור אני קובעת כי התובעת עמדה בנטל המוטל עליה להוכחת אחריות הנתבע 4 לתאונה ולנזק הנתבע.

ו. לאור כל האמור, אני מחייבת את הנתבע 4 לשלם לתובעת סך 8,991 ₪ בגין הנזק לפי חוות דעת השמאי, סך 853 ₪ שכר טרחת השמאי, בתוספת אגרת המשפט כפי ששולמה, שכר עד התובעת כפי שנפסק בסך 350 ₪ ובתוספת סך 1,800 ₪ שכ"ט עו"ד.

בהעדר הוכחה, אינני מחייבת בגין הסכום הנתבע בשל עלות ימי השבתה ודמי טיפול.

ז. התביעה כנגד הנתבעים 1-3 נדחית ללא צו להוצאות.

**זכות ערעור לבית המשפט המחוזי בתוך 45 יום.**

**המזכירות תמציא את פסק הדין לצדדים. לנתבעים 2-4 בדואר רשום בצירוף אישור מסירה.**

ניתן היום, כ"ז ניסן תשע"ח, 12 אפריל 2018, בהעדר הצדדים.

