|  |  |  |
| --- | --- | --- |
| **בפני** | **כבוד השופט העמית יובל שדמי** | |
| **תובע** | | **נסים שמיים** |
| **נגד** | | |
| **נתבעת** | | **מדינת ישראל** |

|  |
| --- |
| **פסק דין** |

התובע מבקש פיצוי בסך 33,400 ₪ מהמדינה.

הוא טוען שביום 18.7.17 בהיות אמו על ערש דווי, היא ביקשה לראות אותו והבקשה הועברה להנהלת כלא שיטה ולא נענתה.

בהמשך סירבה הנהלת הכלא להוציא את התובע ללוויית אמו, וכך גם סורבה בקשתו לצאת לאזכרה במלאות 30 לפטירת האם (גילוי המצבה).

הנתבעת טוענת להגנתה, שביום 18.7.17 ביקש התובע לראשונה להוציאו בליווי, לביקור אצל אמו החולה במצב קשה, ולמחרת נפטרה האם והתובע ביקש לצאת ללוויה.

המדינה טוענת שפעלה כדין.

המדינה מפנה לסעיף 62 א (א) לפקודת בתי הסוהר, לפיו רשאי אסיר להגיש עתירה נגד רשויות המדינה לבית המשפט המחוזי הרלוונטי, בעוד התובע נמנע לעשות כן בקשר לכל האירועים נשוא התביעה.

היא מוסיפה שגורמי שב"ס לא אישרו לתובע לצאת בליווי, ללוויה או ל"שבעה", בשל חמ"ן שלילי וצפי לקהל רב באירועים ומחשש לסיכון לאסיר ולגורמי הביטחון.

בסופו של דבר הוצא התובע לביקור בקבר אמו, במועד שבו לא היה חשש להימצאות אנשים נוספים במקום.

הנתבעת מפנה לסעיף 7 לפקודת הנציבות, העוסק בהוצאת אסיר באבטחה מבית הסוהר, ומרשה זאת רק לאחר בדיקת ההיבטים והסיכונים הביטחוניים הכרוכים בכך.

בדיון עצמו סיפר התובע כי זהו מאסרו השני, והוא מרצה כיום תקופת מאסר של 13.5 שנים כאשר בעבר ריצה מאסר למשך 5 שנים.

התובע סיפר שמשפחתו נמנעה מלגלות לאמו על מאסרו על מנת למנוע ממנה סבל, ובנסיבות אלה לא התראו האם והתובע במשך 5 השנים האחרונות.

התובע ציין שהינו בן יחיד לאמו והדגיש את רצונה הגדול לראות אותו לפני מותה.

התובע טען שגורמים שונים בבית הסוהר הבטיחו לו שהוא ייצא לראות את האם לפני מותה, ואחר כך הבטיחו לו שייצא ללוויה, אך לטענות אלה איני מאמין, שהרי לא מדובר בגורמים המוסמכים להחליט על כך.

התובע סיפר עוד, שזמן מה לפני האירועים אליהם התייחס בכתב התביעה, הוא הגיש עתירה שעניינה פגישה עם אמו, ונסוג מהעתירה.

על התובע מוטל הנטל להראות שגורמי שב"ס פעלו בעניינו באופן לא סביר, והוא לא עמד בנטל זה.

בחנתי את המסמך בו פורטו שיקולי שב"ס להחלטותיו, ולא מצאתי ראיה בעלת משקל לכך שגורמי שב"ס פעלו בעניינו של האסיר שלא משיקולים ביטחוניים או לכך שהשיקולים וההחלטות היו בלתי סבירים.

העובדה שהתובע נמנע מהגשת עתירת אסיר לבית המשפט המחוזי, מאז נפטרה אמו ועד גילוי המצבה מקץ 30 יום, יש בה משום תמיכה בעמדת המדינה לפיה פעלה כדין.

אשר על כל אלה התביעה נדחית.

בנסיבות העניין אין צו להוצאות.

**המזכירות תעביר העתק מפסק דין זה לידי הצדדים, אשר רשאים לבקש רשות ערעור מבית המשפט המחוזי בנצרת בתוך 15 יום ממועד המצאת פסק הדין לידיהם.**

ניתן היום, כ"ו ניסן תשע"ח, 11 אפריל 2018, בהעדר הצדדים.

