|  |  |
| --- | --- |
| **בפני הרכב כבוד השופטים:**  **י. גריל, שופט בכיר [אב"ד]**  **ב. טאובר, שופטת**  **ע. ורבנר, שופטת** | |
| **המערערת:** | | **1. מדינת ישראל – נציבות כבאות והצלה**  **2. מדינת ישראל – המשרד לביטחון פנים**  **3. מדינת ישראל – משרד הפנים**  **4. מדינת ישראל – משרד האוצר**  **5. מדינת ישראל – הרשות הארצית לכבאות והצלה**  **באמצעות פרקליטות מחוז חיפה (אזרחי)**  **ע"י ב"כ עו"ד איתן צור** | |
| **נגד** | | | |
| **המשיבות:** | | **.1** **מנורה חברה לביטוח בע"מ**  **ע"י ב"כ עוה"ד א. אטיאס ואח'**  **2. רשות הטבע והגנים**  **ע"י ב"כ עוה"ד א. אלרום**  **.3** **הפניקס חברה לביטוח בע"מ**  **ע"י ב"כ עוה"ד נשיץ ואח'**  **.4** **הראל ביטוח ופיננסים בע"מ**  **ע"י ב"כ עוה"ד אמודאי ואח'**  **.5** **הכשרה חברה לביטוח בע"מ**  **ע"י ב"כ עוה"ד קמין ואח'**  **.6** **מועצה איזורית חוף הכרמל  .7** **כפר האמנים אגודה שיתופית להתיישבות בעין הוד בע"מ**  **שתיהן ע"י ב"כ עוה"ד גנות ואח'** | |
|  | | | |
| **פסק דין** | | | |

א. בפנינו ערעור המדינה על פסק דינו של בית משפט השלום בחיפה (כב' השופט אהרון שדה) מיום 15/11/17, בת"א 59836-01-14 לפיו חויבה המדינה בתשלום סך 140,000 ₪, בתוספת הוצאות ושכ"ט עו"ד למשיבה מס' 1 (חברת מנורה) ורשות הטבע והגנים (משיבה מס' 2 בערעור), חויבה לשלם למשיבה מס' 1 את הסכום של 40,000 ₪, בתוספת הוצאות משפט ושכ"ט עו"ד.

ב. בדיון שהתקיים בפנינו היום, הושגה הסכמה בין הצדדים לסיום ההליכים כולם, וזאת למיצוי סופי ומלא של כל תביעות וטענות הצדדים, איש כלפי רעהו.

הוסכם במסגרת ההסדר שלמשיבה מס' 1 (חברת הביטוח מנורה) ישולם סך כולל של 149,600 ₪, וזאת מבלי שהנתבעים ו/או הצדדים השלישיים מודים בנזק או בעובדה או בטענה כלשהי.

עוד הוסכם, שהסכום הנ"ל של 149,600 ₪, יחולק בין הצדדים כדלקמן:

(1) המערערת (מדינת ישראל) תשלם למנורה סך כולל של 79,800 ₪.

(2) קרן קיימת לישראל תשלם למנורה סך כולל של 22,300 ₪.

(3) רשות הטבע והגנים תשלם למנורה סך כולל של 22,300 ₪.

(4) הראל חברה לביטוח בע"מ תשלם למנורה סך כולל של 6,500 ₪.

(5) כלל חברה לביטוח בע"מ תשלם למנורה סך כולל של 10,900 ₪.

(6) הפניקס חברה לביטוח בע"מ תשלם למנורה סך כולל של 7,800 ₪.

התשלום שחל על כל אחד מן הצדדים, בהתאם למפורט לעיל, יתבצע בתוך 30 יום מהיום.

החיובים של כל אחד מן הצדדים הם חיובים נפרדים ואינם תלויים בחיובים המוטלים על שאר הצדדים.

צד שמשלם את חלקו על פי המפורט בחלוקה הנ"ל, יהא פטור מכל חבות במסגרת הליך זה.

אנו נותנים בזאת להסדר פשרה זה תוקף של פסק דין, וזאת חלף פסק דינו של בית משפט השלום.

ג. באת כוח מנורה עמדה על כך שתיפסקנה הוצאות משפט לזכות מנורה, בשים לב להתנהלותה של המדינה בתיק זה, שהביאה להתמשכותו של הליך זה על פני תקופה ארוכה עד מאוד, לטעמה, ללא כל הצדקה, ואילו בא כוח המדינה, סבר שאין מקום לחייב את המדינה בתשלום הוצאות.

לאחר ששקלנו את טענותיהם של שני הצדדים, הן בטיעונים שבכתב בעיקרי הטיעון והן בטיעונים בעל פה בפנינו, אנו מחליטים בזאת שיש מקום בנסיבות העניין לחייב את המדינה בתשלום שכר טרחת עו"ד, כולל הוצאות משפט, לחברת מנורה (המשיבה מס' 1), אך בהתחשב בפשרה שהושגה בדיון שהתנהל היום בפנינו, נסתפק בחיוב המדינה בהוצאות מופחתות, ואנו מעמידים את סכום שכר הטרחה, כולל הוצאות משפט, על סך של 6,000 ₪ (כולל מע"מ) שישולם על ידי המדינה למנורה באמצעות בא כוחה, בתוך 30 יום מהיום.

ד. עוד הוסכם שההודעה לצד שלישי שהמדינה שלחה כנגד המשיבה מס' 5 (חברת הביטוח הכשרה) תידחה, וכמו כן יידחה הערעור שהגישה המדינה בכל הנוגע למשיבה מס' 5.

אנו נותנים תוקף של פסק דין להסכמה זו.

ה. בא כוח המשיבה מס' 5, הכשרה חברה לביטוח בע"מ, טען שיש לפסוק הוצאות משפט לזכות מרשתו, בשים לב לכך שבדיונים שהתנהלו במסגרת התיקים שבבית המשפט המחוזי בנוגע לשריפה בכרמל (ת.א. 52925-02-12 ותיקים נוספים), לא חויבה חברת הביטוח הכשרה בתשלום כלשהו, ולכן לטעמו, לא היה מקום כלל לצרף את חברת הביטוח הכשרה להליכים בתיק נשוא הדיון כאן, וצירופה גרם למרשתו להוצאות מיותרות.

בא כוח המדינה סבר, שאין הצדקה לחייב את המדינה בתשלום הוצאות משפט לזכות המשיבה מס' 5.

לאחר ששקלנו את טענותיהם של שני הצדדים, הן במסגרת עיקרי הטיעון שהוגשו והן בדיון שהתקיים היום בפנינו, אנו סבורים שבנסיבות העניין יש מקום לחייב את המדינה בתשלום הוצאות משפט (כולל שכ"ט עו"ד) למשיבה מס' 5, חברת הביטוח הכשרה, הואיל וזו צורפה להליכים המשפטיים שבתיק זה, הגם שבדיונים שהתקיימו בתיקים שהתנהלו בבית המשפט המחוזי בעניין השריפה בכרמל, לא הוטלה על חברת הביטוח הכשרה חבות כלשהי.

אנו מחליטים בזאת לחייב את המדינה לשלם לחברת הביטוח הכשרה שכ"ט עו"ד, כולל הוצאות משפט, בסכום כולל של 3,000 ₪ (כולל מע"מ) שישולם על ידי המדינה, לחברת הביטוח הכשרה באמצעות בא כוחה, בתוך 30 יום מהיום.

**המזכירות תמציא את העתק פסק הדין לבאי כוחם של כל הצדדים.**

ניתן היום, כ"ו ניסן תשע"ח, 11 אפריל 2018, בהעדר הצדדים.

|  |  |  |  |  |
| --- | --- | --- | --- | --- |
| **גריל 001694504** |  |  |  |  |
| **י' גריל, שופט בכיר**  **[אב"ד]** |  | **ב' טאובר, שופטת** |  | **ע' ורבנר, שופטת** |