|  |  |  |
| --- | --- | --- |
| **בפני** | **כב' הרשם הבכיר צוריאל לרנר** | |
| **תובעת** | | **הפניקס חברה לביטוח בע"מ** |
| **נגד** | | |
| **נתבעים** | | **1.יפת יחיאל**  **2.קש חתמים בינלאומיים סוכנות לביטוח כללי (2010) בע"מ** |

|  |
| --- |
| **פסק דין** |

בפני תביעה כספית, על סך של 7,167 ₪, שעניינה נזקים שנגרמו כתוצאה מתאונת דרכים. בתום הדיון שהתקיים בפני, ובנסיבות, הסכימו הצדדים להכרעה על פי סעיף 79א(א) לחוק בתי המשפט, בלא נימוקים, ובהסתמך על כתבי הטענות, העדויות וחומר הראיות שהוגש.

בקליפת אגוז: בין צד ימין קדמי של תא הנהג במשאית הנתבעים לבין צד שמאל של רכב התובעת היה מגע, בכביש עמוס. בעוד נהגת התובעת טוענת שהיתה על הנתיב הימני משנים (כאשר מימין ישנו גם מפרץ חניה לאוטובוסים), והמשאית סטתה לעברה, טוען נהג הנתבעים כי הוא היה על הנתיב הימני, ונהגת התובעת ניסתה לעקוף את העומס מימין, דרך מפרץ האוטובוסים. צולמו תמונות מהשטח, מהן ניתן ללמוד מעט מדי, אך לבטח לא ניתן לומר שהתובעת שכנעה בעדיפות גרסתה.

לאחר ששמעתי את העדויות, ולאחר שעיינתי במוצגים ובכתבי הטענות, לרבות רכיבי הנזק השונים, הנני קובע שיהיה זה נכון וצודק לדחות את התביעה, בלא לעשות צו להוצאות.

ניתן היום, כ"ג ניסן תשע"ח, 08 אפריל 2018, בהעדר הצדדים.

