|  |  |  |
| --- | --- | --- |
| **בפני** | **כבוד השופטת דפנה בלטמן קדראי** | |
| **המבקשים** | | **1. גילי שמואלי**  **2. עידית שמואלי** |
| **נגד** | | |
| **המשיבות** | | **1. קולגייט פלמוליב ישראל בע"מ - נמחקה**  **2. ש. שסטוביץ בע"מ** |
|  | | |

|  |
| --- |
| **החלטה** |

1. ביום 9.2.2017 הגישו המבקשים את הבקשה לאישור התובענה הייצוגית שבכותרת כנגד המשיבות שהן מייצרות ו/או מוכרות ו/או מייבאות ו/או משווקות ו/או מפיצות של מוצר מסוג משחת שיניים "Colgate Optic White Instant" (להלן: "**המוצר**"). הטענה העיקרית העומדת ביסוד בקשת האישור הינה כי המשיבות מטעות את הצרכנים ביחס למשך זמן השפעת המוצר, תוך הפרת הוראות הדין, והכל כמפורט בבקשת האישור.
2. ביום 8.6.2017 הגישו המשיבות תגובה מטעמן הנתמכת בחוות דעת מומחה, בה הכחישו את טענות המבקשים וטענו כי דין התביעה להידחות בשל העדר עילת תביעה אישית ובשל אי קיום התנאים לאישור התובענה כייצוגית.
3. ביום 9.7.2017 הגישו המבקשים את תשובתם לתגובת המשיבות, בה חזרו על טענותיהם, תוך הבהרת עמדתם. ביום 13.7.2017 התרתי למשיבות להגיש כתב תשובה לתשובת המבקשים, וכתב זה הוגש ביום 22.10.2017.
4. ביום 13.7.2017 התקיים דיון קדם משפט, במהלכו הובהר כי עניינו של ההליך הינו בכל הנוגע לתיאור אפקט ההלבנה האופטי הזמני כפי שמוצג בתווית המוצר וכי הבקשה אינה עוסקת באפקטיביות יתר הרכיבים במוצר, בכל הנוגע להסרת כתמים והלבנת שיניים, לאחר שימוש במוצר לאורך זמן. בתום הדיון, ולאחר שנשמעו טענות הצדדים באריכות, המליץ בית המשפט לצדדים לפעול למיצוי ההליך בדרך של הידברות ופשרה.
5. ביום 8.4.2018 הגישו הצדדים בקשה לאישור הסדר פשרה (להלן: "**הבקשה לאישור הסדר הפשרה**"). הבקשה לאישור הסדר פשרה כללה הסכמה על מחיקת התביעה נגד המשיבה 1, ובעניין זה כבר נתנה החלטתי. המשיבה 2 תכונה להלן: "**המשיבה**").
6. לאחר שעיינתי בהסדר הפשרה המוצע, הגעתי למסקנה כי אין מקום לדחותו על הסף, ועל כן אני מורה לפעול לגבי הבקשה לאישור הסדר הפשרה בהתאם להוראת סעיף 18(ג) לחוק תובענות ייצוגיות, תשס"ו – 2006 ותקנה 12(ד) לתקנות תובענות ייצוגיות, תש"ע – 2010, כדלקמן:

א. המשיבה תפרסם עד ליום 26.4.2018 הודעה בדבר הבקשה לאישור הסדר פשרה באחד מהעיתונים היומיים הנפוצים ביותר בישראל ובאחד מהעיתונים הכלכליים הנפוצים ביותר בישראל. גודל הפרסום יעלה בלפחות 33% על הקבוע בתקנות הגנת הצרכן (האותיות בחוזה אחיד ובתנאי הכלול במידע אחר המיועד לצרכן), תשנ"ה-1995. נוסח המודעה שהוגש לאישורו של בית המשפט יפורסם בכפוף לשינויים המפורטים להלן:

1. בסעיף א' לנוסח המודעה יירשם אחרי המילה "ביום" התאריך 8.4.2018.

2. בפסקה ח' להודעה, במקום המילים "להגיש לכבוד בית המשפט, בכתב, בתוך 45 ימים מיום פרסום הודעה זו או בתוך מועד מאוחר יותר שייקבע כבוד בית המשפט ", יירשם "להגיש בכתב למזכירות בית המשפט המחוזי בלוד לתיק ת"צ 20642-02-17 באמצעות פקס שמספרו 08-6683476/7 עד ליום 10.6.2018". כמו כן, יימחקו המילים "עם העתק לב"כ הצדדים".

3. בפסקה ט' להודעה, במקום המילים "בתוך המועד שנקבע להגשת התנגדויות כמפורט לעיל" יירשם "עד ליום 10.6.2018".

4. מתחת לפסקה ט' תתווסף פסקה נפרדת, בה יירשם באותיות מודגשות: "התנגדות להסדר הפשרה והודעת פרישה מן הקבוצה ניתן להגיש עד ליום 10.6.2018, למזכירות בית המשפט המחוזי מרכז – לוד, במסגרת ת"צ 20642-02-17".

5. בסוף ההודעה תתווסף פסקה נפרדת, בה יאמר באותיות מודגשות: "התיק קבוע לדיון פומבי בבקשה לאישור הסדר הפשרה ליום 19.7.2018, בשעה 11:30, בבית המשפט המחוזי מרכז – לוד, לפני כב' השופטת דפנה בלטמן קדראי".

ב. הצדדים ישלחו עותק של החלטה זו ושל כתבי הטענות שהוגשו בהליך זה, ליועץ המשפטי לממשלה (באמצעות פרקליטות מחוז מרכז), לממונה על הגנת הצרכן ולמנהל בתי המשפט עד ליום 18.4.2018. גופים אלה יהיו רשאים להגיש עמדתם עד ליום 10.6.2018.

ד. אדם או גוף הרשאי לפי סעיף 18(ד) לחוק תובענות ייצוגיות להגיש התנגדות לבקשה לאישור הסדר הפשרה, ואדם המבקש להגיש בקשה לצאת מן הקבוצה לפי סעיף 18(ו) לחוק, יהיו רשאים להגיש את התנגדותם או את בקשתם עד ליום 10.6.2018.

1. **התיק נקבע לדיון בבקשה לאישור הסדר פשרה ליום 19.7.2018, בשעה 11:30**.

המזכירות תשלח את ההחלטה לב"כ הצדדים.

ניתנה היום, כ"ו ניסן תשע"ח, 11 אפריל 2018, בהעדר הצדדים.

