|  |  |  |
| --- | --- | --- |
| **בפני** | **כב' הרשם הבכיר צוריאל לרנר** | |
| **תובעת** | | **שירותי בריאות כללית** |
| **נגד** | | |
| **נתבעת** | | **אהובה אלפרין** |

|  |
| --- |
| **פסק דין** |

בפני תביעה כספית, בסך של 886 ₪ (קרן). התיק נפתח בהוצאה לפועל (תיק 522630-11-17), עת הוגש לביצוע שטר חוב עליו חתמה הנתבעת בקשר עם ביקור בחדר מיון. הנתבעת הגישה התנגדות, והצדדים הסכימו כי טופס ההתחייבות שהמציאה הנתבעת לתובעת לאחר הגשת התביעה מכסה את הקרן. כל שנותר להכריע בו הוא שאלת האגרה, בסך 226 ₪, ובנסיבות, הסכימו הצדדים להכרעה על פי סעיף 79א(א) לחוק בתי המשפט, בלא נימוקים, ובהסתמך על כתבי הטענות, ועל הטענות שעלו בעל פה, שלא לפרוטוקול. כך הסכימו הצדדים, וטוב שכך הסכימו, שכן "יפה כוח פשרה מכוח הדין" (תוספתא, סנהדרין א', ט"ו).

מהסכמת הצדדים, כאמור, יש לראות את כל אחד מן הצדדים כמי שמבקש לסיים את הסכסוך שנתגלע בינו לבין חברו בדרך של פשרה ולא בהכרעה שיפוטית חדה ונוקבת. הסכמה זו טומנת בחובה את נכונותו של כל צד שלא לעמוד בתוקף על כל טענותיו בבחינת "ייקוב הדין את ההר", אלא לקבל מענה הולם למכלול הסיכונים והסיכויים העומדים בפניו (ראה רע"א 5192/01 די וורולי נ' הלין (תק-על 2002(1), 408)).

לאחר ששקלתי את הסיכויים והסיכונים של שני הצדדים, ועיינתי בכתבי הטענות ובטענות הצדדים ובמסמכים שלפני, הנני קובע שיהיה זה נכון וצודק, כסילוק סופי ומוחלט של כל טענות הצדדים בעניין זה, לחייב את הנתבעת לשלם לתובעת סך כולל של 180 ₪. סכום זה ישולם תוך 30 יום מהיום, אחרת יצבור הפרשי הצמדה למדד וריבית כדין מהיום ועד לתשלום בפועל. במקרה כזה, יחודשו הליכי ההוצאה לפועל בתיק 522630-11-17 לגביית הסכום הפסוק, כאמור לעיל.

ניתן היום, כ"ו ניסן תשע"ח, 11 אפריל 2018, בהעדר הצדדים.

