|  |  |  |
| --- | --- | --- |
| **בפני** | **כבוד השופט יוסי טורס** | |
| **תובעת** | | **פלונית**  ע"י ב"כ עוה"ד גסאן המאם |
| **נגד** | | |
| **נתבעת** | | **הכשרה חברה לביטוח בע"מ** ע"י ב"כ עוה"ד ח.דבאח ואח' |



|  |
| --- |
| **החלטה** |

1. אני ממנה את **ד"ר סאמר סרוג'י משד' הנשיא 14 חיפה**  כמומחה מטעם בית המשפט בתחום **פה ולסת**.

2. המומחה יחווה דעתו באשר למצבה הרפואי של התובעת, לרבות נכותה הצמיתה (ככל שקיימת) או הזמנית (היינו תקופות אי כושר) והכל כתוצאה מן התאונה מושא התביעה. כן יתייחס המומחה לקשר הסיבתי בין מצב זה לבין התאונה. בנוסף, יחווה דעתו באשר לעלות שיקום נזקי התובעת הקשורים לתאונה מושא התביעה.

המומחה מתבקש להתייחס גם למצבה של התובעת מבחינה **פלסטית** (בגין הצלקות) וכן ביחס **לשיקום שיניה**, ככל שהדברים קשורים בתאונה, וזאת במידת יכולתו. ככל שהמומחה סבור שיש למנות מומחה נוסף בתחומים אלו יבהיר זאת בחוות דעתו

3. התובעת תמציא למומחה כתב ויתור על סודיות רפואית, תוך 15 ימים מהיום.

4. כל אחד מן הצדדים ימציא למומחה הנ"ל, עם העתק לצד שכנגד, העתק מכל המסמכים הרפואיים שבשליטתו הנוגעים לעניין שבמחלוקת. התובעת תמציא מסמכים אלה תוך 15 ימים מהיום, והנתבעת בתוך 15 יום מהיום שתקבל את מסמכי התובעת.

5. התובעת תעמוד לבדיקות רפואיות במקום ובזמן שיורה המומחה, כאשר מי מב"כ הצדדים לא יהיה נוכח בזמן הבדיקה.

6. שכרו של המומחה ישולם בשלב זה על ידי **הנתבעת**.

7. תשומת ליבו של המומחה מופנית להוראות תקנה 8 (א) לתקנות הפיצויים לנפגעי תאונות דרכים (מומחים), התשמ"ז 1986, הקובעת כדלקמן:

"תוך חמישה עשר ימים מיום שהודע לנפגע על מינויו של מומחה, ימציא הנפגע למומחה ולכל בעלי הדין האחרים את כל המסמכים בדבר הטיפול הרפואי שניתן לו ובדבר הבדיקות שנבדק לצורך אותו טיפול, הנוגעים לענין שבמחלוקת, **ובלבד שלא יגיש למומחה חוות דעת רפואית."**

8. כן מופנה המומחה להלכות בית המשפט העליון לפיהן אין להביא בפני המומחה מסקנות של ועדה רפואית של המוסד לביטוח לאומי.

9. המומחה מתבקש ליתן חוות דעתו תוך 60 יום מיום בדיקת התובעת, אולם רק לאחר שישולם שכר טרחתו, אשר באחריותו לגבותו.

10. ככל שלמומחה היכרות אישית שיש בה כדי להשפיע על עצמאות החלטתו עם מי מבעלי הדין, או עם מי מן המומחים שנתנו חוות דעת בתיק, יודיע על כך לבית המשפט באופן מידי. כמו כן, ככל שהמומחה נותן חוות דעת באופן קבוע ללקוחות מי ממשרדי ב"כ הצדדים, יודיע על כך לבית המשפט באופן מידי.

11. שכרו של המומחה לא יעלה על 4,600 ₪ בתוספת מע"מ. ככל שהמומחה אינו מסכים לשכר זה, יודיע בהקדם לבית המשפט.

**המזכירות תשלח החלטתי זו לצדדים ולמומחה**

ניתנה היום, כ"ו ניסן תשע"ח, 11 אפריל 2018, בהעדר הצדדים.

