|  |  |
| --- | --- |
| **בפני כב' השופטת נבילה דלה מוסא, סגנית נשיא** | |
| **התובע** | **מוחמד מוטיע עמור, ת.ז. 910754746**  **באמצעות בא כוחו, עו"ד סימא כנאנה** |
| **נגד** | |
| **הנתבעים** | **1. פאדי מובחר החקלאי בע"מ, ח.פ. 514167519**  **2.** **עלא אבו חנין, ת.ז. 200530087**  **3.** **עסאם אבו חנין, ת.ז. 052385762**  **באמצעות בא כוחם, עו"ד ראני סוהיל רושרוש** |

|  |
| --- |
| **פסק דין** |

לפניי תביעה לפיצויים בגין נזקי גוף שנגרמו לתובע, יליד 1987, תושב כפר רומאנה שבשטחים, בעקבות תאונה אשר אירעה, לטענתו, ביום 15.10.2008.

התביעה הוגשה נגד הנתבעים פאדי מובחר חקלאות בע"מ (להלן: "**הנתבעת 1**"), אבו חנין עלא (להלן: "**הנתבע 2**") ואבו חנין עסאם (להלן: "**הנתבע 3**").

**טענות התובע**

1. על פי הנטען בכתב התביעה **"בתאריך 15.10.2008, בסביבת השעה 17:00, נחבל התובע בגופו עת עבד ביחד עם עובדים אחרים בקטיף זיתים באזור כפר תבור. פגיעת התובע באה כתוצאה מנפילתו מעל סולם בזמן ביצוע עבודתו בקטיף אצל הנתבעים, כך שבזמן שבו התובע עלה על סולם (שתי רגליים), שהניחו על עץ זיתים לשם ביצוע עבודתו, הסולם החליק כתוצאה מבוץ שהיה על האדמה, ועל כן התובע נפל מהסולם ופניו התנגשו בעץ הזיתים ולאחר מכן בסולם שהיה על הקרקע כתוצאה מהנפילה וההתנגשות, התובע בלע את פלטת השיניים שלו, אשר חדרה לקיבה שלו ונגרמו לו נזקים..".**
2. לפי גרסת התובע, ממקום התאונה הוא הובהל לבית החולים העמק בעפולה על ידי בנו של הנתבע מס' 3 מר אשרף אבו חנין, שם התובע אושפז עד ליום 17.10.2008.
3. לטענת התובע, בעת האירוע הוא היה מועסק על ידי הנתבעת 1 וכי הנתבע 2 הוא הבעלים והמנהל של הנתבעת 1 והנתבע 3 שימש כמנהל עבודה. בעקבות התאונה נגרמו לו נזקי גוף שונים ועל הנתבעים לפצותו בגינם, שכן הוא טוען כי התאונה אירעה כתוצאה מרשלנותם של הנתבעים אשר התבטאה במעשים ו/או במחדלים שפורטו בהרחבה בכתב התביעה, ובין היתר שהנתבעים לא נקטו באמצעי זהירות ו/או באמצעי מניעה ו/או לא סיפקו לתובע כלי עבודה מתאימים וכד'. (סעיף 16 לכתב התביעה).

**טענת הנתבעים**

1. הנתבעים חולקים הן על נסיבות התאונה, הן על אחריותם והן על הנזק הנטען.
2. הנתבעת 1 טוענת, כי התובע לא הועסק על ידה בתור עובד ולא שררו בין הצדדים כל יחסי עובד מעביד אלא התובע עבד בתור קבלן אצלה, ולטעמה אף התובע תומך בגרסתה זו עת ציין בכתב תביעתו שהוא מקבל 10 ₪ תמורת 10 ק"ג של קטיף.
3. הנתבעים 2-3 עותרים לדחיית התביעה כנגדם ולשיטתם אם הנתבעת 1 העסיקה את התובע כפי שהוא טוען, הרי כל רכיבי התביעה מתייחסים ליחסי העבודה בין התובע לבין הנתבעת 1 ומכאן אין כל יריבות בינם לבין התובע, במיוחד ומדובר בחברה שהיא אישיות משפטית נפרדת ועל מנת להגיש את התביעה כנגד הבעלים של החברה שהינו הנתבע מס' 2 יש לעבור תחילה הליך של הרמת מסך.
4. בנוסף הנתבע 3 טוען, כי דין התביעה נגדו להידחות על הסף במיוחד שהטענה היחידה נגדו במסגרת כתב התביעה כי הוא היה עובד מטעם הנתבעת 1. לטענת הנתבע 3 גם אם טענת התובע הינה נכונה שהוא היה עובד אצל הנתבעת מס' 1 אין בזה כדי להקים עילת תביעה נגדו. מוסיף הנתבע 3, כי מכתב התביעה לא ניתן ללמוד על כל התנהגות מטעמו אשר יש בה להצביע על רשלנות מטעמו שיחויב בגינה.
5. בסיכומים שהוגשו מטעמם הנתבעים טענו, כי התובע לא הצליח להרים את הנטל הרובץ לפתחו ולא הוכיח את נסיבות התאונה כאשר לגרסתם התאונה לא אירעה כפי שתואר על ידו, לא הייתה כל פגיעה במהלך עבודתו אלא הוא נפגע כשנסע באוטובוס, בסוף יום העבודה, תוך כדי אכילה.
6. בתיק התקיימו שתי ישיבות הוכחות, מטעם התובע העיד: התובע בעצמו ומר מאג'ד צדיק חברו לעבודה (להלן: "**מר צדיק**"), ומטעם הנתבעת העיד מר אשרף אבו חנין, עובד הנתבעת מס' 1 ובנו של הנתבע 3 (להלן: "**מר אשרף אבו חנין**").

הצדדים הגישו מטעמם סיכומים בכתב.

**נסיבות התרחשות התאונה**

1. כאמור קיימת מחלוקת בשאלת נסיבות התרחשות התאונה.
2. מהראיות השונות שהוצגו בפני, לרבות אלו שהוצגו מטעם התובע, לא ניתן לקבוע, כי התובע עמד בנטל ההוכחה הנדרש ממנו במשפט האזרחי והוכיח, כי התאונה אירעה בנסיבות שתוארו על ידו ובין היתר לא הוכיח את המקום בו אירעה התאונה וכיצד אירעה, הכל כפי שיפורט בהרחבה להלן.
3. תחילה אציין, כי לא הובאה כל עדות או ראיה אובייקטיבית שיש בה לשפוך אור על נסיבות אירוע התאונה. כאמור, מעבר לעדותו של התובע, העיד מטעמו מר צדיק, אולם עד זה אינו עד ראיה לאירוע. העד הצהיר, כי בעת התרחשות התאונה הוא היה במרחק של 50 מ' מהתובע ושמע צעקות של עובדים אחרים, וכי הוא הגיע למקום, שבו על פי הנטען נפל התובע, רק לאחר מספר דקות, וכשהגיע למקום סיפרו לו כי מר אשרף אבו חנין הבהיל את התובע לבית החולים וסיפרו לו עוד כי התובע נפל מהעץ. למעשה העד לא ראה את התובע כשנפל, לא ראה אותו אחרי הנפילה כשהוא שרוע על האדמה ואף לא ראה את הפינוי שלו לבית חולים, וכל אשר הוא סיפר בעדותו אודות הנסיבות הוא עדות שמיעה, לה התנגדו הנתבעים (עמ' 16, ש' 21-22 לפרוטוקול). יתרה מזו, בחקירתו הנגדית העד לא זכר פרטים רבים ומרבית השאלות לא נענו אלא התשובה היתה שהעד אינו זוכר או אינו יודע לענות לשאלה כי עבר זמן רב מיום האירוע, וכי הוא זוכר רק את מה שנרשם בתצהיר. מכאן, לא ניתן לקבוע על סמך עדותו כל נתון עובדתי אודות נסיבות התרחשות התאונה.
4. יתרה מזו, במסמך הרפואי הראשון של בית חולים העמק (ואף במכתב השחרור), שבו נרשמו נסיבות התאונה, תוארו הנסיבות בצורה שונה וסותרת לגרסתו נשוא התביעה.

"..**בזמן ארוחה הרגיש שבלע חלק או הכל מתותבת שיניים** ...". (ראה מכתב שחרור)

התובע נימק סתירה זו בין גרסתו לבין הגרסה שנרשמה במסמך הרפואי, בכך שהוא הובהל למרכז הרפואי העמק על ידי אבו חנין שעבד איתו בקטיף זיתים ביום שבו התרחשה התאונה, ושם הוא זה אשר סייע לו בתרגום ומסר פרטים שגויים על נסיבות התאונה. התובע טען עוד במסגרת כתב תביעתו, כי אבו חנין הפציר בפניו על מנת לא למסור מידע אודות נסיבות התאונה האמיתיות ואמר לו לא להגיד כלום.

טענות אלו של התובע נטענו בעלמא כאשר לא הוכח בפני, כי הגרסה במכתב השחרור נרשמה לפי מה שאבו חנין ציין בפני הרופאים. במהלך חקירתו הנגדית העד אבו חנין לא עומת עם עניין זה, אם כי הוא נשאל רק את השאלות שלהלן:

"ש. כמה ימים היה מאושפז בבית החולים?

**ת. יומיים או שלושה.**

ש. הייתי איתו כל הזמן?

**ת. לא אחרי שהורדתי אותו בבית החולים וקיבלו אותו, עזבתי."**

עדות זו של אבו חנין, מתיישבת עם עדותו של התובע בחקירתו הנגדית אשר עולה ממנה, כי אבו חנין הבהיל אותו לבית החולים אך לא שהה בסמוך למיטתו במהלך כל תקופת האשפוז אלא הוא השאיר אותו וחזר רק ביום השלישי. (עמ' 14 לפרוטוקול, ש' 29-31)

בהערת אגב אציין, כי לא שוכנעתי, כי לא היה בבית החולים צוות רפואי דובר ערבית, כך שמעיון במכתב השחרור של בית החולים עולה, כי ד"ר נביל פראנש הוא שחתום עליו כך שמדובר ברופא דובר השפה הערבית.

1. העד אבו חנין מסר גרסתו אודות נסיבות האירוע ולפיה התאונה ארעה בנסיבות שונות לגמרי מאלו הנטענות על ידי התובע:

"ש. מפנה לסע' 4 לתצהירך. תיארת את נסיבות אירוע התאונה. שחזר איך אירעה התאונה.

**ת. הפועלים עבדו בשטח הזיתים בתענכים. סיימו את היום, הכל טוב ויפה, עלו לאוטובוס לכיוון הבית. בכביש הסרגל, בדרך לעפולה, הבחור, שאכל כנראה היה לו סנדביץ', הוא בלע את השיניים התותבות שלו. התקשרו הפועלים, אמרו לי שכך וכך העניין, שאבוא מהר ואקח את הבחור. עזבתי את העבודה שלי, הלכתי ולקחתי אותו לבית החולים?"** (עמ' 20 לפרוטוקול, ש' 15-20)

בהמשך העד הסביר:

"ש. מי העובד שפגש אותך במטע הזיתים והודיע לך על נפילתו של התובע?

**ת. אין דבר כזה בכלל. אני אומר לך, הוא לא נפל ולא כלום. הוא היה אוכל באוטובוס ובלע את השיניים התותבות שלו, וזה מה שהיה, אין אפס. הוא יכול לספר שהוא עלה על סולם ונפל. הייתי יודע אם הוא היה נופל. אני בשטח. אם הוא נפל, יש לו קבלן בפנים שהיה מוציא אותו."** (עמ' 22 לפרוטוקול, ש' 21-25)

1. למעלה מן הצורך אציין, כי אני ערה לכך כי חוות הדעת של המומחה בתחום האורתופדי, ד"ר קאסם האשם, אשר הוגשה מטעם התובע הוצאה מהתיק, אולם הנני רואה לנכון לצטט את האמור בה אודות המיקום שממנו הובהל התובע לבית החולים: "**לדבריו הוא חש שבלע שיניים עם תחושה שהגופים הזרים נתקעו לו באמצע החזה. הוא הוסע באוטובוס של הפועלים והורד בשולי הכביש ולאחר מכן הבן של מנהל העבודה הסיע אותו לחדר מיון של בית חולים העמק ......."**

בדומה לנימוקים שהועלו קודם על ידי התובע על מנת לחבר בין הסתירות ואי הקורלציה שעלתה בגרסתו, גם בהקשר זה ב"כ התובע ציינה בפניי, במהלך ישיבת ההוכחות, שהתקיימה ביום 24.5.2017, כי נבצר ממנה לבדוק מול ד"ר קאסם האשם בשל מצבו הרפואי, מדוע רשם את הדברים האלה מפי התובע. (עמ' 15 לפרוטוקול ש' 26-33) ובסיכומיו התובע טען, כי בזמן בדיקתו על ידי הרופא קאסם האשם הוא הסביר לו את האמת, כי הוא נפל מהסולם והסביר לו עוד את טענת הנתבע, אולם לצערו הרב הרופא התבלבל ורשם את טענת הנתבע כאילו היא גרסת התובע.

אין בידי לקבל נימוקים אלה לסתירות שהתגלו בגרסתו של התובע, שכן חשוב לציין כי המומחה הרפואי דובר השפה הערבית.

1. לאור כל המקובץ לעיל עינינו הרואות, כי קיימות סתירות מהותיות בגרסת התובע היורדות לשורש העניין, עדותו הינה עדות יחידה של בעל דין שאין לה סיוע. על כן דין התביעה להידחות.

התובע יישא בהוצאות הנתבעים ושכ"ט עו"ד בסך כולל של 5,000 ₪, שישולמו תוך 30 יום מיום קבלת פסק הדין, אחרת יישאו הפרשי הצמדה וריבית כחוק החל מהיום ועד לתשלום המלא בפועל.

ניתן היום, כ"ו ניסן תשע"ח, 11 אפריל 2018, בהעדר הצדדים.

