|  |  |  |
| --- | --- | --- |
|  |  | |
| **התובע** | | **אפרים כהן**  **ע"י ב"כ עו"ד רוני ברוש** |
| **נגד** | | |
| **הנתבעת** | | **מדינת ישראל**  **ע"י ב"כ פרקליטות מחוז תל אביב אזרחי** |

|  |
| --- |
| **החלטה** |

החלטת בית משפט השלום מיום 25.3.18, אשר מתירה את תיקון התביעה שבכותרת בתנאים והעברתה לבית המשפט המחוזי, הובאה לעיוני.

מההחלטה עולה שבית המשפט ראה לנכון להתיר לתובע לתקן את כתב תביעתו, כך שההליך יועבר לבית המשפט המחוזי בכפוף לכך שהתובע יישא בהוצאות הנתבעת בסך 2,400 ₪ בפרישה ל-8 תשלומים רצופים בסך של 300 ₪ החל מיום 12.5.18. בית משפט השלום הוסיף וקבע שהתיק יועבר לאלתר לבית המשפט המחוזי אשר ישקול לדחות את התביעה אם לא ישולם אחד מהתשלומים במועד.

סבורני שבנסיבות אלה, לא היה מקום שבית המשפט יורה על העברת ההליך לאלתר לבית המשפט המחוזי כמו גם לא היה מקום שבית משפט השלום יקבע שבית המשפט המחוזי הוא זה שיחליט לדחות את התביעה אם ההוצאות לא ישולמו או שבית המשפט המחוזי ישקול שינוי תנאי ההחלטה ודוק. שעה שבית משפט השלום התנה בהחלטתו את אישורו לתיקון כתב התביעה בתשלום הוצאות, אזי יש להמתין עם העברת ההליך לבית המשפט המחוזי עד לאחר תשלום מלוא סכום ההוצאות שפסק. משמע, משלא מתמלא התנאי, קרי, ככל שלא ישולם תשלום מתשלומי ההוצאות שחייב בית משפט השלום, אין התיקון נכנס לתוקף והתיק ימשיך להתברר בבית משפט השלום. גם אם סבר בית משפט השלום שאם לא ישולמו ההוצאות, ניתן יהיה לדחות את התביעה, שומה עליו להחליט בעניין הסנקציה ולא בית המשפט הנעבר. לכן גם לא היה מקום שייקבע בהמשך אותה החלטה שהתיק בבית המשפט המחוזי ימשיך להתנהל הגם שההוצאות טרם שולמו. משכך, עסקינן בהחלטה שהיא בטלה מעיקרה בנוגע להעברת התיק לבית המשפט המחוזי (ראה החלטתי בת.א. 1407/08 **זבלדוביץ נ' רזניק** (פורסם בנבו ביום 6.7.09).

מהטעמים דלעיל, התיק מוחזר לבית משפט השלום על מנת שיפעל בהתאם למתחייב מהחלטתי.

המזכירות תשלח את ההחלטה לצדדים ותעביר את התיק לבית משפט השלום בתל-אביב יפו.

ניתנה היום, כ"ז ניסן תשע"ח, 12 אפריל 2018, בהעדר הצדדים.

