|  |  |  |
| --- | --- | --- |
| **בפני** | **כבוד השופט משה הולצמן** | |
| **התובע:** | | **אורן יעקב יצחקוב ת.ז. 035684216  ע"י ב"כ עוה"ד נחום קורז** |
| **נגד** | | |
| **הנתבעת:** | | **מכבי העמותה לקידום הספורט ע.ר. 580434041 ע"י ב"כ עוה"ד שי דנין** |
|  | | |

|  |
| --- |
| **פסק דין חלקי** |

1. בקשה למתן פסק דין חלקי על יתרת חוב בסך של 100,000 ₪.
2. התובע הגיש תביעה בסדר דין מקוצר כנגד הנתבעת על סך של 200,000 ₪ בגין אי פירעון הלוואה שהעמיד לה, כך לפי הטענה.
3. הנתבעת הגישה בקשה למתן רשות להגן שנתמכה בתצהיר לאימות העובדות.
4. התובע הגיש בקשה למתן פסק דין על סך של 100,000 ש"ח לאור הצהרת נציג הנתבעת שלפיה "**החוב שנותר למשיב הוא 100,000 כפי הצהרתו בטופס**", ולטעמו המדובר בהודאת בעל דין לגבי חלק מיתרת החוב הנטענת על ידו.

הנתבעת טענה כי בין הצדדים קיימת מחלוקת עובדתית בדבר ההלוואה שהועמדה לכאורה בין הצדדים. ההלוואה הועמדה זמן רב לאחר העברת הכספים בין הצדדים ונחתמה לצרכים אחרים לחלוטין ואינה משקפת את מערכת היחסים בין הצדדים כפי שהייתה, ויש לברר את הסוגיה בין הצדדים. לבקשה צורף תצהיר.

התובע חזר בתשובתו על עיקרי טענותיו.

1. אקדים ואציין כי לאחר שבחנתי את טענות הצדדים מצאתי לנכון להיעתר לבקשה ולתת פסק דין חלקי כמבוקש.
2. בתצהיר שצורף לבקשה למתן רשות להגן נטען כדלקמן-

"**ההלוואה המדוברת ניתנה במהלך 2013 בלא שנחתם כלל הסכם הלוואה. לימים כאשר ביקשה העמותה אישור ניהול תקין מרשם העמותות נדרשה העמותה להמציא מסמך בדבר ההלוואה כאמור. המדובר על הסכם שנערך בדיעבד ואינו תואם את מצב הדברים כפי שהיו לימים. החוב שנותר למשיב הינו 100,000 כפי הצהרתו בטופס**".

יוצא אפוא כי התצהיר הינו בגדר הודאת בעל דין לגבי העמדתה של הלוואת כספים על ידי התובע לנתבעת, וקיומה של יתרת חוב בסך של 100,000 ₪, וכפי שצוין בתצהיר "**החוב שנותר למשיב הינו 100,000 כפי הצהרתו בטופס**".

בתצהיר נטען, בין היתר, כי "**המדובר על הסכם שנערך בדיעבד ואינו תואם את מצב הדברים כפי שהיו**", אלא שהמדובר בטענה כללית שנטענה בעלמא, שבצידה הודאת בעל דין לגבי העמדתה של ההלוואה וקיומה של יתרת חוב בסך של 100,000 ₪, ולא מצאתי שהועלו טענות של ממש, ולו על פני הדברים, מדוע אין מקום לפרוע את יתרת החוב.

1. לאור האמור לעיל הנתבעת תשלם לתובע את החיובים הכספיים כדלקמן-

סך של 100,000 ₪ בתוספת הפרשי הצמדה וריבית כדין ממועד הגשת התביעה ועד לתשלום בפועל.

שכר טרחתו של ב"כ התובע בסכום כולל של 11,700 ₪ בתוספת הפרשי הצמדה וריבית כדין ממועד מתן פסק הדין החלקי ועד לתשלום בפועל.

1. לעניין החזר אגרת בית המשפט אדרש בתום ההליך.
2. **ערעור בזכות ניתן להגיש לבית המשפט המחוזי בבאר שבע בתוך 45 ימים**.
3. המזכירות תודיע לצדדים.

ניתנה היום, כ"ו ניסן תשע"ח, 11 אפריל 2018, בהעדר הצדדים.

