|  |  |  |
| --- | --- | --- |
| **בפני** | **כב' השופטת הבכירה – אירית מני-גור** | |
| **תובעים** | | **א.א.א.** |
| **נגד** | | |
| **נתבעים** | | **הכשרה חברה לביטוח בע"מ.** |

|  |
| --- |
| **החלטה** |

לפני בקשה למינוי מומחה רפואי בתחום האורתופדיה, נוירוכירורגיה וכאב לתובעת אשר נפגעה בתאונת דרכים ביום 17.6.15. הנתבעת התנגדה למינוי מומחים.

בעקבות התאונה התלוננה התובעת על כאבי גב וכאבים בברך ימין ובהמשך התלוננה בנוסף גם על כאבי צוואר. התובעת ביצעה 10 טיפולי פיזיותרפיה. בדיקת CT הדגימה בלטי דיסק עם לחץ על השק במספר חוליות בע"ש מותני. מתיעוד זה עולה כי קיימת ראשית ראיה למינוי מומחה בתחום האורתופדיה. המומחה מתבקש לחוות דעתו האם קיים צורך למנות מומחה בתחום הכאב, היות והתיעוד בתחום הכאב התייחס לתלונותיה על כאבים בע"ש.

הבקשה למינוי נוירוכירורג אינה נתמכת בתיעוד רפואי. לפיכך, היא נדחית בשלב זה. על התובעת ליידע את בית המשפט האם בשנה האחרונה ועד היום היא קיבלה טיפול כלשהו הקשור לתאונה נשוא התביעה בתחום זה. אם כן, יש לצרף את המסמכים על מנת שבית המשפט ישקול שנית את הבקשה למינוי מומחה.

1. אני ממנה בזאת את ד"ר הראל סטצקביץ' כמומחה רפואי בתחום האורתופדיה בתיק זה.

המומחה יעיין במסמכים הרפואיים אשר יומצאו לו ע"י ב"כ בעלי הדין, יבדוק את התובעת ויקבע ממצאים לגבי מצבה הרפואי בעקבות התאונה מיום 17.6.15 ובמיוחד יקבע:

א. האם לוקה התובעת כיום בנכות, ואם כן – לאיזו תקופה ומהו שיעור הנכות.

מהן הנכויות הזמניות שיש לקבוע לתובעת ולאילו תקופות.

ב. האם יש לצפות לשיפור או להחמרה במצבה בעתיד.

ג. מהן המגבלות התפקודיות של התובעת, אם בכלל, ובמיוחד בשם לב לעבודתה ולמקצועה.

ד. האם תהיה התובעת זקוקה לטיפולים רפואיים בעתיד, ואם כן – מהם סוגי הטיפולים ומהי העלות המשוערת של הטיפולים האלה לפי המחירים הנכונים להיום.

ה. המומחה יתייחס, בין השאר, לקשר שבין התאונה לבין מצב התובעת נכון להיום.

ו. **המומחה מתבקש לחוות דעתו האם יש צורך למנות לתובעת מומחה בתחום רפואת כאב בגין התאונה דנן.**

2. על מינויי המומחה כאמור בצו זה, יחולו תקנות פיצויים לנפגעי תאונות דרכים (מומחים), התשמ"ו-1986).

3. ב"כ בעלי הדין ימציאו למומחה הרפואיים את כל המסמכים הרפואיים המצויים תחת ידיהם והנוגעים לתובעת, בתוך 30 ימים מהיום.

4. בשכר טרחת המומחה תישא הנתבעת בשלב זה. אולם אם יקבע המומחה כי לא נותרה לתובעת נכות בגין התאונות, תהא הנתבעת רשאית לעתור לקזז את סכום טרחת המומחה מסכום הפיצויים שישולמו לתובעת. אני קובעת את שכ"ט המומחה בסך 4,500 +מע"מ.

5. המומחה מתבקש ליתן חוות דעתו תוך 60 יום, ורק לאחר ששכר טרחתו ישולם, כאמור.

6. ב"כ התובעת ימציא העתק החלטתי למומחה.

7. לאחר קבלת חווה"ד ומשלוח שאלות הבהרה למומחה, יגישו באי כח הצדדים תחשיבי נזק, ב"כ התובעת יגיש 45 יום לפני מועד הדיון הבא, וב"כ הנתבעת יגיש 15 יום לפני מועד הדיון הבא.

ניתנה היום, כ"ז ניסן תשע"ח, 12 אפריל 2018, בהעדר הצדדים.

