|  |  |
| --- | --- |
| **מבקשים** | **רבקה יחזקאלי**  **ע"י ב"כ עו"ד רון סקיטל** |
| **נגד** | |
| **משיבים** | **מדינת ישראל - לשכת מרשם האוכלוסין בני ברק**  **ע"י ב"כ פרקליטות מחוז תל אביב (אזרחי)** |

**פסק דין**

מונחת לפניי בקשת הגב' רבקה יחזקאלי שהוגשה על דרך של המרצת פתיחה, להורות ללשכת מרשם האוכלוסין בני ברק להנפיק לה תמצית רישום מורחבת של בעלה המנוח מר אלי יחזקאלי ז"ל (להלן בהתאמה: **"המבקשת"**, **"המשיבה"**, ו-**"המנוח**").

המבקשת היא היורשת של המנוח כאלמנתו, לפי צו קיום צוואתו של המנוח שצורף לבקשה. המבקשת מעוניינת להוכיח את בעלותו של המנוח על רכושו, קרקע, שעליו ניתן צו ניהול בבית המשפט המחוזי מרכז לטובת האפוטרופוס הכללי. לצורך הוכחת הבעלות, פנתה המבקשת למשיבה על מנת שהאחרונה תפיק לה תמצית רישום מורחבת של המנוח. המשיבה הודיעה למבקשת כי עליה להמציא צו בית משפט למשיבה, וזאת בהתאם לסעיף 3.7 לנוהל מס' 2.17.0001 בנושא "הנפקת תמצית רישום", שלפיו על מנת להנפיק תמצית רישום מורחבת עבור נפטר יש להמציא צו בית המשפט בארץ.

נוכח האמור מבקשת המבקשת שבית המשפט יוציא צו המורה למשיבה להנפיק לה תמצית רישום מורחבת של המנוח.

המשיבה הפנתה לסעיף 16 לחוק הגנת הפרטיות, תשמ"א-1981 (להלן: **"חוק הגנת הפרטיות"**) שלפיו הסמכות העניינית לדון בתובענה נתונה לבית משפט השלום, ובכפוף לכך מותירה את הבקשה לשיקול דעת בית המשפט על מנת שיבחן האם יש מניעה על פי הסעיף האמור למסור את המידע המבוקש.

**דיון והכרעה**

לאחר שעיינתי בכתבי הטענות ובנספחיהם, ולאחר ששקלתי את טענות הצדדים ויישמתי את הוראות הדין הרלוונטיות, הגעתי לכלל מסקנה שדין הבקשה להתקבל כך שיינתן הצו המבוקש. כמפורט;

המבקשת צירפה לבקשתה את צו קיום צוואה של המנוח החתום על ידו, שלפיו עולה בבירור שהמבקשת היא היורשת היחידה של המנוח. יתרה מזאת, כפי שנטען בתגובת המשיבה, מעיון בנתוני רשות האוכלוסין עולה שהקשר בין המנוח לבין המבקשת הוא קשר של בעל ואישה.

לא מצאתי מניעה לאשר את הנפקת תמצית הרישום המורחבת, גם בהתייחס לסעיף 16 לחוק הגנת הפרטיות שלפיו:

**"לא יגלה אדם מידע שהגיע אליו בתוקף תפקידו כעובד, כמנהל או כמחזיק של מאגר מידע, אלא לצורך ביצוע עבודתו או לביצוע חוק זה או על פי צו בית משפט בקשר להליך משפטי; אם הוגשה הבקשה לפני תחילת ההליך תידון הבקשה בבית משפט השלום. המפר הוראות סעיף זה, דינו – מאסר 5 שנים."**

לנוכח הקשר המשפחתי שיש בין המבקשת למנוח, כאמור בצו קיום הצוואה ובנתוני רשות האוכלוסין, נחה דעתי כי יש להתיר את הנפקת תמצית הרישום המורחבת של המנוח למבקשת.

לפיכך, ניתן בזאת צו המורה לרשות האוכלוסין וההגירה להנפיק תמצית רישום מורחבת של מר אלי יחזקאלי ז"ל לאלמנתו, הגב' רבקה יחזקאלי.

ככל שנדרשת פסיקתה זו תוגש בהתאם.

**המזכירות תשלח את פסק הדין לצדדים.**

ניתן היום, כ"ז ניסן תשע"ח, 12 אפריל 2018, בהעדר הצדדים.

