**11 אפריל 2018**

**לפני:**

**כב' השופט תומר סילורה**

|  |  |
| --- | --- |
| **התובע:** | **ROBEL HALGO**  **ע"י ב"כ: עו"ד בנימין רובין** |
| **-** | |
| **הנתבעים:** | **1. עובדיה בן מאיר – תביעה נדחתה**  **2. שאול בן מאיר**  **3. בן מאיר יעקוב – תביעה נדחתה**  **4. לוי רינה**  **5. רותי אסרף**  **6. עפרה צמח**  **7. ורדה רוז שבתאי**  **ע"י ב"כ: עו"ד חיים כהן**  **8. אתי בן מאיר**  **9. אמיר מאיר בן מאיר**  **10. שני גלימידי בן מאיר**  **11. נאור בן מאיר**  **12. עוז בן מאיר** |

**החלטה**

להלן החלטתי בבקשת הנתבעות 4 עד 7 לסילוק התביעה על הסף ולחלופין למשלוח הודעת צד ג' לנתבעים 1 ו- 3:

1. באשר לבקשה לדחיית התביעה כנגד הנתבעות 4-7 (לנוכח דחיית התביעה כנגד הנתבעים 1 ו- 3): לא מצאתי עילה משפטית לקבלת הבקשה. אמנם, כתב התביעה הוגש במקור כנגד הנתבעים 1 עד 3 אולם יתר הנתבעים צורפו בהתאם להחלטת בית הדין מיום 7.6.2015 ומדובר בהחלטה חלוטה. מכאן, כי גם אם הנתבעים 1 ו- 3 הגיעו להסדר פשרה עם התובע אין בכך לטעמי כדי למנוע את המשך ניהול ההליכים כנגד יתר הנתבעים. יחד עם זאת, יש מקום לתקן את כתב התביעה (ועל כך בהמשך).

2. באשר לבקשה למשלוח הודעת צד ג' לנתבעים 1 ו- 3: בהתאם לפסק הדין של בית הדין הארצי לעבודה ב**עניין תדיר גן** (ע"ע 23018-05-12), אין לבית הדין לעבודה סמכות עניינית לדון במחלוקות בין הנתבעים 1 ו- 3 ליתר הנתבעים ומכאן שאין לקבל את הבקשה. הנתבעות 4-7 יהיו רשאיות להזמין לעדות את הנתבעים 1 ו- 3.

הוראות בנוגע להמשך ניהול ההליכים:

3. צודק ב"כ הנתבעות 4 עד 7 בטענתו שכתב התביעה הנוכחי, גם אם יתקבל במלואו, אין בו עילת תביעה כנגד הנתבעות 4 עד 7 (שכן כתב התביעה הנוכחי אינו מפרט את עילות התביעה כנגד כל הנתבעים שצורפו להליך מכח החלטתי מיום )7.6.2015. יחד עם זאת, הדרך לריפוי "הפגם" אינו בסילוק התביעה על הסף אלא בהגשת כתב התביעה מתוקן.

4. לפיכך, התובע יגיש עד ליום 30.4.2018 כתב תביעה מתוקן. כתב התביעה המתוקן יפרט, כאמור, את עילות התביעה כנגד כל נתבע.

הנתבעים יהיו רשאים להגיש כתב הגנה מתוקן עד ליום 31.5.2018.

5. בנוגע לשאלת ההוצאות בגין תיקון כתב התביעה - מאחר שהחלטתי מיום 7.6.2015 בדבר צירוף הנתבעים לא כללה הוראה בדבר תיקון כתב התביעה, לא מצאתי לנכון לחייב את התובע בהוצאות בגין התיקון. התובע אמנם לא תיקן את תביעתו (אולם גם לא קיבל הוראה לעשות כן **–** עד עתה)**.**

קביעת התיק להוכחות

6. **דיון הוכחות בתיק יתקיים ביום 6.9.2018 בשעה 13:00**

7. תצהיר עדות ראשית מטעם התובע יוגש עד ליום 30.6.2018. תצהירי הנתבעים יוגשו עד ליום 31.7.2018.

הצדדים יצרפו לתצהירים את מלוא המסמכים שבדעתם לעשות בהם שימוש בהליך המשפטי.

8. לא יוגשו תצהירי התובע במועד, תימחק התובענה עפ"י תקנה 44 (3) לתקנות בית הדין לעבודה [סדרי דין] תשנ"ב-1991 ללא התראה נוספת.

לא יוגשו תצהירי הנתבעים במועד, ייחשבו הנתבעים כמי שאין בדעתם להגיש ראיות.

9. סירב עד לאמת דבריו בתצהיר, או שלא עלה בידי צד לבוא עימו בדברים יגיש אותו צד למזכירות בית הדין בקשה להזמנת אותו עד שיעיד בפני בית הדין במועד ישיבת ההוכחות. בבקשה האמורה יפורטו הסיבות בגינן מבוקש להעיד עדים שלא בתצהיר, מהות העדות והרלוונטיות שלה להליך. **הבקשה תוגש לא יאוחר ממועד הגשת תצהירי הצד המבקש.**

10. ימי הפגרה יבוא במניין הימים.

**ניתנה היום, כ"ו ניסן תשע"ח, (11 אפריל 2018), בהעדר הצדדים ותישלח אליהם.**

