|  |  |  |
| --- | --- | --- |
| **בפני** | **כב' השופטת הבכירה – אירית מני-גור** | |
| **תובעים** | | **א. א.** |
| **נגד** | | |
| **נתבעים** | | **1. איילון, חברה לביטוח בע"מ**  **2. יוסף אלוש**  **3. AIG, חברה לביטוח בע"מ** |

|  |
| --- |
| **החלטה** |

לפני בקשה למינוי מומחה רפואי בתחום האורתופדיה והנוירולוגיה לתובעת אשר נפגעה בשתי תאונות דרכים. האחת, ביום 20.3.16 והשנייה ביום 6.4.16. נתבעת 1 אשר ביטחה את הרכב במועד התאונה הראשונה ונתבעת 2 אשר ביטחה את הרכב במועד התאונה השנייה התנגדו למינוי מומחים.

עסקינן בתאונות במועדים סמוכים. מהתיעוד הרפואי עלה, כי התובעת התלוננה על כאבי צוואר וגב. התובעת ביצעה 11 טיפולי פיזיותרפיה מיום 10.5.16 עד ליום 13.10.16. בדיקת MRI מיום 10.10.17 הדגימה בלטי דיסק עם לחץ על השק בחוליות L3-4-5 ובחוליות C4-5-6. כמו כן, הודגם בקע דיסק בחוליות C3-4. מתיעוד זה עולה כי קיימת ראשית ראיה למינוי מומחה בתחום האורתופדיה.

הבקשה למינוי נוירולוג נתמכת במסמך אחד בלבד ובדיקתה שם נמצאה תקינה. לפיכך, נוכח התיעוד הדל ובהעדר ממצא אובייקטיבי, הבקשה למינוי נוירולוג נדחית בשלב זה. על התובעת ליידע את בית המשפט האם בשנה האחרונה ועד היום היא קיבלה טיפול כלשהו הקשור לתאונה נשוא התביעה. אם כן, יש לצרף את המסמכים על מנת שבית המשפט ישקול שנית את הבקשה למינוי מומחה.

1. אני ממנה בזאת את ד"ר הראל סטצקביץ' כמומחה רפואי בתחום האורתופדיה בתיק זה.

המומחה יעיין במסמכים הרפואיים אשר יומצאו לו ע"י ב"כ בעלי הדין, יבדוק את התובעת ויקבע ממצאים לגבי מצבה הרפואי בעקבות כל אחת מהתאונות כאמור לעיל ובמיוחד יקבע:

א. האם לוקה התובעת כיום בנכות, ואם כן – לאיזו תקופה ומהו שיעור הנכות.

מהן הנכויות הזמניות שיש לקבוע לתובעת ולאילו תקופות.

ב. האם יש לצפות לשיפור או להחמרה במצבה בעתיד.

ג. מהן המגבלות התפקודיות של התובעת, אם בכלל, ובמיוחד בשם לב לעבודתה ולמקצועה.

ד. האם תהיה התובעת זקוקה לטיפולים רפואיים בעתיד, ואם כן – מהם סוגי הטיפולים ומהי העלות המשוערת של הטיפולים האלה לפי המחירים הנכונים להיום.

ה. המומחה יתייחס, בין השאר, לקשר שבין התאונה לבין מצב התובעת נכון להיום.

2. על מינויי המומחה כאמור בצו זה, יחולו תקנות פיצויים לנפגעי תאונות דרכים (מומחים), התשמ"ו-1986).

3. ב"כ בעלי הדין ימציאו למומחה הרפואיים את כל המסמכים הרפואיים המצויים תחת ידיהם והנוגעים לתובעת, בתוך 30 ימים מהיום.

4. בשכר טרחת המומחה יישאו הנתבעות בחלקים שווים בשלב זה. אולם אם יקבע המומחה כי לא נותרה לתובעת נכות בגין התאונות, יהיו הנתבעות רשאיות לעתור לקזז את סכום טרחת המומחה מסכום הפיצויים שישולמו לתובעת. אני קובעת את שכ"ט המומחה בסך 4,500 +מע"מ.

5. המומחה מתבקש ליתן חוות דעתו תוך 60 יום, ורק לאחר ששכר טרחתו ישולם, כאמור.

6. ב"כ התובעת ימציא העתק החלטתי למומחה.

7. לאחר קבלת חווה"ד ומשלוח שאלות הבהרה למומחה, יגישו באי כח הצדדים תחשיבי נזק, ב"כ התובעת יגיש 45 יום לפני מועד הדיון הבא, וב"כ הנתבעות יגישו 15 יום לפני מועד הדיון הבא.

ניתנה היום, כ"ז ניסן תשע"ח, 12 אפריל 2018, בהעדר הצדדים.

