|  |  |  |  |
| --- | --- | --- | --- |
|  | | | **מספר בקשה:4** |
| **בפני** | **כב' השופטת הבכירה סמדר קולנדר-אברמוביץ** | | |
| **מבקש** | | **אבי מיכלוביץ** | |
| **נגד** | | | |
| **משיבה** | | **רינה שמברג** | |

|  |
| --- |
| **החלטה** |

1. בפני בקשת הנתבע לגילוי מסמכים והמצאת תצהיר תשובות לשאלון.

2. המסמכים אשר גילויים מתבקש הם:

1. מסמכי העברת זכויות הבעלות בחנות.

2. דפי חשבון.

3. חוזה שכירות מיום 25.5.17.

4. פירוט כל ההפקדות של דמי השכירות שהתקבלו לפי החוזה מיום 25.5.17.

5. דפי חשבון של חשבון 349669 מיום פתיחתו.

כן מבקש הנתבע להורות לתובעת להשיב לשאלון שנשלח אליה ושצורף לבקשה.

3. כל הנטען על ידי הנתבע בבקשתו לגבי גילוי המסמכים הוא כי מדובר במסמכים רלוונטיים.

4. התובעת בתגובתה אינה מתנגדת למתן צו גילוי מסמכים הדדי.

5. לגבי המסמכים הספציפיים שגילויים נדרש, טוענת התובעת כדלהלן:

1. הנתבע אינו חולק בכתב ההגנה על העובדה כי הזכויות הועברו של שמה של התובעת ועל כן אין רלוונטיות למסמכי הבעלות.

2. צורפו דפי חשבון לכתב התביעה וכן הנתבעת צירף דפי חשבון לכתב ההגנה ועל כן לא ברורה דרישת הנתבע בעניין זה.

3. הסכם השכירות הנטען אינו רלוונטי למחלוקת בין הצדדים שכן מדובר בחוזה שנחתם לאחר התקופה נושא התביעה. כך גם באשר לדרישה הרביעית.

באשר לדרישה החמישית טוענת התובעת כי אינה מכירה את חשבון הבנק המפורט.

לגבי מתן תשובות לשאלון – לגבי שאלות 1,4,5,6,7,8,10,11,12 טענה התובעת כי מדובר בשאלות שאינן רלוונטיות.

לגבי יתר השאלות השיבה התובעת עליהן בגוף תגובתה.

6. לאור המפורט הנני קובעת כדלהלן:

1. ניתן צו גילוי מסמכים הדדי.

2. לגבי צו גילוי ספציפי – התובעת תמציא לנתבע מסמכי העברת הזכויות בחנות. בניגוד לנטען על ידי התובעת, אין הסכמה של הנתבע לגבי העברת הזכויות וממילא ככל שטוענת התובעת לזכויות כלשהן בחנות עליה להמציא ראיה לכך.

3. דפי החשבון – כנטען על ידי התובעת בתגובתה, אלה צורפו לכתב התביעה, ובכל מקרה משהנתבע היה מיופה כוח בחשבון הרי שמסמכים אלה היו נגישים גם לו ולא ברורה דרישתו בעניין זה.

4. לגבי חוזה השכירות מיום 25.5.17 וכל התקבולים שהתקבלו בעקבותיו – לאור העובדה כי אחת מטענות התובעת בכתב התביעה היא כי החנות הושכרה במשך השנים בסכומים שאינם תואמים דמי שכירות ראויים הרי שיש משמעות לחוזה השכירות מיום 25.5.17 שהוא חוזה שנערך על ידי התובעת והחנות הושכרה במועד זה על ידה. יחד עם זאת, איני רואה כל רלוונטיות לתקבולים שהתקבלו בעקבות החוזה ואני מחייבת את התובעת בהמצאת החוזה בלבד.

5. דפי חשבון 349669 – לאור תגובת התובעת גם הבקשה בעניין זה נדחית.

6. באשר לתצהיר תשובות לשאלון – עיון בשאלון שצורף לבקשת הנתבע מעלה מדובר בשאלות רלוונטיות לתביעה הנדונה. כן מדובר במספר שאלות מועט שאין במענה עליהן כל הכבדה על התובעת ובנסיבות אלה אני מורה על התובעת להעביר לנתבע תצהיר תשובות לשאלון האמור.

7. לאור העובדה כי הבקשה התקבלה בחלקה, אין צו להוצאות.

ניתנה היום, כ"ז ניסן תשע"ח, 12 אפריל 2018, בהעדר הצדדים.

