|  |  |  |
| --- | --- | --- |
| **בפני** | **כבוד השופט אורי גולדקורן** | |
| **התובעת** | | **ש. שלמה חברה לביטוח בע"מ ע"י ב"כ עו"ד אתי עטיה** |
| **נגד** | | |
| **הנתבעת** | | **נציגות הבית המשותף (וועד הבית) מרח' סטפן וייס 12, חיפה** |
|  | | |
|  | |  |

|  |
| --- |
| **פסק דין** |

1. ביום 13.1.2016 התרחשה נזילה שנבעה מסתימה בקו הביוב הראשי של הבניין, וגרמה לנזקים בדירתה של מבוטח של התובעת בבית משותף ברחוב וייז 12 בחיפה. התובעת פיצתה את מבוטחה בגין הנזק ונשאה אף בשכר טרחת שמאי. לאחר מכן הגישה התובעת בסך 4,466 ₪ תביעה בסדר דין מהיר נגד הנתבעת. בכתב התביעה נטען כי הסתימה בקו הביוב הראשי שבאחריות הנתבעת נגרמה כתוצאה מרשלנותה. לכתב התביעה צורפו, בין השאר, תצהיר של עובדת התובעת, העתק הפוליסה, טופס הודעה על אירוע וחוות דעת שמאי.

2. בכתב ההגנה שהוגש על-ידי יוסי קנדרו, נציג ועד הבית, הנתבעת הודתה כי התרחש אירוע הצפה בדירה וכי הגורם לכך הינו צינור ביוב שעובר לאורך כל הבניין. הנתבעת הכחישה את אחריותה להצפה וציינה כי מדובר בצינור נסתר בתוך הקיר. בנוסף נטען, כי מדובר בבניין ישן בן 30 שנה, כי בעבר לא היו נזילות דומות וכי מדובר בבלאי טבעי.

3. בדיון שהתקיים ביום 28.3.2018 הסכימו הצדדים למתן פסק דין על דרך הפשרה, על-פי סעיף 79א לחוק בתי המשפט [נוסח משולב], התשמ"ד-1984 וסיכמו את טענותיהם בעל-פה, והסמיכו את בית המשפט להכריע בתביעה הכספית בגבולות שבין 2,000 - 3,700 ₪,

4. לאחר שבחנתי את כל החומר שבפניי ושקלתי את טיעוני באי-כוח הצדדים, החלטתי לקבל את התביעה בחלקה.

5. הנני מחייב את הנתבעת לשלם לתובעת 2,000 ₪ בצירוף הפרשי הצמדה למדד וריבית כחוק החל ממועד הגשת כתב התביעה, 11.6.2017, ועד לתשלום המלא בפועל. בנסיבות העניין אין צו להוצאות.

ניתן היום, כ"ו ניסן תשע"ח, 11 אפריל 2018, בהעדר הצדדים.

