|  |  |  |
| --- | --- | --- |
| **בפני** | **כב' הרשם הבכיר ריאד קודסי** | |
| **תובע** | | **איציק ראובן** |
| **נגד** | | |
| **נתבעת** | | **רמי לוי סניף עפולה, שיווק השקמה 2006 בע"מ** |

|  |
| --- |
| **פסק דין** |

1. לפני תביעה לפיצויים ע"ס 10,000 ₪.

התובע הינו צרכן אשר ניגש לסניף של הנתבעת חנות מזון בעפולה. התובע נטל נוזל לכלים ושלישיה של קינדר.

בשלטים שהונחו בחנות נרשמו מחירים של המוצרים הנ"ל.

התובע הסתמך על המחירים שהוצגו בשלטים וכאשר ניגש לקופה לשלם הוא חויב במחיר יותר גבוה מזה שהוצג בשלטים.

2. כאשר התובע בירר את פשר ההפרש נאמר לו כי המחיר המוצג הינו של שלישיות ולא של יחידות בודדות וכי השלישיות אזלו ולכן חויב לפי יחידות.

התובע עמד על החזרת כספו ואכן הוחזר לו הסכום ששולם בגין המוצרים הנ"ל.

התובע פנה למועצה לצרכנות ולאחר שבדקה את הנושא ומשנוכחה כי מדובר בשגיאה הובטח ע"י הנתבעת לפצות את הלקוח.

התובע לא אמר נואש והגיש תביעה לו כדי ששגיאות אלו לא תחזורנה על עצמן, כפי שטען.

3. הנתבעת טענה בכתב הגנתה, כי התובע זוכה בסכום ההפרש במוצר נוזל הכלים. אשר למוצר קינדר הרי התובע ביקש לרכוש יחידות בודדות עם מס' קוד אחר מאשר שלוש יחידות באריזה אחת. לטענת הנתבעת ,אריזה אחת של שלוש יחידות מחירה זול מאשר שלוש יחידות נפרדות.

4. התקיים דיון בפני ביום 25.03.18 שבמהלכו העידו התובע ונציג הנתבעת והתרשמתי מעדויותיהם, באופן בלתי אמצעי. כל צד חזר בעדותו על גרסתו בכתב הטענות שלו.

5. כידוע, כלל בהליך אזרחי כי " המוציא מחברו עליו הראיה", היינו, התובע נושא בנטל השכנוע לגבי כל יסודותיה העובדתיים של עילת תביעתו. חובת ההוכחה המוטלת על בעל דין הנושא בנטל השכנוע היא עמידה ברמה של מאזן ההסתברויות, על בעל דין להוכיח כי גרסתו סבירה יותר ומתקבלת על הדעת יותר מהגרסה שכנגד.

לאחר שעיינתי בכתבי הטענות ובעדויות העדים לא שוכנעתי כי הנתבעת הטעתה את ציבור הקונים בהצגת מחיר שונה.

הסבר הנתבעת כי מארז שלוש יחידות עולה פחות מאשר שלוש יחידות נפרדות הניח את דעתי שכן נהוג בבתי עסק לשווק שלישיות, שישיות ועוד מוצרים שונים.

ככל שהכמות עולה יורד מחיר היחידה וזה דבר מקובל בצרכנות.

נכון הוא שעל הנתבעת לשים שלט היכן שמונחות יחידות ולהסב תשומת לב הצרכן לכך שישנן אריזות של מוצר זה במחיר זה וזה.

אך בין התנהלות הנתבעת להטעיית הציבור קיים מרחק רב.

על כן התובע לא הוכיח את תביעתו ובשל כך אני דוחה אותה, אין צו להוצאות.

**המזכירות תמציא העתק פסק דין זה לצדדים.**

ניתן היום, כ"ו ניסן תשע"ח, 11 אפריל 2018, בהעדר הצדדים.

