|  |  |  |
| --- | --- | --- |
| **בפני** | **כבוד השופטת עינב גולומב** | |
| **תובע/מבקש** | | **אחמד יזבק** |
| **נגד** | | |
| **נתבעים/משיבים** | | **1. ענאן שרארי**  **2. עימאד שרארי**  **3. ג'קלין שרארי** |
|  | | |

|  |
| --- |
| **החלטה** |

בפני בקשה להטלת עיקולים זמניים ותפיסת נכסים (תכולת חנות).

בכל הנוגע לבקשה למתן צווי עיקול זמני על חשבונות בנק, לאחר שעיינתי בבקשה ובתצהיר על נימוקיהם וכן בכתב התביעה על נספחיו, ולאחר שנחה דעתי, בשלב זה, כי קיימות ראיות מהימנות לכאורה לקיום עילת תביעה ולחשש סביר להכבדה על ביצוע פסק הדין לכשיינתן, הנני נעתרת לבקשה ומורה על עיקול זמני על הנכסים המפורטים בבקשה. העיקול מוגבל עד לסכום של 200,668 ₪.

הצו ניתן בכפוף להוראות כל דין בדבר פטור מעיקול.

הצו עיקול לא ייכנס לתוקפו אלא לאחר שהמבקש ימציא את הערובות המפורטות להלן לפיצוי כל נזק שייגרם כתוצאה ממתן צו העיקול למי שאליו מופנה הצו, אם תיפסק התובענה או אם יפקע הצו מסיבה אחרת, ואלה הערובות:

א. התחייבות עצמית של המבקש על פי תקנה 365 (ב) לתקנות סדר הדין האזרחי, התשמ"ד – 1984.

ב. ערבון כספי בסך 15,000 ₪ או לחילופין ערבות בנקאית בסכום הנ"ל.

אשר לבקשה הנוגעת לתכולת חנות בבעלות הנתבעים, ככל שניתן להבין מהבקשה עניינה תפיסת הנכסים המצויים בחנות ע"י המבקש, לצורך ייחודם להבטחת ביצוע פסה"ד לכשיינתן. לבקשה מעין זו לא הונחה בבקשה תשתית נדרשת. מעבר לכך שלא הוגדר באופן ברור הבסיס המשפטי של הבקשה בהתייחס לסוגי הסעדים הזמניים הקבועים בתקנות סדר הדין האזרחי, תשמ"ד – 1984, הרי שמדובר בסעד שמבחינת מהותו הוא דרסטי וחריג, בפרט בתביעה כספית, ויש להניח לגביו תשתית מספקת. בענייננו הדבר לא נעשה, אף לא ברמה לכאורית. הבקשה הינה לאקונית ודלה ביותר בנקודה זו וללא הנחת נתונים שיש בהם להצדיק סעד זמני חריג מהסוג הנ"ל. מכל מקום, נוכח מתן סעדים זמניים אחרים, הרי שבמדרג המידתיות אין מקום בשלב הנוכחי למתן סעד מעין זה המבוקש בטרם מיצוי הסעדים הזמניים האחרים.

המבקש ימציא למשיבים במסירה אישית את הבקשה על נספחיה, כתב התביעה והעתק החלטה זו בתוך שלושה ימים.

**המזכירות תמציא את ההחלטה לב"כ התובע.**

ניתנה היום, כ"ו ניסן תשע"ח, 11 אפריל 2018, בהעדר הצדדים.

