|  |  |
| --- | --- |
| **לפני כבוד השופטת מיה רויזמן-אלדור** | |
| **התובעת (הנתבעת שכנגד):** | **כלל חברה לביטוח בע"מ** ע"י ב"כ עו"ד רותם-דיין |
| **נגד** | |
| **הנתבעים (התובעות שכנגד):** | **1.אדיר מואס**  **2.שפרה מואס**  **3.איי.די.איי. חברה לביטוח בע"מ** ע"י ב"כ עו"ד דורון |

|  |
| --- |
| **פסק דין** |

לפני תביעה עיקרית ותביעה שכנגד שעניינן תאונת דרכים אשר אירעה ביום 15.8.15 בראשון-לציון בין כלי רכב נושא מספר רישוי 49-448-52 ובין כלי רכב נושא מספר רישוי 98-448-11 (להלן: **"התאונה"**).

בתום הדיון בתביעה, לאחר שמיעת טענות הצדדים והעדויות, הסמיכו באי כוח בעלי הדין את בית המשפט לפסוק את הדין על דרך הפשרה, על פי סע' 79א. לחוק בתי המשפט התשמ"ד-1984. זאת לאחר שהובהר לצדדים כי פסק הדין יינתן ללא נימוקים וכי העילות לערעור על פסק דין זה הינן מצומצמות ביותר, כך שקיים קושי משמעותי לערער עליו.

לאחר ששמעתי את העדויות ובחנתי את הראיות, ובשים לב לנסיבות קרות התאונה ומוקדי הנזק ברכבים, הגעתי לכלל מסקנה כי יש לחלק את האחריות בין הנהגים המעורבים, באופן בו יישא הנתבע 1 (נהג רכב התובעות שכנגד) באחריות בשיעור של 80% ואילו נהג רכב התובעת (הנתבעת שכנגד) יישא באחריות בשיעור של 20%.

נוכח האמור לעיל, אני קובעת כדלקמן:

**בתביעה העיקרית** ישלמו הנתבעים לתובעת סך של 15,566 ₪ בתוספת הפרשי הצמדה מיום 29.3.16 ועד ליום התשלום המלא בפועל, אגרת בית משפט ששולמה, שכר כלל העדים כפי שנפסק במהלך הדיון ושכ"ט עו"ד בסך 2,732 ₪.

**בתביעה שכנגד** תשלם הנתבעת שכנגד לתובעות שכנגד סך של 1,861 ₪ בתוספת הפרשי הצמדה מיום הגשת התביעה שכנגד ועד ליום התשלום המלא בפועל, אגרת בית משפט ששולמה, ושכ"ט עו"ד בסך של 1,500 ₪.

ניתן לתובעת שכנגד 2 היתר לפיצול סעדים בגין ראש נזק של הפסד הנחת היעדר תביעות ככל שייגרם לה נזק שכזה בפועל, ובכפוף להצגת אסמכתאות מתאימות.

הסכומים הכוללים ישולמו בתוך 30 ימים.

ניתן בזאת פטור מתשלום מחציתה השנייה של האגרה בתביעה העיקרית ובתביעה שכנגד.

**המזכירות תמציא את פסק הדין לבאי-כוח הצדדים.**

ניתן היום, כ"ו ניסן תשע"ח, 11 אפריל 2018, בהעדר הצדדים.

