|  |  |  |
| --- | --- | --- |
| **בפני** | **כבוד השופט אורי גולדקורן** | |
| **התובעת** | | **איילון חברה לביטוח בע"מ, ח"פ 52-0042169 ע"י ב"כ עו"ד שי ששון-נתנאל** |
| **נגד** | | |
| **הנתבעים** | | **1. עלי טארק, ת"ז 058953662**  **2. מנורה מבטחים ביטוח בע"מ, ח"פ 52-0042540 שניהם ע"י ב"כ עו"ד שי ליאון**  **3. אחמד חליליה, ת"ז 312317811  ע"י ב"כ עו"ד כמאל אבו רחמון** |

|  |
| --- |
| **פסק דין** |

1. ביום 18.12.2015 אירעה תאונת שרשרת בה היו מעורבים שלושה כלי רכב אשר נסעו אחד אחרי השני בטור. ברכב הראשון מסוג פורד, אשר בוטח על-ידי התובעת, נהגה חליליה אגסאן (להלן: נהגת הפורד), ברכב השני מסוג סקודה, אשר היה בבעלות הנתבע מס' 1 ובוטח על-ידי הנתבעת מס' 2, נהג יעקב תבורי (להלן: נהג הסקודה), וברכב השלישי מסוג ב.מ.וו נהג הנתבע מס' 3 (להלן: נהג הב.מ.וו). בעקבות התאונה נגרם נזק לפורד. התובעת אשר סברה שהתאונה נגרמה באשמת נהג הסקודה ונהג הב.מ.וו, הגישה תביעה נגד הנתבעים בגין נזקיה.

2. בכתב התביעה נטען כי בזמן שהפורד נסע בכביש בנצרת והאט כדי לאפשר לאוטובוס להשתלב, פגע הסקודה בפורד מאחור והב.מ.וו פגע בסקודה מאחור. בכתב ההגנה שהגישו הנתבעים מס' 1 ו-2 נטען כי בעקבות האטת הפורד, האט נהג הסקודה את רכבו ותוך כדי כך פגע בו הב.מ.וו והדף אותו אל עבר הפורד. בכתב ההגנה מטעם הנתבע מס' 3 נטען כי תחילה פגע הסקודה בפורד ורק לאחר מכן פגע הב.מ.וו קלות בסקודה.

3. ביום 13.3.2018 העידו שלושת הנהגים ונחקרו בחקירות נגדיות. נהגת הפורד העידה כי נסעה במהירות 50-40 קמ"ש וכאשר ראתה אוטובוס יוצא מתחנה באופן מפתיע, היא נאלצה לבלום. לדבריה, היא "הרגישה" שתי פגיעות, אך לא ידעה לומר מה היה סדר הפגיעות בכל אחד מכלי הרכב. נהג הסקודה העיד כי ראה שהפורד האט ולכן הוא בלם מבלי לפגוע בו ובתוך כך פגע הב.מ.וו בעוצמה בסקודה והדף אותו קדימה, אל עבר הפורד, שפגע בו. הוא הדגיש כי הב.מ.וו פגע בסקודה לפני שהסקודה פגע בפורד. לעומת זאת, לדברי נהג הב.מ.וו, בזמן שהוא נהג במהירות 50-40 קמ"ש, הוא ראה שהפורד עצר בתחנה. בתוך כך, נהג הסקודה ניסה ולא הצליח לעקוף את הפורד ופגע בו. בהמשך, ה.ב.מ.וו פגע קלות בסקודה.

4. באי-כוח הצדדים הסמיכוני לתת פסק דין על דרך הפשרה על-פי סעיף 79א לחוק בתי המשפט [נוסח משולב], התשמ"ד-1984 וסיכמו את טענותיהם בעל פה.

5. לאחר שבחנתי את כל החומר שבפניי החלטתי לקבל את התביעה, ולקבוע כי האחריות של נהג הסקודה הינה בשיעור 80% ושל נהג הב.מ.וו הינה 20%.

6. לאור האמור לעיל, הנני מקבל את התביעה ומורה כלדקמן:

נתבעים 1 ו-2 (ביחד ולחוד) ישלמו לתובעת את הסכומים הבאים:

(א) 6,468 ₪ בצירוף הפרשי הצמדה וריבית כחוק החל ממועד הגשת התביעה, 15.1.2017, ועד לתשלום המלא בפועל;

(ב) שני שליש מאגרת תביעה בצירוף הפרשי הצמדה וריבית כחוק החל ממועד הגשת התביעה ועד לתשלום המלא בפועל;

(ג) שכר טרחת עורך-דין בסך 2,000 ₪ בצירוף הפרשי הצמדה וריבית כחוק החל מהיום ועד לתשלום המלא בפועל.

נתבע 3 ישלם לתובעת את הסכומים הבאים:

(א) 1,616 ₪ בצירוף הפרשי הצמדה וריבית כחוק החל ממועד הגשת התביעה, ועד לתשלום המלא בפועל;

(ב) שליש מאגרת תביעה בצירוף הפרשי הצמדה וריבית כחוק החל ממועד הגשת התביעה ועד לתשלום המלא;

(ג) שכר טרחת עורך-דין בסך 500 ₪ בצירוף הפרשי הצמדה וריבית כחוק החל מהיום ועד לתשלום המלא בפועל.

ניתן היום, כ"ו ניסן תשע"ח, 11 אפריל 2018, בהעדר הצדדים.

