**12 אפריל 2018**

**לפני: כב' השופטת דניה דרורי**

|  |  |
| --- | --- |
| **התובעת:** | **דורית טובה רבקה אברמוביץ'**  **ע"י ב"כ: עו"ד ווג'די היבי** |
| **-** | |
| **הנתבע:** | **המוסד לביטוח לאומי**  **ע"י ב"כ: עו"ד מירב אבירם** |

**החלטה**

בהמשך להחלטה מיום 9.4.18 אני מורה על מינויו של מומחה-יועץ רפואי בתחום האורתופדי וקובעת כדלקמן:

1. **מינוי מומחה רפואי**

**ד"ר יובל קריגר**, מתמנה בזאת לשמש מומחה יועץ רפואי (להלן – **המומחה**), לשם מתן חוות דעת רפואית בשאלות המפורטות להלן בהחלטה זו והמתייחסות לתובע, וזאת תוך 30 ימים מקבלת החלטה זו.

המומחה ייתן את חוות דעתו בדרך שבה ניתנת חוות דעת של מומחה לפי פקודת הראיות [נוסח חדש], התשל"א – 1971 (להלן **– פקודת הראיות**), ובכלל זה יפרט בחוות-דעתו את פרטי השכלתו וניסיונו, וכן יצהיר כי ידוע לו שחוות דעתו ניתנת במקום עדות בבית הדין על המשתמע מכך.

2. **מסמכים רפואיים**

להחלטה זו מצורפים מסמכים כמפורט להלן:

א. תיקה הרפואי של התובעת בקופת חולים כללית.

ב. מסמכים רפואיים שצורפו לכתב התביעה ולתצהיר התובעת.

3. **התשתית העובדתית:**

א. התובעת ילידת 1959.

ב. ידה הדומיננטית של התובעת היא יד ימין.

ג. התובעת משמשת כחוקרת מעבדה העוסקת בתחום הביולוגיה וטיפול במים ובשפכים, וזאת החל מחודש 6/1991 ועד היום.

ד. יום העבודה של התובעת הוא בן כ- 8 שעות, ומוקדש לעבודות מעבדה, עבודה משרדית, השתתפות בישיבות ונסיעות למפעלים להם ניתנים שירותי המעבדה. מתוך יום העבודה מקדישה התובעת 3 שעות ביום לישיבות; 40 ד' ביום לשיחות טלפון; ונסיעות מחוץ לעיר לאיזור ב"ש – פעם בשבוע;

יתרת הזמן (היינו, כארבע שעות ביום) – מבצעת התובעת פעולות הכרוכות בשימוש במחשב לרבות הקלדה של נתונים וטקסט, וכן משימות מעבדה.

ה. משימות הקלדה ושימוש במחשב – אלה מבוצעות תוך שימוש מוגבר ביד הדומיננטית, אבל גם ביד שמאל לצורך הקשה על פונקציות מקוצרות. לרוב תוך שימוש באגודל ובאצבע המורה, וזאת בשתי הידיים. משימות ההקלדה כוללות את הפעולות הבאות מדי יום:

1. מענה והקלדה לדוא"ל – במשך 45 דק' עד שעה בשעות הבוקר ברצף. ההקלדה נעה החל ממספר שורות ועד עמוד, לרבות תוך הוספת מלל או טבלאות מתוך מסמכים אחרים.

2. הקלדת ועריכת דו"חות והזנת נתונים במשך כשעה ביום במצטבר – במסגרת משימה זו התובעת מקבלת בסיס נתונים מספריים מהמעבדה, שמסודרים בדו"ח אקסל או בגרפים, ובונה מהם דו"ח, הכולל תקציר, סדר הנתונים, מבוא, תיאור שיטת העבודה, בדיקה וסיכום. הדו"ח כולל טבלאות, גראפים וכדומה. התובעת מכינה דו"חות כאלה מדי שבוע (ממוצע של 2 דו"חות בשבוע, שכל אחד מהם מכיל בין 5 ל- 10 עמודים, שמתוכם 1/3 עד 1/2 הם מלל).

מלבד הדו"חות השוטפים, התובעת מכינה בין 10 ל- 20 דו"חות בהיקף נרחב יותר מדי שנה, המכילים בין 20 ל- 40 עמודים, שמתוכן כ- 1/3 עד 1/2 הם מלל.

3. הקלדת הצעות/ תכניות מחקר וסיכום חודשי של התקדמות המחקר – כל סיכום מכיל עמוד אחד של מלל חופשי ולאחריו הקלדת והזנת נתונים ומלל בטקסטים קצרים לתוך מסמך אקסל בן מספר עמודים. דו"ח חודשי מדי חודש. סה"כ דו"חות והצעות/ תכניות מחקר - כ- 4- 12 דו"חות בחודש.

4. חיפוש במאגרי מידע, כולל סימון, גלילה וגזירה עם העכבר, תוך שימוש ביד ימין.

פעולת השימוש במחשב וההקלדה מבוצעות במשך כשעתיים ביום במצטבר, בין השאר תוך שימוש בפעולות מקוצרות ושימוש בבוהן (CTRL + מקש נוסף), בהיקף של 2/3 ביד שמאל והיתר ביד ימין.

ו. משימות מעבדה

במהלך 5 השנים הראשונות לעבודתה ביצעה התובעת את עבודת המעבדה במשך כ- 5-6 שעות ביום במצטבר. לאחר מכן, במקביל לביצוע משימות או חלקן על-ידי טכנאי במעבדה, היקף הפעילות הפיזית שהתובעת מבצעת בעצמה במעבדה פוחת.

עבודה המעבדה כוללת :

1. קבלת דוגמאות שפכים במיכלים המכילים 1 – 10 ליטר. יש צורך בהרמת המיכל, נטילת דוגמאות, העברה לכלים קונים, פעולות של סיבוב, בחישה ודיגום.

2. פעולת דיגום תוך שימוש בפפיטה – פעולה המתבעת תוך לחיצה של האגודל על הפפיטה. פעולת הדיגום נעשית בכל ניסוי פעם-פעמיים בשבוע.

במסגרת ניסויי פריקות (על 8- 12 כלים שעומדים במקביל ועוקבים אחריהם כל שבוע) מבוצעות 12 שאיבות דיגום מכל אחד מ- 8-12 כלים פעם בשבוע, כך שלגבי כל שאיבה יש 2-3 לחיצות.

3. פעולת כיול של הפפיטה המבוצעת באמצעות סיבוב תוך שימוש באגודל והאצבע מורה.

4. פעולת הזרקה – במסגרת ניסויי קואגלציה (ניסוי קצר יחסית בו החומר נמצא מספר שעות בעבודה, ומזריקים עליו חומרים). בארבע-חמש השנים האחרונות, מבוצע בהיקף 4-5 ניסויים בשבוע, שבכל אחד מהם מזריקים חומרים ל- 3 כלים, ולעתים יש מקום לחזור על הניסוי. סה"כ בין 12 ל- 20 פעולות הזרקה בשבוע. פעולה זו בוצעה גם בתקופות קודמות אבל בהיקף פחות.

5. פעולת סינון (מבוצעת הן בניסויי פריקות והן בניסויי קואגלציה) – מבוצעת פעולת הכנסת דגימה לתוך מסנן ולחיצה על המסנן (שצורתו כעין מזרק שאליו מורכב סביבון-מסנן) של החומר לתוך כלי. הלחיצה מבוצעת על-ידי הבוהן כנגד התנגדות של הנוזל. כל לחיצה אורכת כחמש דקות לא רציף עם הפסקות (לצורך החלפת סביבון מסנן) ועד ריקון החומר במזרק. פעולת סינון כזאת מבוצעת בכ- 15 מזרקי סינון בשבוע.

6. פתיחת וסגירת כלים שהראש עליהם קורא את הלחץ בכלי, תוך ביצוע פעולה של סיבוב ולחיצה באמצעות האגודל. פעולה זו מבוצעת על בין 4 ל- 17 כלים מדי 4-5 ימים לצוך פתיחת וסגירת הכלי. לצורך קריאת הלחץ בכלי יש צורך בביצוע פעולת לחיצה עם הבוהן מדי יום.

עבודת המעבדה כמפורט לעיל מבוצעת לא רק על-ידי התובעת אלא גם על-ידי טכנאים במעבדה, שעבדו עמה חלק מהזמן. בשנים הראשונות לעבודתה, רוב עבודת המעבדה בוצעה על-ידי התובעת.

ב- 8-9 השנים האחרונות עבדה במקביל לתובעת טכנאית בחצי משרה, מתוכם כ-3 שנים במשרה מלאה, כחצי שנה לא עבדה כלל. גם קודם לכן הועסקו טכנאים במעבדה באופן חלקי ומשתנה. כאשר מועסק טכנאי במעבדה, חלק מהעבודה כמפורט לעיל נעשית על-ידי הטכנאי.

4. **השאלות:**

א. מהו הליקוי ממנו סובלת התובעת בידיה?

ב. האם ניתן לקבוע, בסבירות של מעל 50%, קיומו של קשר סיבתי בין עבודת התובעת לליקוי ממנו היא סובלת?

גם החמרת מצב הליקוי עקב העבודה משמעה קיום קשר סיבתי בין השניים.

ג. ככל שהתשובה לשאלה הקודמת הינה בחיוב, וקיים לדעת המומחה קשר סיבתי בין העבודה לליקוי, הוא מתבקש להשיב לשאלה הבאה בדבר אופן קרות הליקוי, דהיינו:

האם בעיקרו של דבר ניתן לומר, כי ליקויה של התובעת עקב עבודתה נגרם על דרך של פגיעות זעירות כך שכל אחת מהן הסבה לה נזק זעיר בלתי הדיר עד שהצטברות הנזקים הזעירים הללו זה על גבי זה גרמה גם כן לליקויה (כדוגמת טיפות מים המחוררות את האבן עליה הן נוטפות).

ד. ככל שהמומחה ישיב לשאלה הקודמת בחיוב, הוא מתבקש להשיב לשאלה הבאה בדבר השפעת העבודה על הליקוי ביחס לגורמיו האחרים, דהיינו - האם לעבודת התובעת השפעה משמעותית על ליקויה של התובעת? (השפעה משמעותית על פי הפסיקה הינה בשיעור של 20% ומעלה).

ה. האם נתקיימו בתובעת התנאים להכיר במחלתה כ"מחלת מקצוע", ולו על דרך של החמרה, בהתאם לתוספת השנייה לתקנות הביטוח הלאומי (ביטוח מפני פגיעה בעבודה) תשי"ד - 1954 ואם כן לאיזו מחלת מקצוע מתאים מצבה של התובעת?

5. אם וככל שמי מהצדדים היה או עודנו בקשר עם המומחה, לגבי תובענה זו או הפגיעה מושא התובענה, לרבות חוות דעת שקיבל מהמומחה, יגיש הודעה בכתב לבית דין זה וישירות לצד שכנגד, תוך 7 ימים ממועד קבלת החלטה זו.

**מובהר כי על הצדדים להימנע מלפנות ישירות למומחה.**

אין בהוראה זו כדי לפגוע בחובה המוטלת על המומחה לדווח על כל מצב של ניגוד עניינים או חשש לניגוד עניינים במתן חוות דעתו.

6. **התיק יובא לעיוני ביום 20.6.18.**

**המזכירות תמציא העתק החלטה לצדדים ולמומחה, בדואר רשום +אישור מסירה.**

**ניתנה היום, כ"ז ניסן תשע"ח, (12 אפריל 2018),בהעדר הצדדים ותישלח אליהם.**

