|  |  |  |
| --- | --- | --- |
| **בפני** | **כבוד השופט שלמה מיכאל ארדמן** | |
| **מבקשים** | | **משה פרי** |
| **נגד** | | |
| **משיבים** | | **1. סמואיל ברברמן**  **2. גלינה ברברמן** |
|  | | |

|  |
| --- |
| **החלטה** |

בתובענה שבפני מבקש המבקש - התובע, נושה של המשיב מס' 1, שהינו משיב פורמאלי בתובענה, על פי פסק דין, לחייב את המשיבה 2 – רעייתו של המשיב 1, בחובו של המשיב 1 וזאת בטענה לחזקת שיתוף ומכוחה "לשיתוף בחובות" של בן זוג, נוכח אי תשלום החוב על ידי המשיב 1, במסגרת תיק הוצאה לפועל שנפתח נגדו.

בטרם אדון בתובענה, נדרש התובע להתייחס לשאלות הבאות:

1. בכתב התביעה לא מצוין מתי התחתנו המשיבים. האם אין חשיבות לעובדה זו לתובענה? ככל שעסקינן בזוג עליו חל חוק יחסי ממון, התשל"ג-1973, כיצד ניתן לטעון לשיתוף בחובות, בהעדר טענה לפקיעת הנישואין? (מתבקשת התייחסות לפסיקה השוללת תחולתה של חזקת השיתוף בנסיבות אלה – ראה למשל: ע"א 1915/91 **יעקובי נ' יעקובי**, פ"ד מט (3) 529 (1995); רע"א 8672/00 **אבו רומי נ' אבו רומי**, פ"ד נו (6) 175 (2002); עש"א (ת"א) 60550-06-16 **סולימה סחר בינלאומי בע"מ נ' שאשא** [ניתן ביום 1.3.2016]; ע"א (חי') 2200-06-13 **אסולין נ' פרנקל** [ניתן ביום 24.11.13]).

2. גם בהנחה כי חלה חזקת השיתוף, כיצד נטען לשיתוף בחובות, בלא טענה בכתב התביעה לקיומו של "מועד קריטי" כמשמעות מונח זה בפסיקה, ביחסי בני הזוג או כאירוע חיצוני דוגמת פשיטת רגל של המשיב מס' 1, וזאת בהינתן העובדה כי לכאורה עסקינן בחוב מסחרי של המשיב 1 שלא נטען כי הינו חוב הנוגע לדירת המגורים של בני הזוג? (מתבקשת התייחסות להלכת בית המשפט העליון בעניין רע"א 8791/00 **שלם נ' טוינקו בע"מ**, פ"ד סב (1) 165 (2006) ולפסיקה בעקבותיה כגון: ע"א 4140/16 **סיבוני נ' רייזמן** [ניתן ביום 7.7.2016]; ת.א. (ת"א) 30897-12-12 **אייקוט נ' רוזנפלד** [ניתן ביום 28.2.2018]; ת.א. (ת"א) 28893-11-12 **קנטי נ' דביר** [ניתן ביום 15.10.17]).

המבקש מתבקש ליתן התייחסותו לאמור לא יאוחר מיום 15.5.18. בהעדר התייחסות, תימחק התביעה מחוסר מעש ומחוסר עילה.

**תזכורת מעקב ליום 16.5.18.**

ניתנה היום, כ"ז ניסן תשע"ח, 12 אפריל 2018, בהעדר הצדדים.

