|  |  |  |
| --- | --- | --- |
| **בפני** | **כב' הרשמת הבכירה יונת הברפלד-אברהם** | |
| **תובע** | | **בוריס קרסנפולסקי** |
| **נגד** | | |
| **נתבעים** | | **1.יוסף סמוכה**  **2.סמוכה קרנית** |

|  |
| --- |
| **פסק דין** |

ביום 26/3/18 התקיים דיון בתיק.

התובע, בליווי בתו, התייצב לדיון מטעם הנתבעים לא היתה הופעה והם אף לא הגישו כתב הגנה.

ביום הדיון, הגישה הנתבעת בקשה לדחיית הדיון עקב סיבות רפואיות. בהחלטה שניתנה מאותו יום נקבע כי –

**"הבוקר הוגשה בקשה לדחיית מועד הדיון היות והנתבעת 2 בקופת חולים, מקבלת עירוי עקב מחלתה. לבקשה צורף אישור מחלה וכן פירוט בעייתה הרפואית של הנתבעת.**

**הנתבעים שניהם קיבלו את כתב התביעה, אולם לא הגישו כתב הגנה. הנתבעת בבקשתה אינה מתייחסת לכך.**

**עוד בטרם אשקול אם יש מקום ליתן פסק דין בהעדר הגשת כתב הגנה, אני מאפשרת לנתבעת להגיש כתב הגנה מטעמה וזאת תוך 15 יום מהיום ולא יאוחר מיום 10.04.18.**

**לאחר שאקבל את כתב ההגנה מטעם הנתבעים ואלמד אם יש מחלוקת לעניין האחריות לקרות התאונה, תינתן החלטה בעניין קביעת דיון נוסף או מתן פסק דין בהעדר הגנה".**

למרות החלטתי, לא הוגש כתב הגנה כפי שנקבע.

המזכירות עדכנה כי לא ניתן היה ליצור עם הנתבעת קשר משאין בתיק את מספר הטלפון שברשותה אולם אין בכך כדי לפטור את הנתבעים מהגשת כתב הגנה, כפי שנקבע. הנתבעת לא טענה בבקשה כי לא קיבלה את כתב התביעה והיא אף לא הסבירה מדוע לא הוגש כתב הגנה. לפנים משורת הדין ניתנה לה אפשרות להגיש כתב הגנה והיא לא עשתה כן. גם אם דבר החלטתי לא הובא לידיעתה, הרי משהנתבעת הגישה בקשה לדחיית מועד הדיון, עליה לעקוב אחר קבלת החלטה בבקשה, ולו עשתה כן, היתה מודעת להחלטה שניתנה ביום 26/3/18.

לאחר שעיינתי בכתב התביעה ומששמעתי את התובע בדיון שהתקיים, ובהעדר הגשת כתב הגנה מטעם הנתבעים, מצאתי כי דין התביעה להתקבל.

אני מחייבת את הנתבעים, ביחד ולחוד, לשלם לתובע סך של 6,125 ₪, בתוספת אגרת בית המשפט בסך של 61 ₪ ובתוספת הוצאות התובע בסך של 600 ₪. סכומים אלו יישאו הפרשי הצמדה וריבית מיום הגשת התביעה (5/4/17) ועד מועד התשלום בפועל.

התשלומים ישולמו לתובע תוך 30 יום ממועד קבלת פסק הדין אצל הנתבעים.

רשות ערעור תוך 15 יום.

ניתן היום, כ"ו ניסן תשע"ח, 11 אפריל 2018, בהעדר הצדדים.

