|  |  |  |
| --- | --- | --- |
| **בפני** | **כב' סגן הנשיאה, השופט אלון אופיר** | |
| **מאשימה** | | **מדינת ישראל** |
| **נגד** | | |
| **נאשמים** | | **סלמאן חויטה (עציר)** ע"י ב"כ עו"ד אלפוכארי |

|  |
| --- |
| **גזר-דין** |

הנאשם הורשע על פי הודאתו בביצוע עבירה של נהיגת רכב בזמן בו רישיון נהיגתו היה פסול בניגוד לסעיף 67 בפקודת התעבורה, תשכ"א-1961 (להלן – בפקודה) וכן בביצוע עבירה בניגוד לסעיף 10(א) בפקודה זאת יחד עם עבירה בניגוד לסעיף 2(א) בפקודת ביטוח רכב מנועי.

מתחם הענישה ביחס לעבירה של נהיגה בזמן פסילה נקבע על ידי בית המשפט המחוזי, באר-שבע

**בעפ"ת 59810-07-12 דרור אביטל נגד מדינת ישראל** שם נאמר באופן מפורש:

"**מתחם הענישה הקבוע לעבירות של נהיגה בזמן פסילה, נע בין מאסר על תנאי בנסיבות קלות באופן מיוחד, עד לתקופת מאסר בת שנה**."

מתחם תקופת פסילת רישיון הנהיגה ביחס לעבירה של נהיגה בזמן פסילה, נקבע על ידי בית המשפט המחוז, באר-שבע **בעפ"ת 43966-08-13 חאלד זידאן נגד מדינת ישראל**:

"**הטווח של עשרים וארבעה חודשי פסילת רישיון הינו בתוך מתחם העונש ההולם, אשר נע בין 6 חודשים ועד לחמש שנים**."

ב"כ המדינה עתרה לענישה הכוללת מאסר בפועל לצד רכיבי ענישה נוספים תוך שהודגשה חומרת מעשי הנאשם על רקע עברו התעבורתי. עוד התבקשתי להפעיל מאסר מותנה התלוי כנגד הנאשם כתוצאה מגזר דין שניתן בעניינו רק לאחרונה ביום 27.2.18.

ב"כ הנאשם הדגיש בטיעוניו את לקיחת האחריות מצד הנאשם, את גילו ומצבו הבריאותי החריג, את נכותו של הנאשם ואת מצבה הקשה של אשת הנאשם הסובלת מנכות נפשית.

בטיעוניו ביקש ב"כ הנאשם כי מאסר מותנה התלוי כנגד הנאשם יוארך ולא יופעל.

**דיון וגזירת הדין –**

צודקת בא כח המדינה בטיעוניה כי סמיכות האירוע הנוכחי לגזר הדין אשר ניתן כנגד הנאשם רק ביום 27.2.18 מדגישה עד מאד את זלזול הנאשם בהחלטת בית המשפט ובחוק.

על פניו, ובנסיבות אחרות (כפי שיוסבר על ידי בהמשך ההחלטה) נכון היה להפעיל המאסר המותנה התלוי כנגד הנאשם ואף להוסיף תקופת מאסר נוספת החורגת מחלקו הנמוך של מתחם העונש ההולם.

אלא שבפרשה זו מתקיימות נסיבות אישיות חריגות ומיוחדות המשפיעות בעיני על שאלת הארכת או הפעלת המאסר המותנה:

הנאשם בפרשה זו שהוא אדם הסובל מנכות תפקודית בשיעור של 100% **כתוצאה מאירוע מוחי אותו עבר לאחרונה**.

הנאשם נעצר כתוצאה מנהיגתו האחרונה ביום 14.3.18.

מעל חודש ימים מצוי הנאשם מאחורי סורג ובריח ללא כל חלופה מאיינת מסוכנות.

הנאשם בחר לאחר חודש של מעצר לקחת אחריות מלאה על מעשיו, אף שהסביר כי בנסיבות האירוע הנתון (ובדומה לנהיגתו הקודמת) נטלה אשתו (הסובלת מנכות נפשית ודיכאון שלאחר לידה) את בנו בן 10 החודשים ופשוט ברחה רגלית מהבית לרחוב.

הנאשם חשש לחיי בנו שכן סבר כי אשתו תפגע בתינוק במצבה הנפשי.

ניסיונות הנאשם לאתר במהירות קרוב משפחה אשר יסייע לו בחיפושים לא צלחו, ואז החליט לנהוג בעצמו ברכב לצורך איתור אשתו.

נהיגתו הייתה בסמוך לביתו בעיר רהט וכבר בחקירתו הסביר את נסיבות נהיגתו.

ברור על פניו כי אין המדובר בנסיבות אשר הצדיקו את הנהיגה וברור כי הנאשם ביצע עבירה חמורה (קל וחומר כאשר ברקע תלוי כנגדו מאסר מותנה בר הפעלה).

יחד עם זאת, ניתן להבין כי הנאשם נקלע למצוקה ממשית אשר הובילה אותו לקבלת ההחלטה המוטעית, והיום ייתן הנאשם את הדין ביחס להחלטה זו **לאחר שכבר ישב מאחורי סורג ובריח בתנאי מעצר מעל לחודש ימים.**

לנאשם בן נוסף הסובל ממחלת כליות קשה (מטופל דיאליזה 3 פעמים בשבוע) .

אין חולק כי הנאשם מורשה במקור לנהיגה וזולת עצם הנהיגה תחת פסילה לא בוצעה עבירה נלווית אותה ניתן להגדיר כ"בריונות כבישים".

בנסיבות החריגות האישיות אשר הוצגו לעיל, אני סבור כי למרות סמיכות ביצוע העבירה להחלטת בית המשפט מיום 27.2.18, יש הצדקה להורות על הארכת המאסר המותנה, **זאת גם במחיר החמרה משמעותית מאד של רכיב הפסילה בפועל עד כדי פסילת הנאשם לצמיתות**.

אין אני סבור כי לאור מצבו הבריאותי של הנאשם, על רקע עברו התעבורתי החריג מאד ואשר מעיד על אי התאמתו לנהיגה , נכון יהיה לאפשר לו לחזור ולנהוג בכבישי ישראל.

נכון יהיה שלא לשלוח הנאשם אל מאחורי סורג ובריח בנסיבות, אך במקביל וכדי לאזן ההחלטה, נכון יהיה גם להרחיקו לצמיתות מכל יכולת נהיגה עתידית.

אני סבור כי בתמהיל הענישה לעיל, יש כדי לענות על עקרון ההלימה הקבוע בחוק.

לפיכך, הנני דן את הנאשם לעונשים הבאים:

א. קנס בסך 1000 ₪ או 10 ימי מאסר תמורתו.

הקנס ישולם תוך 120 יום מהיום.

ב. **הנני פוסל את הנאשם מלקבל או מלהחזיק רישיון נהיגה לצמיתות**.

פסילת הנאשם תיכנס לתוקף היום.

ג. מורה על הארכת 6 חודשי מאסר כפי שנגזרו על הנאשם בתיק 11-03-17 ביום 27.2.18

וזאת למשך שנתיים נוספות.

ד. הנאשם ישוחרר ממעצרו באופן מידי ללא כל תנאי שחרור נוספים.

ה. רכב מ.ר 3475766 יושב לבעליו הגב, חויטה סגוד ת.ז 315602292 היום כנגד הצגת החלטה זו ותשלום הוצאות אחסנתו.

זכות ערעור תוך 45 יום מהיום.

ניתנה היום, כ"ה ניסן תשע"ח, 10 אפריל 2018, בנוכחות הצדדים.

