|  |  |  |
| --- | --- | --- |
| **בפני** | **כב' השופטת גלית ציגלר** | |
| **בעניין:** | | **פקודת פשיטת הרגל [נוסח חדש], התש"ם-1980**  **להלן: "הפקודה"** |
| **בעניין:** | | **עוודאללה עאסלה, ת"ז 54840640**  **להלן: "החייב"** |
| **ובעניין:** | | **הכונס הרשמי מחוז חיפה**  **להלן: "הכונ"ר"** |
| **ובעניין:** | | **עו"ד גיא הירש**  **להלן: "המנהל המיוחד"** |

|  |
| --- |
| **החלטה** |

לפניי בקשת חייב להכרזתו פושט רגל.

הכונ"ר אינו מתנגד לבקשת החייב, לאחר ששוכנע כי לא נמצא חוסר תום לב ביצירת חובותיו ובהתנהלותו בהליכי הפש"ר.

ביום 23.6.16 ניתן צו לכינוס נכסי החייב, על פי בקשתו, בגין חובות מוצהרים בסך של 198,851 ₪   
ל 5 נושים, כאשר מושת עליו תשלום חודשי בסך של 500 ₪.

עד מועד הגשתה של חוות הדעת על ידי הכונ"ר, הוגשו נגד החייב 2 תביעות חוב בסכום כולל של 164,285 ₪. לא נתבעו חובות בדין קדימה.

המבחן העיקרי להכרזתו של חייב כפושט רגל, על פי הפקודה והכללים שהתפתחו בפסיקה, הוא אם החייב נהג בתום לב עובר להליכי פשיטת הרגל ובמהלכם. בהעדר תום לב, אין החייב זכאי לחסות בצל המטריה של הפקודה [שלמה לוין ואשר גרוניס **פשיטת רגל** 173 (מהדורה שלישית, 2010); כן, ראו: ע"א 5503/92 **קירצמן נ' כונס הנכסים הרשמי**, פ"ד מט(1) 749, 756 (1994); וראו, גם: ע"א 6021/06 **פיגון נ' כונס הנכסים הרשמי** (פורסם בנבו, 9.8.2009)].

מנימוקי הבקשה, לאור עמדת הכונ"ר, ובהעדר התנגדות מטעם נושי החייב אשר לא התייצבו לישיבת בית המשפט שנוהלה בעניינו של החייב, אני מקבלת את הבקשה, ומכריזה כי החייב פושט רגל.

כל ההגבלות שהוטלו על החייב יעמדו בעינן, והחייב ישלם סך של 850 ₪ לקופת הפש"ר מדי חודש בחודשו.

היה ויופקד בקופת הכינוס סך של 48,405 ₪ מעבר לסכומים המצויים בקופה היום בתוך 57 חודשים, תהיה הסכמה למתן הפטר. הסכמת הצדדים מותנית בכך כי העתק ההחלטה הנותנת לו תוקף יישלחו לכלל הנושים המוצהרים, ולא תוגש כל התנגדות מטעם מי מהנושים המוצהרים בתוך 30 יום לאחר מכן.

היה ויבוצע העניין, ולא תוגש כל התנגדות מטעם מי מהנושים, ייחשבו הנושים כמסכימים לתוכנית פירעון, ובמקרה כזה היה ותבוצע תכנית הפירעון ותוגש בקשה להפטר, לא יהיה צורך בדיון נוסף בהפטר.

עו"ד גיא הירש ישמש כנאמן בהליך, כנגד חתימה על התחייבות עצמית על סך של 50,000 ₪, להבטחת מילוי תפקידו.

לאור תוצאות ההליך, ישולמו הוצאות ההליך ושכר הכונ"ר מכספים שהצטברו בקופת הכינוס עד מועד מתן פסק דין זה.

הוצאות ההליך ישולמו בהתאם לתקנות (הוצאות המנהל המיוחד בסך של 500 ₪ ישולמו בנוסף), ולחלופין, לפי הנחיות הכונ"ר לעניין תעריפים מינימאליים, לפי הגבוה מביניהן, והיתרה תועבר לנושים בכפוף לכל צו תקף.

ניתנה היום, כ"ז ניסן תשע"ח, 12 אפריל 2018, בהעדר הצדדים.

