|  |  |  |  |
| --- | --- | --- | --- |
|  | | | **מספר בקשה:7** |
| **לפני כב' השופטת הבכירה סבין כהן** | |  | |
| **מבקשים** | **פלוני** | | |
| **נגד** | | | |
| **משיבים** | **הכשרה היישוב חברה לביטוח** | | |

|  |
| --- |
| **החלטה** |

1. אחר עיון בבקשה למינוי מומחה ובתשובה לה ובתיעוד הרפואי, אני מוצאת להורות על מינוי מומחה מטעם בימ"ש בתחום האורתופדיה בגין התאונה מיום 3.12.15. יצוין כי מבדיקות הדימות עולה כי התובע סובל משינויים ניווניים בעמוד השדרה, שאינם ממצאים חבלתיים וכן עולה, כי פגיעתו בזמן התאונה לא הייתה חמורה, אלא שאין בידי בית המשפט את הכלים לקבוע אילו מתלונותיו של התובע קשורות לאירוע התאונה והאם מצבו עובר לתאונה החמיר ומשכך יש במסמכים שצורפו משום ראשית ראיה למינוי מומחה רפואי.

ימונה ד"ר נחמיה בלומברג, בן גוריון 22 בית שער העיר 2, הרצליה, כמומחה מטעם בית המשפט.

המומחה יקבע ממצאים לגבי מצבו הרפואי של התובע בעקבות האירוע מיום 3.12.15

נשוא התובענה ויתייחס לקשר הסיבתי שבין התאונה לבין נזקי התובע ובמיוחד יתייחס ל:

א. האם לוקה התובע כיום בנכות, ואם כן, לאיזה תקופה ומה שיעור הנכות.

ב. המומחה יתייחס לקשר שבין התאונה לבין מצב התובע נכון להיום.

ג. האם יהיה התובע זקוק לטיפולים רפואיים בעתיד, ואם כן- מהם סוגי הטיפולים ומהי העלות המשוערת של טיפולים אלה לפי המחירים הנכונים להיום.

ד. האם יש לצפות לשיפור או החמרה במצבו בעתיד.

ה. המומחה יחווה דעתו בדבר הצורך במינוי מומחה בתחום אחר.

2. בעלי הדין רשאים להעביר למומחה כל מסמך רפואי שבידיהם למעט חוות דעת מומחים.

המומחה יציין בחוות דעתו אלו מסמכים היו בפניו לצורך מתן חוות הדעת.

3. לאור מצבו הרפואי של התובע כפי העולה מהתיעוד הרפואי ובנסיבות של תיק זה, תישא

הנתבעת בשכרו של המומחה וזה יובא בחשבון בסופו של הליך.

אני קוצבת את שכרו של המומחה בסך 4,500 ₪ בצירוף מע"מ.

הצדדים יסדירו את התשלום ישירות מול המומחה וזאת תוך 14 ימים.

המומחה יוודא קבלת שכר טרחתו טרם עריכת חוות הדעת.

ככל שמסתמן עיכוב בהגשת חוות הדעת מחמת אי המצאת מסמכים או הסדרת שכר טרחה, תשלח הודעה מתאימה לבית המשפט.

4. המומחה לא יבדוק התובע לפני חלוף 60 יום מהיום.

חוות הדעת תימסר לבית המשפט ולבעלי הדין ככל האפשר תוך 90 יום מהיום.

5. בעלי הדין רשאים להפנות למומחה שאלות הבהרה תוך 30 יום ממועד קבלת חוות הדעת והמומחה מתבקש להשיב תוך 15 יום נוספים.

6. נוכח המינוי מועד הדיון ידחה ליום 4.10.18 בשעה 10:00.

ביחס לתאונה הראשונה 22.11.15, אחר שיוגש תחשיב נזק נתבעת ועיון בו ישקול בית המשפט משלוח הצעה באמצעות הדאר. קובעת תזכורת פנימית ליום 15.5.18.

ביחס לתאונה השנייה מיום 3.12.15, עד ליום 1.8.18 יגיש בא כח התובע תחשיבי נזק מפורטים, ובא כח הנתבעת עד ליום 20.9.18 בתוך אותה תקופה יודיע כל אחד מהם לבית המשפט אם מוכן הוא לדיון לפי סעיף 4ג לחוק הפיצויים לנפגעי תאונות דרכים, התשל"ה - 1975.

לאחר שיוגשו תחשיבי הנזק ועיון בהם ישקול בית המשפט משלוח הצעת פשרה באמצעות הדואר. קובעת לתזכורת פנימית 21.9.18.

7. ככל שקיימת הכרות בין המומחה לבין מי מבעלי הדין או קיים ניגוד עניינים מטעם אחר, יודיע על כך המומחה לביהמ"ש תוך 7 ימים.

על מנת לאפשר לצדדים משלוח הודעה בדבר מניעות באשר למומחה ככל שקיימת, הודעת המינוי תומצא למומחה בחלוף 10 ימים מהיום.

ניתנה היום, כ"ז ניסן תשע"ח, 12 אפריל 2018, בהעדר הצדדים.

