|  |  |
| --- | --- |
| **התובעות** | **1.זגייר מבלטים בע"מ**  **2.חברת סעדי שוויקי וילדיו בע"מ**  **3.חברת סימה לניקוי יבש בע"מ**  **4.ע.ח. קווים בע"מ  כולן על ידי ב"כ עו"ד אסעד מזאוי ואח'** |
| **נגד** | |
| **הנתבעות** | **1.חברת הגיחון בע"מ**  **ע"י ב"כ עו"ד אליעד כהן ואח'**  **2.עילית השכרת ציוד לאירועים   ע"י ב"כ עו"ד אלי מימון**  **3.החברה הכלכלית ירושלים בע"מ  ע"י ב"כ עו"ד נעה פייט ואח'** |

|  |  |
| --- | --- |
| **שולחת הודעה לצד שלישי** | **החברה הכלכלית ירושלים בע"מ  ע"י ב"כ עו"ד נעה פייט ואח'** |
| **נגד** | |
| **הצדדים שלישיים** | **1.עילית השכרת ציוד לאירועים בע"מ  ע"י ב"כ עו"ד נחל אלי מימון   2.מר יוסף לנגרמן  3. מר שלוש מיכאל**  **4. ריפס יוסי** |

|  |
| --- |
| **פסק דין** |

1. התובעות, המנהלות עסקיהן באזור התעשייה עטרות בירושלים, הגישו תביעתן כנגד הנתבעות למתן צו עשה וכן תביעה כספית. הנתבעת 1 הינה תאגיד המים הפועל מטעם עיריית ירושלים, נתבעת 2 עוסקת בהשכרת ציוד לאירועים, נתבעת 3 הינה הבעלים של הנכס בו שוכנות התובעות ואחראית על תשתית המים.

התובעות טענו, כי לאחר בדיקה גילו כי הנתבעת 2 היא אשר התחברה באופן פירטי לצנרת המים ובכמויות גדולות וכתוצאה מכך חויבו התובעות בצריכה משותפת ושלא כדין.

בתביעה מבוקש לחייב את הנתבעות ביחד ולחוד לשלם סך 25,000 ₪, בגין צריכת מים משותפת וכן פיצוי בסך 3,000 ₪ לכל אחת מהתובעות, בגין הטרדה, טרחה וכיתות רגליים. בצו העשה מבוקש להורות לנתבעות 1 ו – 3 לפעול למניעת התחברות הנתבעת 2 באופן פירטי לצנרת המים, וכן להורות לה להימנע מהתחברות פירטית ולפעול למציאת פתרון מעשי למניעת התחברות שכזו.

כתב התביעה תוקן ונתבעת 3, החברה הכלכלית ירושלים, שלחה הודעת צד ג' לצדדים שלישיים, בה נטען כי ככל שיינתן פסק דין כנגד נתבעת 3, מבוקש לחייב את הצדדים השלישיים בביצוע הצו ולשפות ולפצות את שולחת ההודעה בחיוב הכספי שייפסק כנגדה.

2. בדיון שהתקיים בפניי 20.3.17, הודיעו ב"כ הצדדים כי הגיעו לידי הסדר פשרה כדלקמן:

א. הסעד ההצהרתי כמפורט בכתב התביעה המתוקן יימחק.

ב. מוסכם כי התביעה הכספית תעמוד על סך 25,000 ₪, בצירוף אגרת משפט כפי ששולמה.

ג. הצדדים מסמיכים את בית משפט לפסוק על דרך הפשרה בתוקף סמכותו לפי סעיף 79א' לחוק בתי המשפט.

ד. עוד הוסכם, כי בית משפט יפסוק על חלוקת החיוב הכספי כמפורט לעיל, על פי שיקול דעתו הבלעדי, מבלי שהצדדים יעלו טענותיהם בעל פה וכל זאת על יסוד כתבי הטענות שבתיק על נספחיהם.

ה. הוסכם, כי החיוב הכספי בסך 25,000 ₪ בצירוף האגרה, יהיה כנגד נתבעות 1-3 בלבד והחלוקה בין הנתבעות תהא ללא חיוב בשכ"ט עו"ד.

ו. עוד הוסכם כי הודעה לצד ג' כלפי הערבים תידחה וההודעה לצד ג', עלית השכרת ציוד לאירועים בע"מ, תישאר בעינה.

להסכמת הצדדים ניתן תוקף של החלטה.

3. כידוע, בבוא בית המשפט לפסוק בעניין שלפניו בדרך של פשרה בהתאם לסעיף 79א' לחוק בתי המשפט, אין עליו לנמק את הפסק (ע"א 757/88, **ברמן נ' איילון חב' לביטוח בע"מ**- לא פורסם וכן ע"א 448/94 של בית המשפט המחוזי בירושלים **באדר נ' דבר** מיום 9.4.95- לא פורסם).

בבית המשפט העליון נפסק, כי סעיף 79א' אינו מונע את בית המשפט להחליט לקבל את התביעה במלואה או לדחותה במלואה, וכי סעיף 79א' לחוק יוצר הסדר שתחולתו משתרעת על כל סוגי הסכסוכים המובאים בפני הערכאות ועל כל רכיבי ההכרעה בסכסוכים אלה, לרבות קביעת אחריות, אשם תורם, חלוקת אחריות ועוד.

הצדדים המפקידים הכרעות אלה בידי בית המשפט, על מנת שיפסוק בהן על דרך הפשרה, מבקשים לקצר את משך ההתדיינות ביניהם, בין בערכאה ראשונה ובין בערכאת ערעור ולצמצם את האפשרות להמשך ההתדיינות ביניהם במסגרת הדיון בערכאות ערעור (ע"א 1639/97, **אגיאפוליס נ' הקסטודיה אינטרנציונלה דה טרס סנטה,** פ"ד נג(1) 337. ע"א 3958/95 **אדמונד שמעון נ' עזבון המנוח אלפרד שמעון ז"ל ואח'** פסק דין מיום 14.2.96 (לא פורסם). רע"א 5569/97 **אליאס עובדיה ואח' נ' רם בן שמחון ואח',** תקדין עליון כרך 97(4), תשנ"ז/תשנ"ח - 1997 עמ' 268. רע"א 6756/96 **זוננשוילי יצחק נ' חוד, חברה לתעשיית מוצרי מתכת בע"מ,** תקדין עליון, כרך 97 (4) תשנ"ז/תשנ"ח - 1997 עמ' 622).

4. יצויין, כי במקרה דנן הצדדים גם לא ביקשו שאנמק את פסק הדין ושהוא יינתן על פי שיקול דעתו הבלעדית של בית משפט ללא שמיעת טיעונים בעל פה ועל יסוד כתבי הטענות על נספחיהם.

5. לאחר עיון בכתבי הטענות על נספחיהם ובתוקף סמכותי לפי סעיף 79א' לחוק בתי המשפט, אני מורה כדלקמן:

א. הנתבעת 2 תשלם לתובעות סך של 15,000 ₪, בצירוף אגרת משפט בסך 633 ₪.

ב. הנתבעת 1 תשלם סך של 5,000 ₪, סכום זה הינה רשאית לקזז מחובות שיש לתובעות כלפיה בגין צריכת המים.

ג. נתבעת 3 תשלם לתובעות סך של 5,000 ₪.

ד. מורה על השבת האגרה בסך 378 ₪ לשולחת הודעת צד ג', החברה כלכלית ירושלים.

ה. הסכומים הנ"ל ישולמו תוך 30 יום מהיום.

בנסיבות העניין אין צו להוצאות.

**המזכירות תמציא העתק פסק הדין לב"כ הצדדים.**

ניתן היום, כ"ז ניסן תשע"ח, 12 אפריל 2018, בהעדר הצדדים.

