|  |  |
| --- | --- |
| **בפני הרכב כב' השופטים:**  **י. גריל, שופט בכיר [אב"ד]**  **ב. טאובר, שופטת**  **ע. ורבנר, שופטת** | |
| **המערערות:** | | **.1** **אבו עיישה מוטורס - סחר ברכב וליסינג בע"מ ח.פ. 514323021**  **.2** **מכוניות אבו עיישה, שותפות בלתי רשומה**  **ע"י ב"כ עוה"ד זיאד קעואר ואח'** | |
| **נגד** | | | |
| **המשיבים:** | | **.1** **ג'מאל עאמר ת"ז 050479724**  **ע"י ב"כ עו"ד ח'לאילה מחמוד**  **.2** **רכב הכרמל עוספיא בע"מ ח.פ. 514383835** | |

|  |
| --- |
| **פסק דין** |

בפנינו ערעור על פסק דינו של בית משפט השלום בעכו (כב' השופט הבכיר ג'מיל נאסר) מיום 9.11.17, בת"א 4084-07-14 + ת"א 25898-09-15, לפיו נדחתה התביעה שבת"א 25898-09-15 ואילו תביעתו של המשיב מס' 1 בת"א 4084-07-14 התקבלה כנגד המערערת מס' 1 אשר חויבה להעביר את הבעלות על רכב מס' 64-040-16 על שמו של המשיב מס' 1, ולחתום לשם כך על כל מסמך רלוונטי, וזאת בתוך 7 ימים ממועד קבלת פסק הדין וכן חויבה המערערת מס' 1 לשלם למשיב מס' 1 הוצאות בסך 10,000 ₪ בתוספת מע"מ.

בדיון שהתקיים בפנינו היום, קיבל ב"כ המערערות, לאחר שהתייעץ עם מנהל המערערת מס' 1 שנכח בדיון, את המלצתנו למשוך את הערעור.

ב"כ המשיב מס' 1 עמד על כך שתיפסקנה הוצאות משפט לזכות מרשו, ואילו ב"כ המערערות ביקש שמשיכת הערעור תהא ללא צו להוצאות, וכן ביקש כי נתחשב בנסיבותיו של תיק זה בכך שהמערערות לא קיבלו את מלוא התמורה בגין הרכב וכן בהתחשב בכך שנוכח הסכמתן להצעתנו, נחסך זמן שיפוטי יקר, ומטעם זה ביקש שלא יושתו הוצאות על מרשותיו.

לאחר ששקלנו את טענותיהם של שני הצדדים, סבורים אנו שיש מקום לחייב את המערערות בהוצאות משפט בגין הליך הערעור ואולם בשים לב לכך שהמערערות קיבלו את הצעתנו למשיכת הערעור בשלב מוקדם יחסית של הדיון, נסתפק בהוצאות מופחתות ולפיכך אנו מחייבים את המערערות ביחד ולחוד לשלם למשיב מס' 1 הוצאות משפט כולל שכר טרחת עו"ד, בסכום כולל של 5,000 ₪ (כולל מע"מ).

התוצאה מכל האמור לעיל היא, שאנו מורים בזאת על דחייתו של הערעור ומחייבים את המערערות ביחד ולחוד לשלם למשיב מס' 1 הוצאות משפט, כולל שכר טרחת עו"ד, בסכום כולל של 5,000 ₪ (כולל מע"מ).

אנו מורים **למזכירות בית המשפט** להעביר לידי ב"כ המשיב מס' 1, עבור מרשו, את הסכום של 5,000 ₪ מתוך הפיקדון שהפקידו המערערות בבית המשפט לצורך הליך הערעור, ואילו יתרת הפיקדון ככל שתישאר כזו, תוחזר על ידי מזכירות בית המשפט לידי ב"כ המערערות, עבור המערערות.

**המזכירות תפעל בהתאם לאמור לעיל וכן תמציא את העתק פסק הדין לבאי כוחם של שני הצדדים.**

ניתן היום, כ"ו ניסן תשע"ח, 11 אפריל 2018, בהעדר הצדדים.

|  |  |  |  |  |
| --- | --- | --- | --- | --- |
| **גריל 001694504** |  |  |  |  |
| **י' גריל, שופט בכיר**  **[אב"ד]** |  | **ב' טאובר, שופטת** |  | **ע' ורבנר, שופטת** |